Raajje mi othee beyruge isthiumaaree baareh araa hifumun onna gothah: Shamaal\nރާއްޖެ މިއޮތީ އިސްތިއުމާރީ ބާރަކުން ހިފީމަ އޮންނަ ގޮތަށް: ޑިފެންސް ޗީފް\nޗީފް އޮފް ޑިފެންސް ފޯސް އަބްދުﷲ ޝަމާލް: ބިދޭސީންގެ މައްސަލާގައި އިންޒާރު ދެއްވެވި ފޮޓޯ: އަވަސް އާކައިވް\nރާއްޖެއިން މިހާރު ފެންނަނީ ބޭރުގެ އިސްއިތުމާރީ ބާރަކުން އަރާ މި ގައުމު ހިފުމުން ފެންނާނެ ކަހަލަ މަންޒަރުތަކެއް ކަމަށް ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ސިފަ ކުރައްވާ އިންޒާރު ކުރައްވައިފި އެވެ.\nގައުމީ ސަލާމަތާއި ހާރިޖީ ގުޅުންތަކުގެ ކޮމިޓީގައި މިއަދު ވާހަކަފުޅު ދައްކަވަމުން ޝަމާލް ވިދާޅުވީ ގަވައިދާ ހިލާފު ބިދޭސީންގެ މައްސަލައަކީ އެތައް އަހަރެއް ވެފައި އޮތް މައްސަލައެއް ކަމަށެވެ. އަދި ރާއްޖޭގައި މިއަދު 179،954 ބިދޭސީން ރަޖިސްޓަރީ ވެފައިވާއިރު 66،000 އަށް ވުރެ ގިނަ ބިދޭސީން ޑޮކިއުމަންޓެއް ނެތި އުޅޭ ކަމަށެވެ. އެ އަދަދުތައް ޗީފް ވިދާޅުވީ ސިފައިން ހޯދާފައިވާ މައުލޫމާތުގެ މައްޗަށް ބިނާ ކޮށެވެ.\nޑިފެންސް ޗީފް، ވިދާޅުވީ މި ޒަމާނަކީ އެއް ގައުމު އަނެއް ގައުމަށް ހަތިޔާރު ހިފައިގެން އަރާ ހިފާ ޒަމާނެއް ނޫން ކަމަށާއި އެހެން ނަމަވެސް ރާއްޖެ ކައިރީ އޮތް ބަޔަކު ވަނީ ހުޅުވިފައިވާ އަދި ރެގިއުލޭޓް ނުކުރެވި އޮތް ބޯޑަރުތަކެއްގެ ތެރެއިން ރާއްޖެއަށް އަރާފައި ކަމަށެވެ. އަަދި މިހާރު ރާއްޖެއިން ފެންނަނީ ވެސް ބޭރުގެ އިސްތިއުމާރީ ބާރަކުން ގައުމަކަށް އަރާ ހިފިޔަސް ފެންނާނެ ފަދަ މަންޒަރުތަކެއް ކަމަށެވެ.\nބޭރުގެ އިސްތިއުމާރީ ބާރަކުން ގައުމަކަށް އަރާ ހިފިޔަސް ފެންނަން މި ހުންނަ ކަންކަން މި ފެންނަނީ މިހާރު ބިދޭސީންގެ ފަރާތުން. އަަޅުގަނޑުމެންގެ ސޮސައިޓީގެ ހުރިހާ ދިމާލަކުން މިވަނީ އެ މީހުން ފޫއަޅުވާލާއި ވަދެފައި. ދިވެހިންނާ ކައިވެނި ކުރުމާއި މިހެން ގޮސް ހުރިހާ ދިމާލަކަށް... މިހާރު އަދި ކުށްތަކުގައި ވެސް އެ މީހުން ޝާމިލުވެ ވަރަށް ބޮޑަށް ހަރަކާތްތެރި ވަމުން މިދަނީ... އެހެން ގޮސް އެންމެ ފަހުން ފުލުހުންނާ އެ މީހުން ކުރިމަތިލީ،\n"ބޭރުގެ އިސްތިއުމާރީ ބާރަކުން ގައުމަކަށް އަރާ ހިފިޔަސް ފެންނަން މި ހުންނަ ކަންކަން މި ފެންނަނީ މިހާރު ބިދޭސީންގެ ފަރާތުން. އަަޅުގަނޑުމެންގެ ސޮސައިޓީގެ ހުރިހާ ދިމާލަކުން މިވަނީ އެ މީހުން ފޫއަޅުވާލާއި ވަދެފައި. ދިވެހިންނާ ކައިވެނި ކުރުމާއި މިހެން ގޮސް ހުރިހާ ދިމާލަކަށް... މިހާރު އަދި ކުށްތަކުގައި ވެސް އެ މީހުން ޝާމިލުވެ ވަރަށް ބޮޑަށް ހަރަކާތްތެރި ވަމުން މިދަނީ... އެހެން ގޮސް އެންމެ ފަހުން ފުލުހުންނާ އެ މީހުން ކުރިމަތިލީ،" ޝަމާލް ވިދާޅުވި އެވެ.\nގައުމީ ސަލާމަތަށް މި މައްސަލަ ވެގެން ދަނީ އެހެން ގައުމެއްގެ ބަޔަކު އަރާ އަދި އެ މީހުންގެ މައްޗަށް ގާނޫނެއް އަދި ގަވައިދެއް ވެސް ނުހިންގޭ ގަވައިދާ ހިލާފު މީހުން ކަމަށްވާތީ ކަމަށް ޝަމާލް ވިދާޅުވި އެވެ. އަދި މިހާރު މިކަން ރާއްޖޭގެ މިނިވަންކަމަށް ބުރޫއަރާ ހިސާބަށް ގޮސްފައިވާއިރު ރާއްޖޭގެ ޒުވާނުންގެ އާބާދީއަށް ވުރެ ރާއްޖޭގައި އޮތް ބިދޭސީންގެ އާބާދީ ބޮޑު ކަން ވެސް ޝަމާލް ފާހަގަ ކުރެއްވި އެވެ. އަދި ވިދާޅުވީ އެ ސީރިޔަސް މައްސަލަ ހައްލު ކުރަން ދައުލަތުގެ ހުރިހާ މުއައްސަސާތަކާއި އިދާރާތައް ގުޅިގެން މަސައްކަތް ކުރަން އެދި ވަޑައިގަންނަވާ ކަމަށެވެ.\nޗީފް ވިދާޅުވީ ރާއްޖޭގެ ނަން މަޝްހޫރު ކުންފުނިތަކުން ގަަވައިދާ ހިލާފު އެތައް ބިދޭސީންތަކެއް އެތެރެ ކުރާ ކަމަށާއި ކުރިޔަށް އޮތް ހަ އަހަރުގެ މަޝްރޫއުތަކަށް ބޭނުންވާ އަދަދަށް ވެސް ރާއްޖޭގައި ބިދޭސީން އެބަތިބި ކަމަށެވެ. އެހެންކަމުން އެ ބިދޭސީން އަލުން ގާނޫނުގެ ތެރެއަށް ވައްދާ ބޭނުން ހިފުން ފަދަ ހައްލުތައް ގެންނަ ދައުލަތުގެ ކަމާ ބެހޭ ފަރާތްތަކަަށް ލަފާ ދީފައިވާނެ ކަމަށެވެ.\nމި ވާހަކަތައް ޝަމާލް ވިދާޅުވުމާއެކު ގައުމީ ސަލާމަތާ ބެހޭ ކޮމިޓީގެ މުގައްރިރު މަރަދޫ ދާއިރާގެ މެންބަރު އިބްރާހިމް ޝަރީފް ވަނީ ކޮމިޓީ އާންމުކޮށް ހުޅުވާލެވިފައިވާ ކަން ހަންދާން ކޮށްދެއްވާފަ އެވެ. އަދި ގައުމީ ސަލާމަތާ ބެހޭ ސިއްރު ވާހަކަތަކެއް ހާމަ ކުރަން ބޭނުންފުޅުވެ ވަޑައިގަންނަވަ ނަމަ ސިއްރުކޮށްގެން ކުރިޔަށް ގެންދެވިދާނެ ކަމަށް ޝަރީފް ވިދާާޅުވި އެވެ. އެހާ ހިސާބުން ކޮމިޓީ ސިއްރު ކުރި އެވެ.\nރައްޔިތުންގެ މަޖިލިސް އެމްއެންޑީއެފް ބިދޭސީން + އަބްދުﷲ ޝަމާލް


އޮޕަރޭޝަން ތިއޭޓަރުގެ ބޭރުގައި ދެކޮޅަށް ހިނގާލަ ހިނގާލާ ޒީނާ ހުއްޓެވެ. ކަންބޮޑު ވުމާއި ހާސްވުމާއި އެކުގައެވެ. އޭނާގެ އުމުރުން ދުވަސްވީ މަންމަ ޒައިނަބް ކައިރީގައި ހުރި ގޮނޑިއެއްގައި އިށީދެގެން އިނެވެ. އެމީހުން އިންތިޒާރުކޮށްކޮށް ތިބީ ތިއޭޓަރުން ޑޮކްޓަރުން ނުކުމެ ޚަބަރެއް ދޭނޭ ވަގުތަކަށެވެ.\nޒީނާގެ މޫނުމަތިން ފެންނަނީ ހާސްވުމާއި ކަންބޮޑުވުމެވެ. ހޮސްޕިޓަލުގެ ކޮރިޑޯތެރެއިން އެތައް ބަޔަކު ދެކޮޅަށް ހިނގިޔަސް އަދި ވާހަކަދެއްކިޔަސް އެއިން އެއްވެސް ކަމެއް ޒީނާއަކަށް އިހުސާސެއް ނުވެއެވެ. އޭނާގެ ހިތުގެ ތެޅުންވަނީ އަވަސްވެފައެވެ. ނޭވާ ވަނީ ކުރުވެފައެވެ. ފެންކަޅިވެފައިވާ ދެލޮލުން އޭނާ އިރު އިރުކޮޅާ މަންމައަށްވެސް ބަލާލައެވެ. ދެންވާނީ ކިހިނެއްކަން ނޭނގޭތީއެވެ. ވާނީވެސް އެހެންނެވެ. އޮޕަރޭޝަން ތިއޭޓަރުގައި އެވަނީ އޭނާގެ ހިތުގެ އެއްބައެވެ. މޭގެ އެތިކޮޅެވެ. ލޮލުގެ ނޫރެވެ. ހިތުގެ ފިނިކަމެވެ. ކުރިއަށް އޮތީ އުފަލުގެ ވަގުތުކަމެއް ނުވަތަ ހިތާމައިގެ ވަގުތުކަމެއް ބުނެދޭން އެނގޭނީ ކާކަށް ހެއްޔެވެ؟\nހިތާހިތުން ޒީނާ ދުޢާކުރަމުން ދިޔައީ ދަރިފުޅަށް ޓަކައެވެ. ދަރިފުޅު ހެޔޮހާލުގައި އޭނާއަށް ލިބުން އެދިގެންނެވެ. އޭނާގެ ހިތްވަނީ ޝަކުވާއިން ފުރިފައެވެ. ހިތާމައިގެ ގިލަންތަކުގައި އެތައް އަހަރެއް ވޭތުކޮށްފިއެވެ. އެދުވަސްތަކަށް ނިމުން އައީ ކަމެއް ނުވަތަ ހިތާމައިގެ ދުވަސް އަދި ކުރިޔަށް އޮތީކަމެއް އޭނާއަކަށް ނޭނގެއެވެ.\nޒީނާ ކައިވެނިކުރީ މަތީނުއާއެވެ. ފަސްއަހަރު ރައްޓެހިވެގެން އުޅުމަށްފަހުއެވެ. ކައިވެނިކުރެވުނު އިރު ދެމީހުން ތިބީ ދަސްވާނެ ވަރަކަށް ދަސްވެފައެވެ. އެހެންނަމަވެސް އެއީ ކުންހީއެއްކަން އެނގުނީ ކައިވެނިކޮށްގެން ކުޑަދުވަސްކޮޅެއް ވީތަނާއެވެ. މަތީންގެ މިޒާޖަކީ ކުރިން ފެނުނު މަޖާ އަނގަގަދަ މިޒާޖެއްނޫނެވެ. ކުދިކުދިކަންތަކާއި އަވަހަށް ރުޅިއައިސް ގަޔަށް އަތްލެވޭ ފަހަރު ގިނަވާން ފެށިއެވެ. ދެމީހުން ދެމެދު ދެބަސްވުންތައް ގިނަވާންފެށިއެވެ.\nމަތީނަކީ މާލޭގައި ގެދޮރު އޮތް މީހަކަށް ނުވާތީ އުޅެންޖެހުނީ ކުއްޔަށެވެ. އެގޮތަށް ކަންތައްކުރަން ޖެހުނީ ޒީނާގެ މައިންބަފައިން ކައިރީގައި އުޅެން މަތީން ބޭނުންނުވާތީއެވެ. މަތީންގެ މިނިވަންކަމަށް ހުރަސް އެޅިދާނެތީއެވެ.\nކައިވެންޏަށް ދެމަސްވީއިރު ޒީނާ ބަނޑުބޮޑެވެ. އެހާ އަވަހަށް އެފަދަ ޒިންމާއެއް ނަގަން މަތީން ހުރީ ތައްޔާރަކަށް ނޫނެވެ. ގޭގެ ކުލިދައްކަމުން ލިބޭ އެއްޗަކުން ދެކޮޅު ނުޖެހިއެވެ. މަތީން ބޭނުންވީ ދަރިފުޅު ވައްޓާލާށެވެ. އެހެންނަމަވެސް ޒީނާ އެގޮތް ބޭނުމެއްނުވިއެވެ. ކިތަންމެ ދަތިކޮން އުޅެންޖެހުނަސް އެދަރިފުޅު ދުނިޔެއަށް ގެންނަން ޒީނާ ބޭނުންވިއެވެ. ބަނޑުބޮޑުކަން އެނގުނު ވަގުތުން ފަށައިގެން ޒީނާގެ ހިތުގައި އެދަރިފުޅަށް ލޯބިޖެހިއްޖެއެވެ. އަމިއްލަ ދެއަތުން ހިމާޔަތާއި ލޯބިން ފުރާލަން ބޭނުންވިއެވެ. ބަނޑުބޮޑުވުމުން ޒީނާ އުޅުނީ ވަރަށް ބަލިކޮށެވެ. ހޮޑުލައި ބޯއަނބުރާތީ ގިނައީ ކޮޅަށް ނުހުރޭވޭ ދުވަސްތަކެވެ.\nއެހާލުގައި ޒީނާ އުޅެނިކޮން އިވެންފެށީ މަތީން އަންހެނަކާއި ގުޅުން އޮންނަ ވާހަކައެވެ. ޒީނާއަށްވެސް އެއީ ތެދެއްކަން ގަބޫލުކުރެވޭވަރަށް މަތީން ބަދަލުވިއެވެ. ގިނަ ވަގުތު ފޯނުގައި ހުންނަތަން ޒީނާއަށްވެސް ފެނެއެވެ. ގެއަށް އަންނަނީ އެތަށް ދަމެއްވާފަހުންނެވެ. ޒީނާ އަކާއި އެއްގޮތަކަށްވެސް އަޅައެއް ނުލައެވެ. އެނގޭ ކަންކަން ނޭގޭ ކަމަށް ހަދައިގެން ޒިނާއަށް ކެތްކޮއްލެވުނީ މަދުދުވަސްކޮޅަކުއެވެ. އޭރު ޒީނާ ވިހަން ވަރަށް ކައިރިވެއްޖެއެވެ.\nރެއަކީ ވަރަށް ވިއްސާރަރެއެކެވެ. ގަދަވަޔާއި އެކު ވެހެމުންދިޔަ ބޯވާރޭ ހީވަނީ ތޫފާނެއްގެ ފެށުން ހެންނެވެ. އަންނަން އުޅެނީ ކިހާ ވަރެއްގެ ތޫފާނެއްކަމެއް ޒީނާއަށް ކުޑަކޮންވެސް އިޙްސާސެއް ނުވެއެވެ. ޒީނާގެ ދެލޮލުގައި ނިދީގެ އެއްވެސް އަސަރެއްނެތެވެ. އިރާކޮޅު ބޭރަށް ދިޔަގޮތަށް މަތީން ގެއަކަށް ނާދެއެވެ. ފޯނުވެސް އޮތީ ނިއްވާލާފައެވެ. މަތީންގެ އިންތިޒާރުގައި ޒީނާ ހޭލައި އިންދާ މަތީން ގެއަށް އައީ ވާރޭ މެންދަމުން އަލިވެ ތިނެއްވެސް ޖެހިފަހުންނެވެ. ލައިގެންހުރި ހުދުގަމީސް ތެމިފޯވެފަވާއިރު އެގަމިހުގައި ފެވިފައިއިން ތުންފަތުގެ ނިޝާން ޒީނާގެ ލޮލުގައި އަޅައިގަތެވެ. ޒިނާއަކަށް ދޫ ހިމޭނުން ލައިގެން ނުހުރެވުނެވެ. އޭނާގެ ކެތްތެރިކަން ކޮޅުންލިއެވެ. ޒީނާއަށް އެނގޭ ހުރިހާ އެއްޗެއް މަތީންގެ ކުރިމަތީ ބަންޑުން ކޮއްލިއެވެ. މަތީން ދެކޮޅެއް ނަހަދައެވެ. އެމައްސަލަގަނޑުތެރޭ ދެމީހުންގެ ޒުވާބު ހޫނުވިއެވެ. ކިޔޭ ނުކިޔޭ ނޭނގި އެންމެފަހުން މަތީން ޒީނާ މިނިވަންކޮއްގެއިންވެސް ނެރުނީއެވެ. ޒީނާ ރޮމުން ދޮރުގައި ތެޅުމުންވެސް މަތީންގެ ހަބަރެއްނުވިއެވެ. މަތީންގެ ހިލަހިތަށް އެކައްޗެއްވެސް ނޭރިއެވެ. އެތޫފާނީ ރޭގައި ޒީނާ އޭނާގެ މަންމަ ކައިރިއަށް ދިޔައީ ވެހެމުންދިޔަ ބޯވާރެއާ ތެމިފޯވެގެންނެވެ.\nޒީނާ ވިހަން ބަނޑުގައި ރިއްސާ ވާހަކަ މަތީނަށް އެނގުމުންވެސް އޭނާ ނައެވެ. ދަރިފުޅު ދުނިޔެއަށް އައުމުންވެސް މަތީން އެދަރިފުޅު ދެކިލަންވެސްނައެވެ. ޒީނާގެ ހިތާމަތަކަށް ނަސޭހަތްދީ އަޅާލަން ހުރީ މުސްކުޅިވެފައި ހުރި ޒީނާގެ މަންމަ އެކަންޏެވެ. އެމަންމަގެ ބަސްތަކުން ޒީނާ ހިތަށް ކޮންމެވެސް ވަރެއްގެ ހަމަޖެހުމެއް ލިބުނު ނަމަވެސް އޭނާގެ އެތެރެހަށީގައި އަޅަމުންދިޔައީ ކެތްނުވާފަދަ ވޭނެވެ.\nހޮސްޕިޓަލުން ގެއަށް ފޮނުވާލަމުން ޑޮކްޓަރ ޒީނާއަށްދިން ޙަބަރުން އޭނާ ދުނިޔެއިން މޮޔަނުވީ ކިރިޔާއެވެ. ޒީނާގެ ދަރިފުޅުގެ ހިތުގައި ލޯވަޅެއް އިން ވާހަކަ ޑޮކްޓަރ ބުނިވަގުތު ޒީނާއަށް ރޮވުނެވެ. ގިސްލެވުނެވެ. އެކުޑަކުޑަ ފުއްކޮޅު އަތުތެރޭ ބޮނޑިކޮއްލެވުނެވެ. ޑޮކްޓަރ ލަފާ ދިނީ ޒީނާގެ ދަރިފުޅު ވީ އެންމެ އަވަހަކަށް އޮޕަރޭޝަންކުރުމަށެވެ. ނޫންނަމަ އެދަރިފުޅުގެ ފުރާނައަށް ނުރައްކާވެދާނެ ކަމަށެވެ. އެކަމަކު އެއޮޕަރޭޝަން ކުރެވެން އޮތީ ރާއްޖެއިން ބޭރުންނެވެ. ވަރަށް ގިނަ ފައިސާ އެކަމަށް ހަރަދުވާނެއެވެ. ކޮންމެ ގޮތަކުންވެސް ޒީނާ އަޒުމްކަނޑައެޅީ އެކަން އަވަސްކުރުމަށެވެ. މަތީންގެ ފައިބުޑަށް ވެއްޓި ޒީނާ އާދޭސްކުރިއެވެ. އެހެނަސް މަތީންގެ ހިތަކު އެދަރިފުޅަށްޓަކާ އެއްވެސް ކުލުނެއް ލޯތަބެއްނެތެވެ.\n” ތީ ޒީނާ ބޭނުންވެގެން ދުނިޔެއަށް ގެނައި ދަރިއެއް……… މީގެ ފަހުން ތިހެން ކިޔަމުން ނާންނާތި” މަތީންގެ ރަހުމްކުޑަ ބަސްތައްވީ ޒީނާގެ ހިތުގައެވެ. ޒީނާ ވަރަށް ހިތްވަރާއެކު ކުޑަކުޑަ ޒޯޔާއަށްޓަކާ ތެދުވެތެވެ. ޒީނާއަށް ކިތަންމެ މޮޅަށް ކިޔެވިފައި ހުއްޓަސް ރަނގަޅު މުސާރައެއް ލިބޭ ވަޒީފާއެއް ހޯދުންވީ އުނދަގޫކަމަކަށެވެ. އަމިއްލަ މީހެއްގެ އޮފީހުން ވަޒީފާއެއް ލިބުނީ ވަރަށް ހާލުންނެވެ. ކިތަންމެ ބޭނުން ނޫނަސް ގިނަ ވަގުތު އުޅެންޖެހެނީ އޮފީހުގައެވެ. ޒިނާ އެންމެ ބޮޑު ހިތާމަކީ ދަރިފުޅާއެކު ހޭދަކުރެވޭ ވަގުތު މަދުވުމެވެ.ބައްޕަގެ ލޯބިނުލިބޭ ދަރިއަކަށް މަންމަގެ ލޯބިއުނިވާކަށް އޭނާ ނޭދެއެވެ.\nދަރިފުޅުގެ ބޭސްފަރުވާއަށް ބޭނުންވާ ފައިސާ ހޯދުމަށްޓަކާ ޒީނާ ކިތަންމެ މަސައްކަތެއް އެބަކުރެއެވެ. އެދަރިފުޅަށްޓަކާ އޭނާ އެދަނީ އެކިގޮތްގޮތުން ޤުރުބާން ވަމުންނެވެ. އޭނާ ރީތި ހެދުންތަކާއި މީރުވަސްދުވާ ސެންޓްތަކަށް ފައިސާ ޙަރަދެއް ނުކުރެއެވެ. ލިބޭ މުސާރައިގެ ބޮޑުބައި ރައްކާކުރަމުން ދިޔައީ ދަރިފުޅަށްޓަކާއެވެ. އެވަރުން ނުފުދިގެން އޭނާ ފޯނާއި ބައްޕަ ދުނިޔޭގައި ހޯދާދީފައިވާ ގަހަނާތައް ވިއްކާލިއެވެ. ނުއަގުގައެވެ.އެހުރިހާ އެއްޗަކަށްވުރެން އޭނާއަށް އޭނާގެ ދަރިފުޅުގެ ފުރާނަ ސަލާމަތްކުރުން މާމުހިއްމެވެ. އެއީ އޭނާއާ ހަވާލުވެފައިވާ އަމަނާތެކެވެ.އެމަންމަގެ ބޮލުގައި އެޅިފައިވާ ޒިންމާއެކެވެ.\nއެވަރުންވެސް ދަރިފަޅަށް ކުރަންޖެހޭ ޙަރަދުތައް ކުރުމަށް ބޭނުންވާ ވަރަށް އޭނާއަކަށް ފައިސާއެއް ނުލިބެއެވެ.ލިބޭ މުސާރަކޮޅުވެސް ކުޑައީއެވެ.\nޒީނާ އެހީތެރިކަމަށް އެދުނީ މަދަރުސީ ދައުރުގެ ރަޚުމަތްތެރިއެއްގެ ކައިރިންނެވެ. މާގާތް ނޫނަސް ބަޝީރަކީ ޒީނާގެ ހާލުބަލާ މަދު އެކުވެރިންގެ ތެރެއިން އެކަކެވެ. ބަޝީރަކީ މާރުކޭޓުން ގޮޅިއަކާއި ގާޑިޔާގެ ވިޔަފާރިކުރާމީހެކެވެ. އެހެން ކަމުން ވަޒީފާއިން ނިމިގެން އޭނާ ދާންފެށީ ބަޝީރުގެ ގާޑިޔަލަށް މަސައްކަތްކުރާށެވެ. ހަށިގަނޑަށް ކިތަންމެ ބުރަނަމަވެސް ކިތައްމެ ވޭނެއް އެޅިނަމަވެސް ރެޔާއި ދުވާލު އޭނާގެ ދަރިފުޅު ރޯރުއިން ދެކެން އެމަންމަގެ ހިތަށް ކުޅަދާނަ ނުވާތީއެވެ.\nޒީނާއަށް ބަޝީރުވީ ކަންކަމުގައި ލަފާދޭ މިތުރަކަށެވެ.ކަނިވަމުންދިޔަ ޙަޔަތާށް އަލިކޮއްދިން ދަންމަރަކަށެވެ. އުއްމީދު ގެއްލިފައިވި ނިކަމެތި މައެއްގެ ހިނިތުންވުންކަމުގައެވެ. ބަޝީރުގެ ލަފާގެ މަތިން ފޭސްބުކާއި ޓްވީޓާރގައި ޒީނާގެ ދަރިފުޅަށް ޗެރިޓީ ޕޭޖެއް ހުޅުވިއެވެ. އެގޮތުގައި އެތަށް ފައިސާއެއް ލިބުނެވެ. އެފައިސާ ޖަމާވަމުން ދިޔައީ ބަޝީރުގެ އެކައުންޓަށް ކަމުން ލިބެމުން ދިޔައީ ކިހާ ފައިސާއެއް ކަމެއް ޒީނާއަކަށް ނޭނގެއެވެ. އެނގެނީ ބަޝީރު ބުނާ އެއްޗެކެވެ. ބަޝީރު ބުނަމުން އައީ މާބޮޑު އެއްޗެއް ނުލިބޭކަމަށެވެ. އެހެން ނަމަވެސް އެއްއަހަރުތެރޭގައި ބަޝީރުގެ ދިރިއުޅުން ދިޔައީ ތަނަވަސް ވަމުންނެވެ. ހީނުރާހާ ހަލުއި ބާރުމިނުގައެވެ. ބަޝީރު ފޯނާއި ސައިކަލު އާކުރިއެވެ.ފިހާރައެއް ހުޅުވާ ވިޔަފާރިފުޅާ ކޮއްލިއެވެ. ފަރުދާގެ ފުރަގަހުގައި ހީލަތްތެރިއަކު ޖެހި ކެހިވެރިކަމެއްގެ ދަންތޫރައިގައި ޒީނާ ބަނދެވުނީއެވެ. ބަޝީރުގެ ފަރާތުން ޒައިނާއަށް ލިބުނީ ހިންތާއެވެ.އިތުރު ގިލަންވެރިކަމެވެ.\nއެދެމީހުންގެ ދެމެދު މައްސަލަޖެހި،ދެމީހުން ވަކިވިއިރު ބަޝީރު ދިނީ އެންމެ އަށްހާހެއްހާރުފިޔާއެވެ.\nގޮތްހުސްވެފައިވާ މީހަކު ފަދައިން ޒީނާ އަނެއްކާވެސް ނިކުތީ އާއަޒުމަކާ އާހިތްވަރަކާއި އެކުއެވެ.\nޒީނާ އުޅޭ އޮފީހުގެ ރަހްމަތްތެރިއެއްގެ އެދުމަށް ޒީނާ ދިޔައީ މުއްސަނދި ފޯރުންތެރިންގެ ގޭގައަށް ހިނގަމުންނެވެ. ފައިސާގެ އެހީއެއް ލިބޭތޯ ސަލާން ޖަހާށެވެ. މާޔޫސްކަމާއި އާވާރާކަމުގައި ދަރިފުޅަށްޓަކައި ޤުރުބާންވަމުން ދިޔަ މަންމަ އެހެންމީހުންނަށް ސިފަކުރެވުނީ މަސްތުވާތަކެތީގެ އަޅެއްގެ ގޮތުގައެވެ. ޒުވާން މަޔަކު އެފަދައިން އޭނާގެ ދަރިފަޅަށްޓަކާއި މަސައްކަތް ކުރާނެކަމަށް ވިސްނޭނީ ކާކަށް ހެއްޔެވެ؟މަދުމީހަކު ފަސްސަތޭކައެއްހާ ރުފިޔާ ދިން ނަމަވެސް ގިނައީ އެއްޗެއް ނުދޭ މީހުންނެވެ.މުއްސަނދިންގެ މުދާ ފަޤީރުނާއި ނިކަމެތީންނަށް ހޭދަކުރުމަކީ އެމީހުންނަށް މާ މުހިއްމު ކަމެއްހެންނެއް ހިޔެއް ނުވެއެވެ. ބަދަލެއް ނުލިބޭ ގޮތަށް މީހަކު ކަމެއްކުރަން ބޭނުންވެސް ނުވަނީއެވެ. ބޮޑުއަގެއް ދޭން އެއްބަސް ވާ މީހެއްގެ ފަރާތުން ލިބެނީ ފާފާގެ ދައުވަތެވެ. ޒީނާއަކީ ފައިސާއަށް އަމިއްލަ ނަފްސް ވިއްކާނެހާ ގޮތެއްނެތް އަންހެނެއް ނޫނެވެ. އެއެދުންތަކަށް ޒިނާ ފުރަގިސްދިނީ އެގޮތުން ނޫނަސް އޭނާއަށް ކޮންމެވެސް އެހެން ގޮތެއް ފެންނާނެކަމަށް އުއްމީދުކުރާތީއެވެ.\nދަރިފުޅު ހެދި ބޮޑުވަމުން އައިވަރަކަށް ޒޯޔާގެ ފުރާނައަށް އައީ ނުރައްކާވަމުންނެވެ. ﷲގެ ހެޔޮ ރަހްމަތާއެކު ޒީނާއަށް އޮޕަރޭޝަނަށް ފައިސާ ލިބޭނެ މަގެއް ފެނުނެވެ. އެފުރުސަތުގެ ބޭނުން ހިފަން ޒީނާ ނިންމީ ޒޯޔާއަށްޓަކާއެވެ.އެކަމުގައި ޒީނާއަށް އެންމެ އުނދަގުވީ ޒީނާގެ މަންމަގެ ރުހުން ހޯދުމަށެވެ.ޒީނާގެ މަންމައަށްވެސް އެކަމަށް އެއްބަސްވެވުނީ ޒީނާ އެކަމަށް އެދި އާދޭސްކުރާވަރުންނެވެ.\nއެއްވެސް ކޮޅަކުން އަލިމަގެއް ނުފެނުމުން ޒީނާ ބޮޑު އަގުގައި އޭނާގެ އެއްކިޑްނީ ވިއްކާލީއެވެ. ޒޯޔާގެ ފުރާނަ ސަލާމަތްކުރާށެވެ. އެމައިމީހާގެ ހިތުގައި ދަރިފުޅަށްޓަކާ އުފެދިފައިވާ ކުލުނެއްގެ ބޮޑުކަމުންނެވެ. މަތީންގެ ލޯބި އެދަރިފުޅަށް ދުވަހަކު ނުލިބުނަސް ޒީނާއަށް ހެވެ. ހަމައެކަނި ބޭނުންވަނީ ޒޯޔާ ހެޔޮހާލުގައި ފުރިހަމަ ސިއްހަތެއްގައި ވުމަށެވެ.\nމިއަދު ލަންކާ ހޮސްޕިޓަލްގެ އޮޕަރޭޝަން ތިއޭޓަރުގައި ކުރެވެމުން އެދަނީ ޒީނާގެ ދެލޯފަދަ ދަރިފުޅުގެ ހިތުގެ އޮޕަރޭޝަނެވެ. ތިއޭޓަރުގެ ދޮރު ހުޅުވުމާއި އެކު ޒީނާގެހިތްތެޅިގަތެވެ. ހެވިފައި ހުރި ޑޮކްޓަރާއި އޭނާގެ ތަރުޖަމާނު ޒީނާއަށާއި މަންމައަށް ދިނީ އުފާވެރި ޙަބަރެކެވެ. އޮޕަރޭޝަން ކާމިޔާބުވި ޚަބަރެވެ. ޒީނާ ﷲއަށް ޚަމްދު ކުރިއެވެ. އަދި މަންމަގެ ގައިގައި ބައްދައިގެންފައި އުފަލުން ރޮއެގަތެވެ. ދަރިފުޅަށްޓަކާ ޒީނާވީ ޤުރްބާނީ ފެނި ޒައިނަބްގެ ދެލޮލުން ކަރުނަ މީރާލިއެވެ. އެއީ ޒީނާ ހަމައެކަނި ދަރިފުޅަށްޓަކާ އޭނާގެ ފުރާނައިންވީ ޤުރުވާނީއެކެވެ.


ފެނު ޕަރީ (8) | Esfiya - Dhivehi Vaahaka Site\nޒިޔާންމެން އައިސް ކާރު މަޑުކޮއްލި އިރު އެގޭގައި ގިނަ އަދަދަކަށް މީހުން ތިއްބެވެ. ޒައިޝާވެސް ހައިރާން ކަމާއި އެކީ އެންމެންގެ މޫނަށް ވަކިވަކި ބަލާލިއެވެ. އެއީ ހައްތަހާވެސް އޭނާގެ ބައްޕަގެ އޮފީސް މީހުންނާއި ރަށްޓެހީންނެވެ. އަދި މަންމަގެ ދުވަސް ވީ އެކުވެރިންނާއި އަވަށްޓެރީންނެވެ. އެންމެންގެ ލޯތައް ހަމާޒުވެފައިވަނި ޒައިޝާ އާއި ޒިޔާން އަށެވެ. އެފަދަ ވަގުތެއްގައިވެސް ޒައިޝާ އާއި ޒިޔާން އެއްކޮށް ކާރުން ފޭބުމުން އެ ޖޯޑަށް ތަޢްރީފް ނުކުރާ ހަމަ އެކަކުވެސް ނެތެވެ. އެހާވެސް ގުޅޭ ޖޯޑެއް މެއެވެ.\nޒިޔާން ޒައިޝާ އާއި އެއްހަމައެއްގައި ހިގަމުން އެތެރެއަށް ވަދެގެން ދިޔައެވެ. ޒައިޝާ އަދިވެސް ހުރީ ހަމަ އެހުރި ގޮތުގައެވެ. އޭނާ އަށް ގޭގައި ހިގާ ކަންތައްވެސް މާ ބޮޑަކަށް އިހްސާސް ވާހެނެއް ހީއެއް ނުވެއެވެ. ގޭގައި ގެންޅުގުޅޭ ބޭރުމީހާ ރޯޒީ ޒައިޝާ ފެނުމުން ދުވެފައި އައެވެ.އޭނާ ޒައިޝާ އަށް ގޮވާލުމަށްފަހު ބުނެލިއެވެ. ” ބޭބީ . ނާހިދާ އާންޓި ފެމިލީ ހުންނަނީ ގެސްޓް ރޫމްގަ. އެންމެން ރޮނީ” ޒައިޝާ އަށް އިވުނުކަމެއް ނުވަތަ ނީވޭކަމެއްވެސް ނޭގެއެވެ. އޭނާ ގޮސް އިށީނީ ސިޓިންގރޫމް ސޯފާގައެވެ. މަޑުމަޑު ސޯފާއަށް ދެފައި އަރުވައިބޯ ދަށުގައި ކުޝަނެއް ލަވައިގެން އޮށޯތެވެ. ޒިޔާން ވެސް މަޑުމަޑުން ސޯފާގެ އަރިމަތިގައި އިށީދެލިއެވެ.އޭނާ މަޑުމަޑުން ޒައިޝާގެ ފައިގައި އަތް ޖެއސުމަށްފަހު ބުނެލިއެވެ. ” ޒައިޝާ. ކުޑަކޮށް ފްރެޝްވެލަން ދާންވިނުން ބައްޕަ އަންނަން ވާއިރަށް” ޒައިޝާ އިތުރު އެއްވެސް ވާހަކައެއް ނުދައްކާ ތެދުވެގެން އޭނާގެ ކޮޓަރިއާއި ދިމާލަށް ހިގައިގަތެވެ.\nޒިޔާން އިންތިޒާރުކުރަމުން ދިޔައި އައްސަދު ގެއައް އަންނާނެ އިރަކަށެވެ. މާގިނަ އިރު ތަކެއް ނުވަނީ އެމްބިއުލާންސް އައިސް ހަވެލި ގޭޓުން ވަނެވެ. ހާލިދާގެ ދައްތަ ނާހިދާވެސް އޭނާގެ ކުދީންނާއި ފިރިމީހާއާއި އެކު އެގެއަށް އައިސް ހުއްޓެވެ. ކޮންމެ މީހެއްގެ މުނު މަތީންވެސް ފެންނަމުން ދިޔައީ ހިތާމައާއި ހިތްދަތިކަމެވެ.އެމްބިއުލާންސް މަޑުކުރުމާއި އެކު މީހުންތައް ތަންދެއްކިއެވެ. އައްސަދު އެމްބިއުލާންސް އިން ފޭބުމަށްފަހު ވަށައިގެން ހޯދާލިއެވެ. ޚާލިދާގެ ފުރާނަނެތް މަސްގަނޑު ނަގައިގެންގޮސް އޭނާގެ ކޮޓަރީގައި ބޭއްވުނެވެ.\nއައްސަދު ބޭނުންވީ އޭނާގެ އަންހެނުން އެންމެ ފަހު ވަގުތުވެސް ގޭގައި އޮތުމަށްފަހު އެމީހުންނާއި އަލްވަދާޢު ކިޔާށެވެ. އާ ސަހަރާއަށް ގެންދިޔުމުގެ ބަދަލުގައި ގެއަށް ހިނަވާ މީހުން ގެނެސްގެން އެންމެ ފަހުގެ ނިންމުންތައްވެސް ގޭގައި ކުރެވޭނެ އިންތިޒާމް ހަމަޖެއްސިއެވެ. އައްސަދު ޒައިޝާގެ ޙަބަރެއްނުވެ ގިނަ އިރުވާން ފެށުމުން ޒިޔާން ކައިރިން ޒައިޝާގެ ޙަބަރު އޮޅުން ފިލުވިއެވެ. ޒިޔާން ޒައިޝާ ތާޒާވެލަންގޮސް ވީ ކަމުގައި ބުނެލިއެވެ. ޒިޔާންވެސް ގެއަށް ދިޔުމަށް އައްސަދު ކައިރިން ހުއްދަ ހޯދިއެވެ. އަދި ފެންވަރާލުމަށްފަހު އަންނާނެކަމަށް ބުނެ ހިގައިގަތެވެ.\nޚާލިދާ ވަޅުލުމަށް ހަމަޖެހިފައިވަނީ މަޢްރިބް ނަމާދަށް ފަހުގައެވެ. ހިނެވުމުގެ ކަންތައްތައް ނިމުމުން މޫނު ދެއްކުމަށްޓަކައި ބޮޑު ސިޓިންގް ރޫމްގެ މެދުގައި އެދެއްގެ މަތީގައި ޚާލިދާ ބޭއްވިއެވެ. ކަނައަތް ފަރާތު ކަންފަތް ކައިރީގައި ނާހިދާ ޤުރުއާން ކިޔަވަން އިނެވެ. މޫނު ދެއްކުން ފެށިގެން ކުރިއަށް ދިޔައެވެ. ޒައިޝާވެސް ނާހިދާގެ އަންހެން ދަރި މާޝީގެ އެހީތެރިކަމާއި އެކު މަންމަގެ މޫނު އެންމެ ފަހު ފަހަރަށް ބަލާލުމަށް ދިޔައެވެ. ޒައިޝާ ލައިގެން ހުރީ ކަލުކުލައިގެ ޕާކިސްތާނު ހެދުމެކެވެ. ހެދުމުގެ ދޯޕައްޓާ ބޮލުގައި އޮޅާފައި އޮތެވެ. އެއްވެސް މޭކަޕެއް ނެތި ހުރި އިރު އެ މުނުގެ މައްސޫމްކަމުން ފެންނަ ކޮންމެ ހިތަކަށް އަސަރު ކުރާނެއެވެ. ކަޅުކުލައިގެ ދޮޕައްޓާ ތެރެއިން ސާދަވިލެރޭގެ ހަނދު ފެންނަ ފަދައެވެ. އެ ވަގުތަކީ ޒިޔާން އާއި ހޮސްޕިޓަލުގެ އިތުރު 04 މުވައްޒަފުންވެސް ޒައިޝާގެ ގެއަށް ޒައިޝާއަށް ތަޢްޒިޔާ ދެންނެވުމަށާއި ޒައިޝާގެ މަންމަ ގެ މޫނު ދެކިލުމަށް އެގެއަށް ދިޔަ ވަގުތެވެ.ޒިޔާން އަށް ޒައިޝާ ފެނުނުވަގުތު ފައިން ބާރު ދުވާހެން ހީވިއެވެ. އަމިއްލަ ނަފްސް ކޮންޓްރޯލް ނުވެދާނެތި އަވަސްއަވަހަށް މީހުންގެ ތެރެއަށް ވަދެ ނިވާވެއްޖެއެވެ. ޒައިޝާ މަންމަގެ މޫނުގައި މަޑުމަޑުން ބޮސް ދިނެވެ.ނަމަވެސް އޭނާގެ ލޮލުން އަދިވެސް އެންމެ ކަރުނަ ތިއްކެއްވެސް ނުވެއްޓެއެވެ. އަގައިން ނުބުނެ ބައްޕަގެ ކޮޑުމަތީގައި ބޯޖަހާލައިގެން ޒައިޝާ މަޑުމަޑުން އޮށޯތެވެ. ” ބައްޕާ އަދިވެސް މަންމަ ހޭނުލައްވާ ތޯ؟ މި އެންމެންވެސް މަޑުކޮށްގެން އެތިބީ މަންމަ ހޭލާނެ އިރަކަތް ނޫންތޯ؟” ޒައިޝާ ބުނެލިއެވެ. ޒައިޝާ ގެ ހާލު ފެނުމުން އެތާ ތިބި މީހުންގެ ހިތްތައް ބަންޑުންވާން ފެށިއެވެ. އެންމެންގެ ލޯތައް ކަރުނުން ފޯވަމުން ދިޔައެވެ. ކޮންމެ މީހަކުވެސް ދިޔައީ ނުރޯން ހިތްވަރު ކުރަމުންނެވެ. ޒިޔާން މަޑުމަޑުން އައްސަދު އަށް އިޝާރާތް ކޮށްލުމުން ޒައިޝާ މާޝީއާއި ހަވާލު ކޮއްލުމަށްފަހު ޒިޔާން އާއި ދިމާލަށް ހިގައިގަތެވެ.\n“ޒައިޝާގެ އާއި ބެހޭ ވާހަކަ އެއް ދައްކާލަން” ޒިޔާން މަޑުމަޑުން ބުނެލިއެވެ.” އާދެ ވިދާޅުވޭ” އައްސަދު މަޑުމޮޅިކަމާއި އެކު ބުނެލިއެވެ. “ޒައިޝާ އެ އިންނެވީ ޝޮކެއްގައި. އޭނާ ކޮންމެ ގޮތެއް ހަދާފައިވެސް ހޭލައްވާލުން ރަގަޅީ. އެހެން ނޫނީ ފަހުން ހިތާމަ ކުރަން ޖެހިދާނެ” ޒިޔާން ހިތްވަރުކޮއްލާފައި ބުނެލިއެވެ. އައްސަދުގެ ހިތް ތެޅިގެން ދިޔައީ ބާރު ވައިރޯޅި އެއް ޖެހި ގަސްތަކުގެ ފަތް އުދުހިގަންނަ ފަދައިންނެވެ. ހުރި ހަމައެކަނި ދަރިފުޅު އަދި ލޯބިވާ އަބިމީހާގެ ހަނދާން އޭނާއާއި ވަކި ވެއްޖެނަމަ އޭނާ ދިރިހުންނާނި ކިހިނެއް ހެއްޔެވެ؟”ޑޮކްޓަރ ކިހިނެއްތޮ ހައްދަވަން ވީ؟ ޑޮކްޓަރގެ އެހީ އަޅުގަނޑު ވަރށް ބޭނުން”އައްސަދު ބުނެލިއެވެ. މަޑުމަޑުން ބޯ ޖަހާލުމަށްފަހު ޒިޔާން ޒައިޝާގެ ކައިރިއަށް ހިގައްޖެއެވެ.\n“ޒައިޝާ” ޒިޔާން ގޮވާލިއެވެ. ހަމައެކަނި އިސް އުފުލާ ބަލާލުން ނޫންކަމެއް ޒައިޝަ ނުކުރިއެވެ. ” ކޮންމެ މިހަކިވެސް މި ފަނާވެނިވި ދުނިޔެ ދޫކޮށް އާޚިރަތައް ހިޖުރަކުރާނެ މީހެއް. މަންމަ ވެސް މި އަނިޔާވެރި ދުނިޔެ ދޫކޮށް އެ ދިޔައީ” ޒިޔާން ހިތްވަރުލާފައި ބުނެލިއެވެ. ޒައިޝާ ހަމަ އަގައިން ނުބުނެ ޒިޔާން އާއި ދިމާލށް ބަލާލިއެވެ. އެވަގުތު އޭނާގެ ދެލޮލުން ކަރުނައިގެ ސާލެއް އައެވެ. (ނުނިމޭ)\nMIBAI VS VVV REETHI… EKAMU HAADHA KUREY… ADHI THANKOLHEH DHIGUKOLLABALA :d\navahah up kurahchey story v reeethi\nKb next part?? Avshah up kh dheeba… Waiting\nKoba tha aneh bai ….maa las upvaale ….miharu inthizaru koh kih varuvabalivejje. Komme duvahaku ethah faharaky esfoya ah vannan vahka upveytho…..plz avaa kohsdeebala…thankolhe dhigu koh liyahchey… vahah vvvvvvvvvvv reethi kamun miha vrh inthizaru kurevenee plzzzZzzz\nKOBAAAAAAAAAAA THA ANEH BAI Sea hostess\nPLXXXXXXXXXXXXXXXXXXXXXXXXXXXX PLX PLX PLX PLXXXXXXXXX UPLOAD THE NEXT PART SOON\nMIHAARU MAALAS VANY MIVAAHAKA VES UP VAALEH\nalhe vaahaka liyan nufashabah baraabarah up nukurevenyaa dhuvaalaku fas hafaharah balan up vi thw ekam konmme faharakuvess beykaaru mihaaru foohi vejje 🙁\nneenaa number- 2\neh neenaa avahah thi vai thanakun nkume mi nimman ulhen veenun…noonee mashaa havaalu kuran veenun aneh bay liyan ….hahahahaha\nvaahaka eh kon nunimmey dhw my myhunahkah liyan fashafa eh!!!:/\nVaahaka GA vara kuh gina…


ކޯވިޑް19ގައި 10 އަހަރުގެ ކުއްޖަކު ނިޔާވެއްޖެ! | Sandhaanu\nކޯވިޑް19ގައި 10 އަހަރުގެ ކުއްޖަކު ނިޔާވެއްޖެ!\nޖޫން 2, 2021\nރާއްޖޭގައި ކޮވިޑް 19 ޖެހިގެން ފުރަތަމަ ފަހަރަށް 18 އަހަރުން ދަށުގެ ކުއްޖަކު މަރުވެއްޖެއެވެ.\nމައުލޫމާތު ލިބޭ ގޮތުގަައި ނިޔާވެފައިވަނީ އުމުރުން 10 އަހަރުގެ އަންހެން ކުއްޖެކެވެ. މި ކުއްޖާ އަކީ އައިޖީއެމްއެޗްގެ އީއާރްއަށް ގެންދިޔަ ކުއްޖެކެވެ. އެ އަންްހެން ކުއްޖާ ނިޔާވެފައިވަނީ ފަރުވާދެމުން ދަނިކޮށް މިރޭ 12:10 ގައެވެ.\nމިއީ ރާއްޖެއިން ކޮވިޑް-19ގައި ނިޔާވި އެންމެ ހަގު ކުއްޖާއެވެ. މީގެ ކުރިން 18 އަހަރުން ދަށުގެ ކުއްޖަކު ކޮވިޑް-19ގައި ނިޔާވެފައެއް ނުވެއެވެ. މި މަރާއެކު ކޮވިޑް-19ގައި ރާއްޖެއިން މަރުވި މީހުންގެ އަދަދު މިވަނީ 170އަށް އަރައިފައެވެ.


Raajje in vazeefa dheyne kamah bune, Thailand anhenunthakehge athun faisaa negi massala eh balanee | Mihaaru\nރާއްޖެ އިން ވަޒީފާ ދޭނެ ކަމަށް ބުނެ ތައިލެންޑުގެ އަންހެނުންތަކެއްގެ އަތުން ފައިސާ ނެގި މައްސަލައެއް ބަލަނީ\nރާއްޖެ ގެންދާނެ ކަމަށް ބުނެ ފައިސާ އަތުލައި އޮޅުވާލި މައްސަލައިގައި ތައިލެންޑް އަންހެނުންތަކެއް މައްސަލަ ފުލުހުންނަށް ހުށަހަޅަން ގޮސްފައި. - ފޮޓޯ: ދަ ނޭޝަން\n20 އެޕްރީލް 2018 - 17:56\nތައިލެންޑުގެ "ދަ ނޭޝަން" ނޫހުން ބުނީ ދެ މީހަކު ވެގެން، 100 އަށް ވުރެ ގިނަ ތައިލެންޑު އަންހެނުންނަށް އޮޅުވާލައިގެން ފައިސާ އަތުލި ކަމުގެ ރިޕޯޓު ލިބިފައިވާ ކަމަށެވެ. އެކަމަކު ފައިސާ އަތުލި ކަމަށް ބުނާ ދެ މީހުންނަކީ ދިވެހިންނެއް ނޫނެވެ.\nއޭގެ ތެރެއިން އެއް މައްސަލަ ފުލުހުންނަށް ހުށަހެޅީ ތައިލެންޑުގެ 49 އަންހެނަކު ގުޅިގެން ކަމަށް އެ "ދަ ނޭޝަން" ނޫހުގައި ވެ އެވެ.\nފައިސާ އަތުލި ކަމަށް އެ އަންހެނުން ތުހުމަތު ކުރަނީ ޕިސާމީ ޗަމްޕަކްވީން އަދި ޖިންޓަނާ ވޮންވީޗާ ނަމަކަށް ކިޔާ މީހަކަށެވެ. މި ދެ މީހުން، ފައިސާ އަތުލީ، ރާއްޖެ އިން މަސާޖް ކުރުމުގެ ވަޒީފާ ދޭނެ ކަމަށް ބުނެ ކަމަށް ނޫހުން ބުނެ އެވެ.\nއެކަމަކު، ފައިސާ އަތުލި ދެ މީހުންނަކީ ކޮން ގައުމެއްގެ ބައެއް ކަމެއް ބުނެފައެއް ނެތެވެ.\nތައިލެންޑުގެ އަންހެނުންތަކެއްގެ އަތުން އެ ދެ މީހުން ފައިސާ ހޯދީ ވަޒީފާ ހޯދައި ދޭނެ ކަމަށް ބުނެ އޮންލައިން ގުރޫޕެއްގައި ދޮގު މައުލޫމާތު ޕޯސްޓްކޮށް، އެ މީހުންނާ މުއާމަލާތު ކޮށްގެން ކަމަށް ވެ އެވެ.\nއެ އަންހެނުން ދަ ނޭޝަން އެ ނޫހަށް ކިޔައި ދިން ގޮތުގައި ކޮންމެ މީހެއްގެ އަތުން 30،000 ބާތު ޓްރާންސްފާ ކުރީ ޖިންޓަނާ ނަމަކަށް ކިޔާ މީހާ އަށެވެ.\nއެކަމަކު، ރާއްޖެ ދިއުމަށް ޓިކެޓު ލިބިފައި ނުވާ ކަމަށް ވެސް އެ މީހުންނާ ހަވާލާދީ ނޫހުގައި ވެ އެވެ. ތައިލެންޑް ފުލުހުން އެ މައްސަލަ ބަލަނީ މަނީ ލޯންޑްރިން މައްސަލައެއްގެ ގޮތުގަ އެވެ.\nތައިލެންޑު މަސާޖު ޕާލާތައް ރާއްޖެ-ތައިލެންޑް\nތިތާކު ނެތް ރީތި ކަމުދާ އެންމެ ކުއްޖެއްވެސް..\nސިޔާސީ ބައެއް ފަރާތްތަކުން ދިވެހިން އަތުންވެސް ވަޒީފާ ހޯދައިދޭނެކަމަށްބުނެ ހައިސާ ނަގާ\nމަނީލޯންޑިންގެ މައްސަލައެއްގައި 7އަހަރާއި 10އހަރުގެ ޖަލުހުކުމެއް އެތާގާނޫނުން އަންނާނެ.ދުވަސްތައް ގުނާނީ އެބަޔަކު ޖަލަށް ގެންނަ ދުވަހުންފެށިގެން.ކޯޓުން ހުކުމްކުރާނެ 48ދުވަސްތެރޭ!ހުރިހާކަމެއް ނިންމާނީ ކެމެރާތަކުގެ ވީޑިއޯގެ މައްޗައް ބުރަވަގޮތައް.މާގިނަ ސުވާލެްނުކުރާނެ. ހުކުމުން ދުވަސްތައް ކެނޑޭނެ ކިންގުގެ އުފަންދުވަސް ފަދަ ދުވަސްތަކުގެ. އަދި ޖަލުގަ 2އަހަރު މައްސަލަނެތި ހުރެއްޖެނަމަ އޭނަ ސަލާމަތްވާލިއް ވަރަށް އަވަސްވާނެ. މާނައަކީ7އަހަރުގެ ކަމެއް3އަހަރުންވެސް ނިމޭ!\nގޯސްކޮއް މާނަ ނުނަގައްޗޭ. ދުނިޔޭގެ އެންމެ މައްސޫރު ސްޕާ ރިސޯޓުތައްހުރީ ރާއްޖޭގަ. އެތަންތަނުން ވަޒީފާ ހޯދުމަށް ވަރައްގިނަ މީހުން މަސައްކަތްކުރޭ.


ހިކި ނުވަތަ ލުއި މީހުން މާބަނޑު ދުވަސްވަރު ބަރުދަން ހެއުވަރެއްގައި ބަހައްޓާނީ ކިހިނެއް؟ | ކުޑަދަރިފުޅު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ކުޑަދަރިފުޅު ހިކި ނުވަތަ ލުއި މީހުން މާބަނޑު ދުވަސްވަރު ބަރުދަން ހެއުވަރެއްގައި ބަހައްޓާނީ ކިހިނެއް؟\n* ހިކި ނުވަތަ ލުއިމީހުން މާބަނޑު ދުވަސްވަރު ބަރުވާން ޖެހޭނީ ކިހާވަރަކަށް؟\n* ބަލިވެއިންނައިރު ހަށިގަނޑު ލުއިކޮށް ހުރުމަކީ އެއްވެސް ނުރައްކަލެއް ދިމާވެދާނެ ކަމެއްތަ؟\n* މިފަދަ މީހަކު ބަލިވެއިނުމުން ކެއުން ބަހައްޓަން ރަނގަޅި ކޮންގޮތަކަށް؟\nހިކި ނުވަތަ ލުއިމީހުން މާބަނޑު ދުވަސްވަރު ބަރުވާން ޖެހޭނީ ކިހާވަރަކަށް؟\nބަލިވެއިންނައިރު ހަށިގަނޑުގެ ބަރުދަން ހުންނަންޖެހޭވަރަށް ވުރެ ލުއިކޮށް ހުރިނަމަ މާބަނޑު ދުވަސްވަރު 12.5 ކިލޯއާއި 18 ކިލޯއާއި ދެމެދުގެ މިންވަރަކަށް ބަރުވަން ޖެހޭނެއެވެ. (ހަށިގަނޑުގެ ބަރުދަން ހުންނަންޖެހޭ މިންވަރަށް ހުންނަ މީހުން ބަލިވެއިނުމުން މާބަނޑު ދުވަސްވަރު ބަރުވާން ޖެހެނީ 11 ކިލޯއާއި 16 ކިލޯއާއި ދެމެދުގެ މިންވަރަކަށެވެ.) ނަމަވެސް ހާލަތުގެ މައްޗަށް ބަލައި މިނޫން ގޮތަކަށް ޑޮކުޓަރ މަޝްވަރާ ދިނުމަކީ އެކަށިގެންވާ ކަމެކެވެ. އެއީ ކޮންމެ މީހަކީވެސް ތަފާތުމީހަކަށް ވާއިރު އެންމެން އެއްގަވައިދަކަށް ފެތޭކަށް ނުޖެހެއެވެ. ހާއްސަކޮށް ކާހިތްނުވުމާއި ހޮޑުލެވުންފަދަ ކަންތައް ދިމާވާ މީހުންނަށް ޑޮކުޓަރު ތަފާތު ގޮތަކަށް މަޝްވަރާ ދިނަސް ހައިރާން ނުވާށެވެ.\nބަލިވެއިންނައިރު ހަށިގަނޑު ލުއިކޮށް ހުރުމަކީ އެއްވެސް ނުރައްކަލެއް ދިމާވެދާނެ ކަމެއްތަ؟\nބަލިވެއިންނައިރު ހަށިގަނޑު ލުއި ނުވަތަ ކާނާގެ ބާވަތެއް ނުވަތަ ބާވަތްތަކެއް ހަށިގަނޑުގައި މަދުވުމަކީ ދަރިފުޅު އުފެދުމުގައި ފުރިހަމަ ނުވުމުގެ ނުވަތަ އުނިވުމުގެ ތަފާތު ބަލިތައް ޖެހިދާނެ ސަބަބެކެވެ. މިސާލަކަށް ދަރިފުޅަށް ދުވާލަކަށް 400 މައިކްރޯ ގުރާމު ފޯލިކު އެސިޑު ނުވަތަ ފޮލޭޓު ހޯދައި ނުދެވޭނަމަ ވިހާއިރު ދަރިފުޅުގެ ސިކުޑީގެ އުނިކަމެއް ނުވަތަ މައިބަދައިން ބައެއް އެއްކޮށް ފުރިހަމަ ވެފައި ނުހުރުމަކީ ވެދާނެކަމެކެވެ. މާބަނޑު ދުވަސްވަރު ދުވާލަކަށް 600 - 800 މައިކުރޯގުރާމުގެ ފޯލިކު އެސިޑު ބޭނުންވެއެވެ. އޮށާއި ފެހިކުލަގަދަ ފަތާއި ސްޕެނިޗާއި އޮރެންޖު ޖޫހަކީ ފޯލިކު އެސިޑު ގިނަ ކާނާއެވެ. ފޯލިކު އެސިޑުގެ އިތުރުން ވިޓަމިނާއި މިނެރަންލަސް އަކީވެސް މާބަނޑު ދުވަސްވަރު ހަށިގަނޑަށް ވަރަށް މުހިއްމު ބޭނުންތެރި މާއްދާތަކެކެވެ. މިގޮތުން ވިޓަމިން އޭ، ކޭ، އީ އަދި ބީ2 އާއި މިނެރަލްސްގެތެރެއިން ދަގަޑު، ކޮޕަރ، ކެލްސިއަމް އަދި ޒިންކު ހަށިގަނޑަށް ބޭނުންވާވަރަށް ނުލިބުމަކީ ވަރަށް ގިނަ ސިއްހީ މައްސަލަތައް ދިމާވާ ދިމާވެދާނެ ކަމެކެވެ. މިގޮތުން ދިމާވާ މައްސަލަތަކުގެ ތެރޭގައި މައިމީހާގެ ހަށިގަނޑުގައި ލޭދަށްވުމާއި ދަރިފުޅުގެ ސިކުޑި ފުރިހަމައަށް މަސައްކަތް ނުކުރުން ހިމެނެއެވެ.\nބަލިވެއިނުމަށްފަހުވެސް އެކަށީގެންވާވަރަށް ބަރުވަމުން ނުދިއުމަކީ ދުވަސްނުފުރާ ވިހެއުން ފަދަ ކަންތައް ދިމާވެދާނެކަމެކެވެ. އަދި ދުވަސްފުރައި ވިހެއިކަމިގައިވިޔަސް މިފަދަ ކުދިން ވިހާއިރު ބަނޑުގައި ބޮޑުވަންޖެހޭވަރަށް ބޮޑުވެފައި ނެތުމަކީ ވުން ވަރަށް ގާތް ކަމެކެވެ. އަދި މިއީ ދަރިފުޅަށް ފަހުން އެކަމުގެ ސަބަބުން ވަރަށް ގެއްލުން ވެދާނެ ކަމެކެވެ. ހާއްސކޮށް ކެއުމުގެ ތަފާތު މައްސަލަތައް ބޮޑުވުމަށްފަހުވެސް މިފަދަ ކުދިންނަށް ކުރިމަތި ވުމުގެ ފުރުޞަތު ވަރަށް ބޮޑެވެ.\nމިފަދަ މީހަކު ބަލިވެއިނުމުން ކެއުން ބަހައްޓަން ރަނގަޅި ކޮންގޮތަކަށް؟\nތިރީގައިއެވަނީ މިފަދަ މީހަކު ކެއުން ރަނގަޅު ބައެއް ކާނާއެވެ.\n- ކޮންމެދުވަހަކުވެސް ރަނގަޅަށް ހެދުނު ނާސްތާ ކުރާށެވެ. މިގަޑީގައި ޕީނަޓު ބަޓަރ، ޗީޒް، ޓޯސްޓް އަދި މިނޫނަސް ޕްރޮޓީން ގިނަ ކާނާއިން ބޭނުން ކުރުން ރަނގަޅެވެ.\n- ކޮންމެ މައިގަޑިދެކެއުމެއްގެ ދޭތެރޭގައި ދެތިންފަހަރަކު ޔޯގަޓު ނުވަތަ މޭވާ ނުވަތަ މިދެބައި އެއްކޮށް ކާށެވެ. ޔޯގަޓުން ޕްރޮޓިން އާއި ކެލްސިއަމް ލިބޭނެއެވެ. އަދި މޭވާއިން ވިޓަމިނާއި މިނެރަލްސް އަދި ފައިބަރ ގިނައަދަދަކަށް ލިބޭނެއެވެ.\n- ވިޓަމިން ސީ އާއި ބީޓާ ކެރޮޓިން އަދި އެންޓިއޮކުސިޑެންޓު ގިނައިން ހުންނަ ޖޫސް އެއްޗެތި ގިނަގިނައިން ބޯށެވެ. ގުރޭޕު ފުރުޓު، އޮރެންޖު އަދި ފަޅޮލަކީ ގިނައަދަދަކަށް ވިޓަމިންސީ ހުންނަ މޭވާތަކެކެވެ. އަދި އެޕްރިކޮޓް އާއި ކެރެޓަކީ ގިނައަދަދަކަށް ބީޓާ ކެރޮޓިން ހުންނަ ދެބާވަތެކެވެ.


ކޮރިއޮގްރާފަރު ސަރޯޖް ޚާން މަރުވެއްޖެ – DhiDaily\nންދީ ސިނަމާގެ ތާރީހުގައި ފާހަގަކޮށްލެވޭ އެންމެ މަޝްހޫރު އެއް ކޮރެއޮގްރަފާ ސަރޯޖް ހާން އުމުރުން 71 އަހަރުގައި މަރުވެއްޖެ އެވެ.\nސަރޯޖްގެ މަރުގެ ޚަބަރަކާ އެކު ބޮލީވުޑްގެ އެތައް ފަންނާނުންނެއް ޓްވިޓާގައި ހިތާމަފާޅުކޮށްފައިވެ އެވެ. އޭގެ ތެރޭގައި ސަރޯޖް އަބަދު ވެސް މޮޅު ނެށުންތެރިއެއްގެ ގޮތުގައި ފާހަގަކުރާ މަޝްހޫރު ބަތަލާ ޑިކްސިޓް ހިމެނެ އެވެ. މަދޫރީގެ އައިކޮނިކް އެތައް ލަވައެއްގެ ނެށުން ހަދާފައި ވަނީ ސަރޯޖެވެ. އޭގެ ތެރެއިން އެންމެ ފަހުގެ ލަވަ އަކީ މިދިޔަ އަހަރު ރިލީޒްކުރި ފިލްމު ”ކަލަންކް“ ގެ ލަވަ ”ތަބާ ހޯޔޭ“ ހިމެނެ އެވެ.\nމައުލޫމާތު ލިބޭގޮތުގައި ސަރޯޖް ހާން ހޮސްޕިޓަލަށް ގެންދިޔައީ ނޭވާ ލުމަށް ދަތިވެގެން އުޅޭ ކަމުގެ މައްސަލަ ހުރުމުންނެވެ. އަދި އޭނާ ހޮސްޕިޓަލަށް ގެންގޮސްފައިވަނީވެސް އެފަދަ މައްސަލަތަކެއް އުޅޭ ކަމުގެ ވާހަކަ ބުނިތާ މަހެއް ފަހުންނެވެ. ހޮސްޕިޓަލުން ކޮވިޑް-19 އަށް ޓެސްޓުކޮށް އެ ވައިރަސް އަށް ވަނީ ނެގެޓިވް ވެފައެވެ.


Hafthaaehge therey 850 ah vure gina sticker\nހަފްތާއެއްގެތެރޭ 850 އަށްވުރެ ގިނަ ސްޓިކާ\nމާލޭ މަގުމަތީގައި ޕާކުކޮށްފައި ހުރި ސައިިކަލުތަކެއް. --\nމާލޭގައި ގަވައިދާ ހިލާފަށް ޕާކް ކޮށްގެން ފުލުހުން ސްޓިކާޖެހި އަދަދު މިދިޔަ ހަފުތާގެ ތެރޭ 850 އަށް ވުރެ މައްޗަށް އަރައިފި އެވެ.\nފުލުހުންގެ ތަފާސްހިސާބުތައް ދައްކާ ގޮތުން މިދިޔަ ހަފުތާގައި ޖުމްލަ 852 ސްޓިކާ ޖަހާފައިވާއިރު، 130 އުޅަނދެއް ޓޯކޮށްފައި ވެއެވެ.\nމިއަދު އާންމުކުރި އޮކްޓޯބަރު 12 އިން 18 ގެ ހިސާބުތައް ދައްކާ ގޮތުން މާލޭގައި 44 އެކްސިޑެންޓެއް ހިނގާފައިވާއިރު، 16 މީހުން ވަނީ ޒަހަމްވެފަ އެވެ.\nމިދިޔަ ހަފުތާގައި 852 އުޅަނދެއް ބަލާ ފާސް ކުރި އެވެ. ފާސް ކުރި ވެހިކަލްތަކުގެ ތެރެއިން ގަވައިދާ ހިލާފު ގިނަ ކަންތައްތަކެއް ފާހަގަ ވެގެން ފިޔަވަޅު އަޅާފައިވާ ކަމަށް ފުލުހުން ބުނެފައިވެ އެވެ. ޗެކް ކުރި ވެހިކަލްތަކުގެ ތެރެއިން، ލައިސެންސް ނެތި ދުއްވި 113 މީހަކަށް ފިޔަވަޅު އެޅި އިރު، 49 އުޅަނދެއްގައި ރޯޑްވާދިނަސް ނެތުމުގެ އިތުރުން 28 އުޅަނދުގެ އަހަރީ ފީ ދައްކާފައިނުވާކަމަށް ހިސާބުތަކުން ދައްކަ އެވެ.\nގަވައިދާ ހިލާފަށް ޕާކް ކުރުމާ ގުޅިގެން ނިމިގެންދިޔަ ހަފުތާގައި 850 އަށް ވުރެ ގިނަ އަދަދަކަށް ވެހިކަލްގައި ސްޓިކާ ޖަހާފައިވާއިރު، ޕާކްކުރާނެ ތަނެއް ނުދައްކާ ސްޓިކާ ނުޖަހާނެކަމަށް ރައީސް އިބްރާހިމް މުހައްމަދު ސާލިހް ވަނީ ވިދާޅުވެފަ އެވެ.\nނަމަވެސް ކުޑަ ދުވަސްކޮޅަކު ސްޓިކާ ޖެހުން ހުއްޓާލުމަށްފަހު ފުލުހުން ގެންދަނީ ކޮންމެ ދުވަހަކުވެސް އެތައް ސަތޭކަ ވެހިކަލެއްގައި ސްޓިކާ ޖަހަމުންނެވެ.\nގަވާއިދާ ހިލާފަށް ޕާކްކޮށްފައި ވާނަމަ ފުރަތަމަ ފަހަރަށް ޖޫރިމަނާގެ ގޮތުގައި ދައްކަން ޖެހެނީ 250 ރުފިޔާ އެވެ. ދެވަނަ ފަހަރަށް އެ ކުށް ތަކުރާރުކުރާނަމަ ނަމަ 500 ރުފިޔާ ދައްކަން ޖެހޭއިރު ތިން ވަނަ ފަހަރާއެކު ދެން އެ ކުށް ތަކުރާރުކުރާ ކޮންމެ ފަހަރަކު ޖޫރިމަނާގެ ގޮތުގައި 750 ރުފިޔާ ދައްކަން ޖެހެ އެވެ.\nމޯލްޑިވްސް ޕޮލިސް ސާވިސް ޓްރެފިކް މައްސަލަތައް ޕޮލިސް ޓޯ ޔާޑް\nމިދިޔަ ހަފްތާގައި 763 ވެހިކަލެއްގައި ސްޓިކާ ޖެހި


Mifaharu Jabir Ah Nabeebeykalunaai, Khaleefaain Ves Neygunu - Vaguthu\nމިފަހަރު ޖާބިރަށް ނަބީ ބޭކަލުންނާއި ޚަލީފާއިން ވެސް ނޭގުނު\nއިސްލާމީ ތާރީހުގެ ނަބީ ބޭކަލުންނާއި ޚަލީފާއިންނަކީ ކޮންބޭކަލުންނެއް ކަން ވަކި ކުރަން ނޭނގި އިއްޔެ ބޭއްވި ރައްޔިތުންގެ މަޖިލީހުގެ ބަހުސްގައި ކާށިދޫ ދާއިރާގެ މެންބަރު އަދި ޑީއާރްޕީގެ ލީޑަރު އަބްދުﷲ ޖާބިރު ނިޒާމީ ނުކުތާ ނަންގަވައިފިއެވެ.\nއިއްޔެ ބޭއްވި ރައްޔިތުންގެ މަޖިލީހުގެ ޖަލްސާގައި އޭދަފުށީ ދާއިރާގެ މެންބަރު ސަލީމް ވިދާޅުވީ އައްޑަނަ ކޮޅު ގެއްލުނު މައްސަލާގައި އަލީގެ ފާނު ދައުވާ ކުރީ ޔަހޫދީ އަކަށް ކަމަށެވެ.\nމެންބަރު ސަލީމް މިހެން ވިދާޅުވުމުން ކާށިދޫ ދާއިރާގެ މެންބަރު ޖާބިރު ވިދާޅުވީ އަލީގެ ފާނާއި އުމަރުގެ ފާނު އެކަހަލަ އެއްވެސް މައްސަލައެއް މިތާގައި ނޫޅޭއިރު ނަބީބޭކަލުންގެ ވާހަކަ އޭދަފުށީ ދާއިރާގެ މެންބަރު ދައްކަވާ އެބޭކަލުނާއި މަޖިލީހާއި ބްރިޖް ކުރަން ސަލީމް އުޅުއްވާ ކަމަށެވެ.\nޖާބިރު އުމަރުގެ ފާނާއި އަލީގެ ފާނަކީ ނަބީބޭކަލުން ކަމަށް ހީފުޅުވެލެއްވިއިރު އުމަރުގެ ފާނާއި އަލީގެ ފާނަކީ ޚަލީފާއިންނެވެ.\nއޮގަސްޓް 27, 2019 16:37\nއެއްގޮތަކަށްވެސް އެއްވެސް މަޖުލިހުގެ މެމްބަރަކު އެގޮތަށް އޮޕަރޭޓު ކުރައްވައިގެންނުވާނެ! އެ ގޮތް ގޮތަށް އޮޕަރޭޓު ކުރައްވަން ވާނީ، އެ ބޭބޭޅުންގެ އޮޕަރޭޓަރާ އެއްކޮށް، އޮޕަރޭޓު ކުރަން ހަމަ ޖެހިފަ އޮންނަ ގަޑި ތަކުގަ!\nއޮގަސްޓް 27, 2019 17:24\nއޮޕަރޭޓް ، ކެޕޭސިޓީ ، އަންޑަސްޓޭންޑް ، ޑިވެލޮޕް ، ވޯކްފޯސް ، އިކޮނޮމިކްސް ފަދަ ބަސްތައް ޖާބިރުގެ ވާހަކަތަކުން އަޑުއިވޭނެ.\nއޮގަސްޓް 27, 2019 17:13\nޖާބިރޫ ދިޔާނާ ދަންނަންތަ ޔަގީނޭ ނޭގޭނެ ކަން\nއޮގަސްޓް 27, 2019 17:46\nއައްތަޙިއްޔާތު ކިއުއްވަބަލަ އިނގޭތޯ! ހުވާ ނޭގޭނެ\nއޮގަސްޓް 27, 2019 19:24\nމިޖާބިރަކީ ޖާހިލެއް. މީނައަށް ހޮޑައިދޫ އަތިރިމަތި ސާފުކުރާ މަސައްކަތުމީހެއްގެ ވަޒީފާ ހަމަޖައްސަން ފެނޭ.\nގާބުރި ލޮލީ ޝޭޚު..\nސެޕްޓެމްބަރު 4, 2019 10:29\nކުރިންވެސް ބިންމައްޗަށް ވައްޓާލާ ވެލިކާންދީފި، ދެން އަތްޖަހާ.


3 Vana Match Gai Thailand Ge Gaumee Anhen Basketball Team Athun Raajje Balivejje - Vaguthu\nތިންވަނަ މެޗުން ބޮޑު ތަފާތަކުން އަންހެން ބާސްކެޓްބޯޅަ ޓީމް ބަލިވެއްޖެ\nކުރިއަށް އޮތް ސައުތު އޭޝިއަން ގޭމްސް އަށް ތައްޔާރުވުމުގެ ގޮތުން ގައުމީ އަންހެން ބާސްކެޓްބޯޅަ ޓީމު ތައިލެންޑްގައި ކުރަމުން އަންނަ ތަމްރީންތަކުގައި ކުޅުނު އެކުވެރިކަމުގެ ތިންވަނަ މެޗުގައި ތައިލެންޑްގެ ގައުމީ އަންހެން ބާސްކެޓްބޯޅަ ޓީމާ ވާދަކޮށް ބޮޑު ތަފާތަކުން ބަލިވެއްޖެއެވެ.\nމި މަހުގެ އެކަކުން ފެށިގެން ތައިލޭންޑްގައި ކޭމްޕް ކުރަމުން އަންނަ ރާއްޖޭގެ އަންހެން ބާސްކެޓްބޯޅަ ޓީމާއި ތައިލެންޑްގެ ޤައުމީ އަންހެން ބާސްކެޓްބޯޅަ ޓީމު ބައްދަލުކުރި މެޗު ތައިލޭންޑުން ކާމިޔާބުކޮށްފައިވަނީ 99 ޕޮއިންޓް 12 ޕޮއިންޓުންނެވެ.\nމެޗުގެ ފުރަތަމަ ކުއާޓާގައި ތައިލެންޑް ޓީމުން މޮޅަށް ކުޅުނުއިރު ރާއްޖެ ޓީމަށް އެއްވެސް ވަރަކަށް ޕޮއިންޓެއް ހޯދޭ ގޮތެއްނުވި އެވެ. މެޗުގެ ފުރަތަމަ ކުއާޓާ ނިމުނުއިރު ތައިލެންޑުން ވަނީ 37 ޕޮއިންޓް ހޯދާފައެވެ. ރާއްޖޭގެ ޓީމަށް މި ކުއާޓާގައި އެންމެ ޕޮއިންޓެއްވެސް ހޯދިފައިނުވެ އެވެ.\nމެޗުގެ ދެވަނަ ކުއާޓާގައި ވެސް ފެނިގެންދިޔައީ ރާއްޖެ ޓީމަށް ތައިލޭންޑް ޓީމް ހިފަހައްޓާނުލެވުނު ތަނެވެ. ތައިލެންޑުން ކައިރިކައިރީގައި3ޕޮއިންޓްގެ ސްކޯތައް ކުރަމުންދިޔައިރު ފުރަތަމަ ކުއާޓާއެކޭ އެއްގޮތަށް ރާއްޖެއަށް އެންމެ ޕޮއިންޓެއްވެސް ނުލިބި ދެވަނަ ކުއާޓާ ނިމިގެން ދިޔައީ ތައިލެންޑް ޓީމަށް 59 ޕޮއިންޓް ލިބިގެންނެވެ.\nމެޗުގެ ތިންވަނަ ކުއާޓާގައި ރާއްޖޭގެ ޓީމުގެ ފަރާތުން ކުރީ ދެ ކުއާޓާގައި ދެެއްކި ކުޅުމަށްވުރެއް ރަނގަޅު ކުޅުމެއް ފެނިގެންދިޔައިރު މުޅި މެޗުގައި ވެސް ރާއްޖެ ޓީމުން ހޯދި 12 ޕޮއިންޓްގެ ތެރެއިން ގިނަ ޕޮއިންޓްތައް ހޯދީ މި ކުއާޓާގައެވެ. ތިންވަނަ ކުއާޓާ ނިމުނުއިރު ތައިލޭންޑް ކުރީގައި އޮތީ 81 ޕޮއިންޓް7ޕޮއިންޓުންނެވެ.\nމެޗުގެ ފަހު ކުއާޓާގައިވެސް ރާއްޖެ ޓީމުން ވަނީ ރަނގަޅު ކުޅުމެއް ދައްކާފައެވެ. މި ކުއާޓާގައި ދިވެހި ޓީމުން އިތުރު ފަސް ޕޮއިންޓް ހޯދިިއިރު ތައިލޭންޑުން މެޗު ނިންމާލީ 99 ޕޮއިންޓާއެކު އެވެ.\nމިމަހުގެ 10ގެ ނިޔަލަށް ތައިލެންޑްގައި ގައުމީ އަންހެން ޓީމު ކޭމްޕް ކުރުމަށް ހަމަޖެހިފައިވާއިރު މި ކޭމްޕްގައި ގައުމީ ޓީމް ވަނީ ޖުމްލަ3މެޗެއް ކުޅެފައެވެ. އެގޮތުން ފުރަތަމަ މެޗުގައި ތައިލެންޑްގެ ރަންގްސިޓް ޔުނިވާސިޓީގެ މައްޗަށް ކުރިހޯދިއިރު ދެވަނަ މެޗުގައި ތައިލެންޑް ޔުނިވާސިޓީ ޗެމްޕިއަން ސިރްޕަތުމް ޔުނިވާސިޓީއަތުން ދިވެހި ޓީމް ވަނީ ބަލިވެފައެވެ.\nނޮވެމްބަރު 7, 2019 12:41\nދެން އޯކޭ ސޮޕިން ކޮއްލައިގެން އާދޭ ، ސުޕުން ހުރެގެން ވާނެ ވަރު ތީ\nނޮވެމްބަރު 9, 2019 13:44\nމިމީހުން ކޮންއިރަކުތަ މޮޅުވީ ބޭކާރު ހަރަދު ކުރުން ނޫން ކޮންކަމެއް ދެން.


AstraZeneca ge vaccine June mahu libeyne\nއެސްޓްރާޒެނެކާގެ ވެކްސިން ޖޫން މަހު ލިބޭނެ\nހެލްތު މިނިސްޓަރު އަހްމަދު ނަސީމު އެޗްޕީއޭގެ ޑިރެކްޓާ ޖެނަރަލް މައިމޫނާއާއި އެކު -- ފޮޓޯ: އަވަސް\nރާއްޖެއިން އޯޑަރުކޮށްފައިވާ ސިންގަޕޫރުގެ އެސްޓްރާޒެނެކާގެ ކޮވިޑް 19ގެ ވެކްސިން ކުރިއަށް އޮތް ޖޫން މަހުގެ ތެރޭގައި ލިބޭނެ ކަމަށް ހެލްތު މިނިސްޓަރު އަހްމަދު ނަސީމު ވިދާޅުވެއްޖެ އެވެ.\nމިނިސްޓަރު ނަސީމް މިހެން ވިދާޅުވީ ޕީއެސްއެމްގެ ރާއްޖެމިއަދު ޕްރޮގްރާމުގައި ރޭ ބައިވެރިވެވަޑައިގެން ދެއްކެވި ވާހަކަފުޅުގަ އެވެ.\nސިންގަޕޫރުން ވެކްސިން ގެނައުމަށް ތައްޔާރުވަމުންދާ ކަމަށް ވިދާޅުވި ނަމަވެސް ވެކްސިން ރާއްޖެއަށް ލިބޭނެ ވަކި ދުވަހެއް އަދި ރާއްޖެ ގެންނަނީ ކިތައް ޑޯޒް ކަމެއް ވެސް މިނިސްޓަރު ވިދާޅުވެފައެއް ނުވެ އެވެ.\n"[އެސްޓްރާޒެނެކާގެ ވެކްސިން ލިބުމާއެކު] އަނެއްކާވެސް ހިތްހަމަޖެހިގެން ވެކްސިންގެ ޖެހުމުގެ ކަންކަން ބާރަށް ކުރިއަށް ގެންދެވޭނެ،" މިނިސްޓަރު ވިދާޅުވި އެވެ.\nސިންގަޕޫރުގެ އެސްޓްރާޒެނެކާގެ ކޮވިޑް ވެކްސިންގެ ހަތް ލައްކަ ޑޯޒް ގަތުމަށް އެ ކުންފުންޏާ އެކު ދިވެހި ސަރުކާރުން އެއްބަސްވުމެއްގައި ސޮއިކޮށްފައިވަނީ މިދިޔަ ޖެނުއަރީ މަހުގެ 20 ވަނަ ދުވަހު އެވެ.\nއެސްޓްރާޒެނެކާ ކުންފުނިން އުފައްދާފައިވާ ވެކްސިން ރާއްޖެއަށް ގެންނަން ނިންމައި، އެކަން ކުރުމަށް ބޭނުންވާ ހާއްސަ ހުއްދަ، ފިނޭންސް މިނިސްޓަރު އިބްރާހިމް އަމީރުގެ ހާއްސަ ގަރާރަކުން ދީފައިވަނީ މިދިޔަ އަހަރުގެ ފަހު ދުވަހުއެވެ.\nއެސްޓްރާޒެނެކާގެ ކޮވިޑް ވެކްސިނަކީ ފައިޒާ ވެކްސިނާ ތަފާތުކޮށް، އާންމު ފިނިހޫނުމިނެއްގައި ރައްކާކުރަން ފަސޭހަ ވެކްސިނެކެވެ.\nވެކްސިން ހޯދުމަށް ކުރަމުންދާ މަސައްކަތްތަކުގެ މައުލޫމާތު ހިއްސާކުރައްވަމުން މިނިސްޓަރު ނަސީމް ވިދާޅުވީ އިންޑިއާގެ ކޮވިޝީލްޑްގެ އިތުރު ޑޯޒްތަކެއް ރާއްޖެއަށް ގެނައުމުގެ މަސައްކަތް މިހާރު ކުރިއަށްދާ ކަމަށެވެ. އަދި ރަޝިޔާއިން އުފައްދާފައިވާ ވެކްސިނަކާއި، ފައިޒާގެ އިތުރު ޑޯޒްތަކެއް ގަންނަން މަސައްކަތް ކުރަމުންދާ ކަން ވެސް ފާހަގަކުރެއްވި އެވެ. ރާއްޖެއަށް ދެން ގެންނަ ފައިޒާ ވެކްސިން ދޭނީ އުމުރުން 16 އަހަރާއި 18 އަހަރުގެ ކުދިންނަށް ކަމުގައިވެސް ވިދާޅުވި އެވެ.\nރާއްޖޭގެ ކޮވިޑް ވެކްސިން ޕްރޮގްރާމުގައި ބޭނުންކުރަނީ ތިން ވެކްސިނެކެވެ. އެގޮތުން އެންމެ ފުރަތަމަ ދޭން ފެށީ ކޮވިޝީލްޑް ވެކްސިނެވެ. އެއީ މިދިޔަ ފެބްރުއަރީ މަހުގެ އެއްވަނަ ދުވަހު އެވެ. ދެވަނައަށް ދޭން ފެށީ ޗައިނާގެ ސިނޮފާމް ވެކްސިނެވެ. އެ ވެކްސިން ދޭން ފެށީ މިދިޔަ މާޗް މަހުގެ 22 ވަނަ ދުވަހު އެވެ. ތިންވަނަ އަށް ދޭން ފެށީ ފައިޒާ-ބަޔޯންޓެކް ވެކްސިނެވެ. އެ ވެކްސިން ދޭން ފަށާފައިވަނީ މިދިޔަ އޭޕްރީލް މަހުގެ 11 ވަނަ ދުވަހު އެވެ. ކޮވިޑް ވެކްސިންގެ ދެވަނަ ޑޯޒް ރަސްމީކޮށް ދޭން ފެށީ މިދިޔަ އޭޕްރީލް މަހުގެ ތިންވަނަ ދުވަހު އެވެ.\nރާއްޖޭގެ އާބާދީގައި ހިމެނޭ 228،000 އަށް ވުރެ ގިނަ މީހުން ކޮވިޑް 19ގެ ވެކްސިންގެ ފުރަތަމަ ޑޯޒް ޖަހާފައިވާއިރު އެއްލައްކަ އަށް ވުރެ ގިނަ މީހުން ވަނީ ވެކްސިންގެ ދެވަނަ ޑޯޒް ޖަހާފަ އެވެ.\nއެޗްޕީއޭ އަހުމަދު ނަސީމް މިނިސްޓްރީ އޮފް ހެލްތު + ކޮވިޑް-19\nމިޝްކާގެ މަރު: ތަހުގީގަށް ވީގޮތެއް ނޭނގުނު!


saharoa: muhahmadhu qaasim – Iru\nސަމާ· 12 އޮކްޓޫބަރު 2020\nޖެހިގެން އައި ދުވަހެވެ. ރަޝްފާގެ އިންތިޒާރުގައި މާ ގިނަ ވަގުތުތަކެއް ހޭދަކުރާކަށް ނަޒީފަކަށް މިއަދަކު ނުޖެހުނެވެ. ރަޝްފާ އަންނަތަން ފެނިއްޖެއެވެ. ނަޒީފުގެ ހިތުގައި އުފާވެރިކަމުގެ ރާގެއް ކުޅޭން ފެށިއެވެ. ހިތުގައި އާ ބާވަތެއްގެ ވިންދެއް ޖަހާން ފެށިއެވެ. ހިތް ބުނަމުން ދިޔައީ އުފާވެރި ޖަވާބަކުން ހިތް ފުރާލަދީފައި ނޫނީ، މިއަދު ރަޝްފާ އެނބުރި ނުދާނޭކަމަށެވެ.\n“ކޮބާ ޖަވާބު؟” ފުރަތަމަ ވެސް ނަޒީފަށް އަހައިލެވުނީ އެ ވާހަކައެވެ. ރަޝްފާގެ ތުންފަތް މައްޗަށް ލުއިލުއި ހިނިތުންވުމެއްގެ އަސަރު ވެރިވިއެވެ.\n“ފުރަތަމަ ވެސް އެ ވާހަކަ ދޯ!”\nރަޝްފާ ހިނިތުންވެލި ގޮތާއި ކުރި ސުވާލުގެ ސަބަބުން ނަޒީފުގެ ހިތަށް ކުޑަ ލަދުވެތިކަމެއް ވެރިވިއެވެ. އެހެންނަމަވެސް އަންހެންކުއްޖެއްގެ ކުރިމަތީގައި ލަދުރަކިވުމަކީ ފިނޑި ކަމެއްކަމަށް ވިސްނާފައި އޭނާ އަވަސް އަވަހަށް ހަމަޖެހިލިއެވެ.\n“އެ ސުވާލުގެ ޖަވާބަށްފަހުގައޭ އިތުރު ވާހަކައެއް ދެއްކޭން އޮތީ.” ނަޒީފު ހިނިތުންވެލިއެވެ.\n“އަހަރެން އެކަމާ ވިސްނައިފިން.” ރަޝްފާ އިރުކޮޅަކު ހުރެފައި އިސްއޮބައިލިއެވެ. “އެކަމަކު ނަޒީފަކީ ކޮންކަހަލަ ކާކުކަމެއް ވެސް އަދި އަހަންނަކަށް ނޭނގޭ!”\nއެދުވަހު ނަޒީފު، އޭނާގެ ހާލަތު ވަރަށް ރަނގަޅަށް ރަޝްފާއަށް ކިޔައިދިނެވެ. އޭނާ ބޭނުންވާ ގޮތް ވެސް ބުނެދިނެވެ. ރަޝްފާ ބޭނުން ނަމަ މިހާރުން މިހާރަށް ވެސް ރަޝްފާއާ ކައިވެނިކޮށްގެން ރަށަށް ބަދަލުވާން ބޭނުންވާ ވާހަކަ ވެސް، ސީދާ ގޮތެއްގައި ހުށައެޅިއެވެ.\n“އަހަންނަށް ވެސް ތި ފަދަ ބައިވެރިޔަކަށް އެބަ އިންތިޒާރުކުރެވޭ. މާލޭގައި ދިރިއުޅުމަކީ އަހަރެން އެހައި ކުރާހިތްވާ ކަމެއް ނޫން!”\nނަޒީފުގެ ހިތުގައި އުފާވެރިކަމުގެ ރާގެއް ކުޅޭން ފަށައިފިއެވެ. ހަށިގަނޑުގެ އެންމެ ހިމަ ނާރާއެކު، އުފާވެރިކަމުގެ އާރެއް ހިނގައިގެންފިއެވެ. މޫނުމަތިން ކިތަންމެ ރަނގަޅަކަށް ވެސް އެކަމުގެ އަސަރު ފާޅުވެގެން ދިޔައެވެ. ރަޝްފާއަށް ވެސް އެކަން ފާހަގަކުރެވުނެވެ.\n“ރަޝްފާ ތި ހާލުގައި އެންމެ ދުވަހަކުވެސް ބައިންދާކަށް އަހަރެން ބޭނުމެއް ނޫން! ރަޝްފާއަށް ކެރޭނެތަ މަށާއެކު އަހަރެމެން ރަށަށް ދާން؟”\nރަޝްފާ ބޯ ޖަހައިލިއެވެ. ނަޒީފަށް ފުރިހަމަ އިތުބާރު ކުރަމުންނެވެ. ދެރަގޮތެއް ނުހަދާނޭކަމަށް ހިތުގެ އަޑިން ކަށަވަރު ކުރަމުންނެވެ.\n“ނޭނގެ މި ވީ ގޮތެއް ވެސް. އަހަންނަށް ނަޒީފަށް ވަރަށް ބޮޑަށް އިތުބާރު ކުރެވޭން ފަށައިފި.”\nނަޒީފާއި ރަޝްފާގެ ނަސީބު ވަރަށް ރަނގަޅެވެ. ރަށު ދޯންޏެއް މާލެ އައިސް އެބަ އޮތެވެ. ދޯނި ފުރަން ހަމަޖެހިފައިއޮތީ، ތިން ދުވަހެއް ފަހުންނެވެ. ނަޒީފު ގެއަށް އައީ ދޯނީ މީހުންނާ ވާހަކަދައްކައިގެން ރަށަށް ދިޔުމުގެ ކަންތައް ހަމަޖެއްސުމަށްފަހުގައެވެ. ކޮޓަރިއަށް ވަދެ މޭޒުދޮށުގައި އިށީނދެ ނޯޓެއް ލިޔެލައިފިއެވެ. ރަޝްފާއަށް އެޑްރެސްކޮށްފައެވެ. ދޯންޏެއް އައިސް އޮތް ވާހަކައާއި، ފުރަން ހަމަޖެހިފައިވާ ދުވަހާއި، އަދި ރަޝްފާ ކަންތައްކުރާންވީ ގޮތުގެ ވާހަކަ ވެސް ލިޔެލައިފިއެވެ.\nއިޝާނަމާދަށް ބަންގި ގޮވާން ފެށުމުގެ ކުރިން ރަޝްފާމެން ގޭދޮށަށް ނަޒީފު ދިޔައެވެ. ތަންކޮޅެއް ދުރުގައި މަޑުކޮށްލައިގެން، ރަޝްފާގެ އިންތިޒާރުގައި އޭނާ އިންދައި، ބަންގިގޮވާން ފަށައިފިއެވެ. ނަޒީފަށް ބަލައިލެވުނީ ދޮރޯއްޓާ ދިމާއަށެވެ. އެއިރު ދޮރޯށި ހުޅުވާލައިފައި ރަޝްފާ ނިކުންނަނީއެވެ. ނަޒީފު އަވަސް އަވަހަށް ބައިސްކަލު ދުއްވާލައިފިއެވެ. ރަޝްފާއާ ދިމާއަށެވެ. އަތުގައި އޮތް ކަރުދާސްކޮޅު ވައްޓާލުމަށްފަހު، މަޑު ވެސް ކޮށްލުމެއް ނެތި ދިޔަ ގޮތަށް ހިނގައްޖެއެވެ.\nރަޝްފާ ކުޑައިރުކޮޅަކު ހުރުމަށްފަހު، މަގުގެ ދެކޮޅު ބަލައިލައިފައި، އެއްކަލަ ކަރުދާސްކޮޅު ނަގައި، އަތުތެރޭގައި ގުޅަވަށާލައިގެން، ގޭތެރެއަށް ވަދެއްޖެއެވެ.\nމި ރެއަކީ ބޮޑު ރެއެކެވެ. ރަޝްފާއާއި ނަޒީފަށެވެ. އުޅެބޮޑުވި ފަސްގަނޑު ދޫކޮށް، ދުވަހަކު ނުދާ ރަށަކަށް، ނުދަންނަ ބައެއްގެ ގާތަށް ދިޔުމަށް ފުރާ ރެއެވެ. ނަތީޖާ ނިކުންނާނީ ކިހިނެއް ބާވައެވެ؟ އޭނާގެ ހިތަކު ނުތަނަވަސްކަމެއް ނެތެވެ. ކަންބޮޑުވުމެއް ނުވެއެވެ. ލިބިފައި ވަނީ ހިތްހަމަޖެހުމެވެ. ހަސަންދީގެ ބިރުވެރި ވަކިތަކުން ސަލާމަތް ވެވޭތީއެވެ. ހަސަންދީ އޭނާއަށް ދީފައިވާ މުހުލަތު ހަމަވާކަށް ދެނެއް ގިނަ ދުވަހެއް ނެތެވެ.\nގަޑިން ތިނެއް ޖެހުމާއެކު، ކުޑަ ދަބަހެއް ކޮނޑުގައި އަޅުވާލައިގެން ވަރަށް މަޑުމަޑުން ރަޝްފާ ބޭރަށް ނިކުމެއްޖެއެވެ. އޭރު ނަޒީފު ހުރީ، އޭނާގެ އިންތިޒާރުގައެވެ. ނަޒީފު ވަގުތުން އައިސް ރަޝްފާގެ އަތުގައި އޮތް ދަބަހުގައި ހިފައިފިއެވެ.\n“ކޮބައި ހަސަންދީ؟” ދެ މީހުން އަވަސް އަވަހަށް ހިނަގއިގެންފިއެވެ. އެ ހަނިގޯޅިން ނިކުތުމަށެވެ. ޓެކްސީއެއް އަތުޖެހޭތޯއެވެ.\n“ނަސީބަކުން މި ރޭ ވަރަށް އަވަހަށް ނިދައިފި. ބޮލުގައި ރިއްސާތީއޭ ކިޔާފައި އަށެއް ޖެހިތަނާ ކައިގެން ކޮޓަރިއަށް ވަދެއްޖެ.” ވައިއަޑުން ރަޝްފާ ބުންޏެވެ. އޭރުވެސް އޭނާގެ މޭ ޑަގަޑަގަ ލަމުން ގެންދެއެވެ. އެކަމުގެ އަސަރު، އޭނާގެ އަޑަށް ވެސް ވަނީ ކޮށްފައެވެ.\nމާއެނބޫދޫއަށް އެ މީހުންނަށް ދެވުނީ އަނެއް ދުވަހުގެ ހަވީރު ހަތަރެއް ޖެހި ފަހުންނެވެ. ނަޒީފާއި ރަޝްފާ ފާލަމަށް ފޭބިއިރު، އޭނާގެ އެކުވެރި ޝަކީބު އައިސް އަތިރިމަތީގައި ހުއްޓެވެ.\n“މީ ދޯ މި ވީ ގޮތަކީ!” ނަޒީފު ފޭބުމުން، ސަލާމްކޮށްލަމުން ޝަކީބު ހިނިތުންވެލިއެވެ.\n“ކިހިނެއްވީ؟” ޝަކީބާ ދިމާއަށް ނަޒީފު ބަލައިލިއެވެ.\n“މިއަދު ހަމައެއްގޮތަކަށް ވެސް މަހަށް ދާހިތެއްނުވި. ކީއްވެގެން ކަމެއް ވެސް ނޭނގުނު.”\n“މިހާރު އެނގިއްޖެއެއްނު.” ނަޒީފު ހީނލިއެވެ.\n“އާނ! އެކަމަކު އަންގައި ވެސް ނުލާވިއްޔަ ތި އައީ.”\n“އެންގިޔަސް ވާނީ ހަމަ މި ވަރެއްނު. އެންމެ ފުރަތަމަ މި ސަލާންކޮށް ލެވުނީ ޝަކީބާ ވިއްޔަ.”\n“އޭތް! މިހާރު މީހަކާ ވެސް އިނީތަ؟” ރަޝްފާއާ ދިމާއަށް ބަލައިލަމުން، އޭނާގެ ލާނެތް ވައްތަރަށް، ވައިއަޑުން އަހައިލިއެވެ.\n“ޝަކީބަށް ނާންގައި އެކަހަލަ ކަމެއް ކުރާނޭހެން ހީވޭތަ؟”\n“އެއެއް ކިހިނެއް އެނގޭނީ. މިކަހަލަ ރީތި ކުއްޖަކު ފެނުނީމާ…..” ޝަކީބު ސަމާސާ ރާގެއްގައި މިހެން ބުނިއަޑު، ފަހަތުގައި ހުރި ރަޝްފާއަށް ވެސް އިވުނެވެ. އެކަމަކު އިވުނުކަމަށް އޭނާ ނުހަދައެވެ.\n“ދެން ހިނގާ އެއްގަމަށް ދާން!”\nފޮށި ތަންމަތި ހިފައިގެން ތިން މީހުން ހިނގައިގެންފިއެވެ. އެއްގަމާ ދިމާއަށެވެ.\n“މިއީ ކޮންކުއްޖެއް؟” ނަޒީފުގެ ކަންފަތްދޮށަށް ޖެހިލާފައި، ޝަކީބު މަޑުމަޑުން އަހައލިއެވެ.\n“އިރާދަކުރެއްވިއްޔާ ކުރިއަށް އޮތް ތަނުގައި މަގޭ އަންހެނުން.”\n“އަސްލު ވެސްތަ؟” ޝަކީބުގެ އަޑުގައި އުފާވެރިކަން އެކުލެވުނެވެ. “ހިތްހަމަޖެހޭ ކަހަލަ މަންޖެއަކު ވެސް ފެނިއްޖެތާ!”\n“އަހަރެން އަބަދުވެސް ބުނަމެއްނު އަދި ލިބޭނެއޭ.” ނަޒީފު ހުރީ ވަރަށް ހަމަޖެހިފައެވެ.\n“މިކުއްޖާގެ މައިން ބަފައިން ކޮބައި؟”\n“ފަހުން ތި ވާހަކަ ދައްކަން މަޑުކުރޭ! މިހާރު މިތިބީ ވަރަށް ހައިވެފައި.”\n“އެކަމަކު ގެއާހަމައަށް ދެވިގެންތާ ކައިއެއްޗެއް ވެސް ލިބޭނީ. ކޮންތާކަށް ދަނީ؟” ޝަކީބު އަހައިލިއެވެ.\n“ގެއަށް ދާނީ. އެ ތަން އެ ގޮތަށް ފަޅަށް ހުންނާތީވިއްޔަ އަންނަން ވެސް މި ޖެހުނީ”\n“ތި ހެން ގޮސް އެ ތާކު އަދި ނޫޅެވޭނެ. މީހަކު ފައިދޮވެލާން ވެސް އެގެއަށް ވަދެނުލައިތާ މިހާރު ދެ އަހަރަށްވުރެ ގިނަ ދުވަސް ވެއްޖެ. ވަރަށް ހަޑިކޮށް އޮންނާނީ ވެސް. މަށަށް ފެންނަނީ އިހަށް އަހަރެމެން ގޭގައި މަޑުކުރަން.”\n“މައްސަލައެއް ނެތް. ޝަކީބަށް ފެންނަ ގޮތެއް. ދޯ ރަޝްފާ!” ރަޝްފާއަށް ނިތް އެއްލަމުން ނަޒީފު ބުންޏެވެ. ރަޝްފާ ބޯޖަހައިލިއެވެ.\n“ގެއާއި ގޯތިތެރެ ރަނގަޅަށް ސާފުކޮށްލާފައި ރަނގަޅު އިރުވަރެއްގައެއްނު ދާން ވާނީ ވެސް.”\n“އާނ! އެއްކަލަ ތަހުޒީބުނުވާ މީހާއާ ޖެހިފައި މިހިރީ. ރަނގަޅު ވަހުތާނެއް ވެސް ޖަހަންވާނެ ދޯ!” ނަޒީފު މަލާމާތް ކޮށްލިއެވެ.\n“އެއީ ތަހުޒީބު ނުވުމެއްނޫނޭ! ކޮންމެކަމެއް ކުރާއިރު ވެސް، ކަމުގެ ދެކޮޅު ބަލަންވާނެ. ހަލާދަނޑީގެ ދެކޮޅު ބަލަންވާނެޔޭ ބުނާއަޑެއް ނާހަމުތަ؟” “ކޮންމެހެން އިރުވަރު ބަލައި، ވަރުވާކަނުގައި އަކަ ކުރަހައި ނުހެދިޔަސް، ތަން ރަނގަޅަށް ސާފުކޮށްލައި ހެދީމާ އެ ހުރީ ނިމިފަ. ދެން ކޮން ސަކަރާތެއް ޖަހާކަށް. މި ޒަމާނުގައި ތި ކަހަލަ ކަމެއް ކުރާތަން ފެނިއްޖެއްޔާ، މީހުން މަލާމާތް ވެސް ކުރާނެ!”


Hulhumale dhevana fiyavaheegai thin school eh imaaraaiy kohdheyne bayaku hoadhanee - vNews.mv\nހުޅުމާލޭ ދެވަނަ ފިޔަވަހީގައި ތިން ސްކޫލެއް އިމާރަތްކޮށްދޭނެ ބަޔަކު ހޯދަނީ\nޠާހިރާ އަޒްހާރު Hulhumale | 15 September 2020, 13:22\nހުޅުމާލޭ ދެވަނަ ފިޔަވަހީގައި ތިން ސްކޫލެއް އަޅައިދޭނެ ބަޔަކު ހޯދަން ފިނޭންސް މިނިސްޓްރީން އިއުލާނުކޮށްފިއެވެ.\nތިން ސްކޫލެއް އަޅައިިދޭނެ ބަޔަކު ހޯދަން އިއުލާނުކޮށްފައިވާއިރު، ބަޔަކު ހޯދަނީ ކޮންޓްރެކްޓާ ފައިނޭންސްގެ އުސޫލުންނެވެ. އަދި މި މަސައްކަތަށް ޝަރުތު ހަމަވާ ފަރާތް ހޯދުމުގެ މަސައްކަތް ކުރިއަށްގެންދަނީ އިންޓަނޭޝަނަލް ކޮމްޕެޓިޓިވް ބިޑިންގ އުސޫލަށް ކަމަށް ފިނޭންސް މިނިސްޓްރީން ބުނެއެވެ.\nހުލުމާލެގެ ދެވަނަ ފިޔަވަހީގައި ތިން ސްކޫލެއް އިމާރާތް ކޮށްދޭނެ ފަރާތެއް ހޯދަން ފިނޭންސް މިނިސްޓްރީން ކޮށްފައިވާ އިއުލާނުގައި ވަނީ މި މަސައްކަތުގެ ދަށުން ކޮންމެ ސްކޫލެއް އިމާރާތްކުރުމަށް ބިޑް ސެކިއުރިޓީގެ ގޮތުގައި 850،000ރ. ހުށަހަޅަންޖެހޭ ކަމުގައެވެ. ބިޑް ސެކިއުރިޓީ ހުށަހެޅުމުގެ މުއްދަތަކީ ބޮޑް ހުޅުވާ ތާރީހުން ފެށިގެން 148 ދުވަސް ކަމަށް ފިނޭންސް މިނިސްޓްރީން ވަނީ ކަނަޑައަޅާފައެވެ.\nމީގެއިތުރުން ކޮންމެ ބީލަމެއްގައި ބައިވެރިވުމަށް، ނޮން ރިފަންޑަބަލް ރަޖިސްޓްރޭޝަން ފީގެ ގޮތުގައި 1500ރ. ހުށަހަޅަންޖެހެއެވެ. މި ފައިސާ ބަލައިގަތުން ހަމަޖައްސާފައިވަނީ މިއަދުން ފެށިގެން އޮކްޓޫބަރު 19 ގެ ނިޔަލަށެވެ. އަދި ބީލަން ހުޅުވުން އަންނަ މަހުގެ އަންނަ މަހުގެ 20 ވަނަ ދުވަހަށް ހަމަޖައްސާފައިވާ ކަމަށް ފިނޭންސް މިނިސްޓްރީން ބުނެއެވެ.\nހުޅުމާލޭގެ ދެވަނަ ފިޔަވަހީގައި 25 ފަންގިފިލާގެ 7000 ފްލެޓު އަަޅައި ނިމި، އެތަނުގައި މީހުން އާބާދުވާއިރު އެތަނުން އަސާސީ ތައުލީމުގެ ހިދުމަތް ލިބެން ހުރުން ވަރަށް މުހިއްމުކަމަށް އެޑިއުކޭޝަން މިނިސްޓަރ ޑރ. އައިޝަތު އަލީ މީގެ ކުރިން ވިދާޅުވެފައިވެއެވެ. އަދި މާލެ ސަރަހައްދުގައި އާބާދި އިތުރުވާ މިންވަރަށް ބަލައި، ކުރިއަށް އޮތް އަހަރުތަކުގައި ސްކޫކްތައް އިތުރުކުރުމުގެ މަސައްކަތް ކުރައްވަމުންގެންދަވާނެ ކަމަށް މިނިސްޓަރ ޑރ. އައިޝަތު އަލީ ވަނީ ވިދާޅުވެފައެވެ.


MDP ge verikameh gai Addu in sarukaarah negi goathithah alun havaalu kuran fashaifi | Mihaaru\nގޯތީގެ ރަމްޒީ ރަޖިސްޓްރީ މިއަދު ގޯތި ލިބުނު މީހަކާ ހަވާލުކޮށް ދެނީ.\nއެމްޑީޕީގެ ވެރިކަމުގައި އައްޑޫން ނެގި ގޯތިތައް އަލުން ހަވާލު ކުރަން ފަށައިފި\n28 ޖޫން 2018 - 21:29 13 comments\nހިތަދޫގައި އިމާރާތްކޮށްފައިވާ ފްލެޓް ސަރަހައްދުގައި މިއަދު ހަވީރު ބޭއްވި ރަސްމިއްޔާތެއްގައި ގޯތި އަލުން ހަވާލު ކުރި ބައެއް މީހުންނާ ވަނީ ގޯތީގެ ރަމްޒީ ރަޖިސްޓަރީ ހަވާލުކޮށް ދީފަ އެވެ.\nރަމްޒީ ރަޖިސްޓްތައް ހަވާލުކޮށް ދެއްވީ ހައުސިން މިނިސްޓްރީގެ ޑެޕިއުޓީ މިނިސްޓަރުން ކަމަށްވާ ހަސަން ޒަރީރާއި އަބްދުﷲ ޒިޔާދެވެ.\nމިއަދު ހަވީރު ބޭއްވި ހަފުލާގައި ވަނީ 10 މީހަކާ ރަޖިސްޓަރީ ހަވާލުކޮށްފަ އެވެ. އަދި މިއަދު ހަވާލު ކުރަން ކަނޑައެޅި 30 ރަޖިސްޓަރީގެ ތެރެއިން ބާކީ ތިބި މީހުންނާ މިރޭ 8:00 ގެ ފަހުން، ހިތަދޫގައި ހުންނަ ހައުސިން މިނިސްޓްރީގެ ޑިޕާޓްމަންޓް ރަޖިސްޓަރީ ހަވާލު ކުރަމުން ގެންދާނެ އެވެ.\nބިންތައް ހަވާލު ކުރަން މިއަދު ހަވީރު ބޭއްވި ރަސްމިއްޔާތުގެ ތެރެއިން.\nހައުސިން މިނިސްޓްރީގެ އައްޑޫ އެކްޒެކެޓިވް ކޯޑިނޭޓަރު އަބްދުﷲ ޒުހައިރު (އަބުހަރީ) ވިދާޅުވީ ބަދަލުދޭ ގޮތަށް، ނަޝީދުގެ ސަރުކާރުގެ ދުވަސްވަރު ދައުލަތަށް 800 އެއްހާ ގޯތި ނަގާފައިވާ ކަމަށެވެ.\nއެ ގޯތިތައް އަލުން ހަވާލު ކުރާނެކަން މި ސަރުކާރުން އިއުލާން ކުރީ މިދިތަ ފެބްރުއަރީ މަހުގެ 23 ވަނަ ދުވަހު އެވެ.\nއެހެންވެ، އެ ގޯތިތަކުގެ ވެރި ފަރާތްތަކާ ގޯތި ހަވާލު ކުރަން ނިންމައި، ދެ ފަހަރެއްގެ މަތިން އިއުލާން ކުރުމުން ވެސް އެކަމަށް ހުށަހަޅާފައި ވަނީ ގޯތި ލިބުނު މީހުންގެ ތެރެއިން ދެބައިކުޅަ އެއްބައި މީހުން ކަމަށް ޒުހައިރު ވިދާޅުވި އެވެ.\n"އަޅުގަނޑުމެންގެ އަމާޒަކީ ގޯތި ނެގުނު ހުރިހާ ފަރާތްތަކާ އަލުން ގޯތިތައް ހަވާލު ކުރުން. ގަބޫލު ކުރެވެނީ މިކަމާ ބެހޭ މައުލޫމާތު އެކަށީގެންވާ ވަރަށް މީހުންނަށް ލިބިފައި ނެތީމާ، ގޯތީގެ ކަންކަމާ ނޫޅެވުނީ ކަމަށް. އެކަމަކު ނެގުނު ހުރިހާ ގޯއްޗެއް ވެސް އޭގެ ވެރިންނާ ހަވާލު ކުރެވޭނެ،" ޒުހައިރު ވިދާޅުވި އެވެ.\nހައުސިން މިނިސްޓަރު ޑރ. މުހައްމަދު މުއިއްްޒު ރޭ ކުރެއްވި ޓްވީޓެއްގައި ވިދާޅުވީ އަމާޒަކީ ހުރިހާ ގޯއްޗެއް ވެސް އޭގެ ހައްގުވެރިންނާ އަންނަ މަހުގެ 26 ގެ ކުރިން ހަވާލު ކުރުން ކަމަށެވެ.\nޒުހައިރު ވިދާޅުވި ގޮތުގައި، އެ މުއްދަތުގެ ތެރޭގައި ހުރިހާ ގޯއްޗެއް ހަވާލު ކުރެވޭތޯ މަސައްކަތް ކުރައްވާނެ އެވެ.\n"އެކަމަކު، އޭގެ މާނަ އަކީ އެ މުއްދަތުގެ ފަހުން ގޯއްޗާ ގުޅޭ ކަންކަން ކުރިއަށް ނުދާނެއެކޭ ނޫން. ގޯތި ލިބުނު މީހުންނާ އެކަމާ ގުޅޭ ލިޔުންތަކާ އެއްޗެހި ހުށަހަޅައިގެން ކުރިއަށް ގެންދަން ފުރުސަތު އޮންނާނެ." އޭނާ ވިދާޅުވި އެވެ.\nMaadhamaa 28 June in feshigen Addu Convention Centre sarahahdhun goathi thah havaalu kurun kuriyah gendheveyne. Ummeedhakee July 26 ge kurin hurihaa beyfulhunnaa havaalu koh nimmun IA. https://t.co/j5e8ISBhcQ\n— Dr.Mohamed Muizzu (@MMuizzu) June 27, 2018\nޒަރީރު މިއަދު ވިދާޅުވި ގޮތުގައި ދައުލަތަށް ނެގި ގޯތިތައް އަލުން ހަވާލު ކުރުމުގެ މަސައްކަތް މި ފެށުނީ މިކަމާ ގުޅުން ހުރި މަސައްކަތްތައް ވަރަށް ބޮޑަށް ކުރުމަށް ފަހު އެވެ. އަދި މިއީ ރައީސް އަބްދުﷲ ޔާމީން އިސްކަމެއް ދެއްވައިގެން ކުރައްވަން ބޭނުންފުޅުވި ކަމެއް ކަމަށް ވިދާޅުވި އެވެ.\nޒަރީރު ވިދާޅުވީ ރައީސް ޔާމީން ބޭނުންފުޅު ވަނީ ރައްޔިތުންނަށް ބޯހިޔާވަހިކަން ލިބޭނެ ގޮތްތަކެއް ފަހިކޮށް ދެއްވަން ކަމަށާއި އައްޑޫގެ ރައްޔިތުންތަކެއް އަތުން ދައުލަތަށް ނެގި ގޯތިތައް އަލުން ދޫކުރަން ފެށީ ވެސް އެ ސިޔާސަތުގެ ދަށުން ކަމަށެވެ.\n"މިއަދު މި ގޯތިތައް ހަވާލު ކުރުމުގެ މަސައްކަތާ ހަމައަށް އާދެވުނީ ވަރަށް ގިނަ ބަޔަކު ވަރަށް ބުރަކޮށް ކުރި މަސައްކަތުގެ ސަބަބުން. އަދި މިއީ ވަރަށް ގިނަ މަރުހަލާތައް ކަޑައްތު ކޮށްފައި ފެށުނު ކަމެއް،" އޭނާ ވިދާޅުވި އެވެ.\nNasheed ge verikamugai Addu in sarukaarah negi binthah eyge verifaraathaa havaalukuranee\nގޯތިތައް ހަވާލު ކުރާނެކަން އިއުލާން ކުރީ ފެބްރުއަރީ މަހުގެ 23 ގައި.\nއައްޑޫގައި ސާކް ސަމިޓް ބާއްވަން 2011 ގައި އީސީސީ އިމާރާތް ކުރަން ނިންމައި، އޭރު ސަރުކާރުން ވަނީ އީސީސީ ހުރިި ސަރަހައްދަކީ ފަޅުރަށެއް ކަމަށް ކަނޑައަޅައި، އެ ސަރަހައްދު ކުރިއަށް އޮތް ތަނުގައި ތަރައްގީ ކުރަނީ ކޮންވެންޝަން ޓޫރިމަށް ކަމަށް ނިންމައިފަ އެވެ.\nނަމަވެސް، ނަޝީދުގެ ވެރިކަން ބަދަލުވުމުން މި ސަރުކާރުން ވެރިކަމަށް އައުމަށް ފަހު، އީސީސީ މިހާރު އަންނަނީ 100 އެނދުގެ ހޮސްޕިޓަލަކަށް ބަދަލު ކުރުމުގެ މަސައްކަތް ކުރަމުންނެވެ.\nއިތުރު ލިޔުންތައް ސ. ހިތަދޫ އައްޑޫ ހައުސިން މިނިސްޓްރީ އިކުއެޓޯރިއަލް ކޮންވެންޝަން ސެންޓަރު އެމްޑީޕީ ރައީސް މުހައްމަދު ނަޝީދު އަބްދުﷲ ޒުހައިރު\n"އީސީސީ ހޮސްޕިޓަލަކަށް ހެދުމަކީ އެތަން ހަލާކު ކުރުން"


ކޮވިޑް ފަތުރުވާ މީހުން ބަންދުނުކޮށް މިސްކިތްތައް ބަންދުކުރީމާ މިސްކިތްތަކުގެ އަހުލުވެރިންނަށް ޖެހޭނީ ނުކުމެެ އެމީހުން ބަންދުކުރަން ނޫންތޯ؟\nމިސްކިތްތަކުގައި ޖަމާއަތުގައި ނަމާދުކުރުން ހުއްޓުވުމަށާއި ޖަމާޢަތުގައި ނަމާދުކުރާ މީހުންގެ އަދަދު މަދުކުރަން ދުރާލައި ވަރަށް ރޭވުންތެރިކަމާއިއެކު ކުރިއަށްގެންދާ ޕްރޮގްރާމްގެތެރެއިން މިހާރު އަނެއްކާވެސް އެންމެ ގަދައަށް އިވެނީ މިސްކިތްތަކުގެ ޖަމާއަތް ހުއްޓުވާލަން އުޅޭކަމުގެ އަޑެވެ. އެކަމަށް ބޮޑެތި ބަހުސްތައް ކުރެވެމުންދާ ވާހަކައެވެ.\nކޮވިޑާއި ގުޅުވައިގެން ކަމަށްހަދައި މިފަދަ ފިޔަވަޅުތައް އަޅަން ރާވާއިރު ކަމުގެ ހަޤީޤަތް އެބަ އެނގެން ޖެހެއެވެ. ފުރަތަމަ ކަމަކީ3ވަނަ ރާޅު ބިންދައިލީ ބޭރު ޤައުމުތަކުން އައި ކަރަންޓީނުކުރަންޖެހޭ ބައަކު ކަރަންޓީނުނުކޮށް ދޫކޮށްލުމުން ނޫންތޯއެވެ؟ ރާއްޖެތެރެއަށް ފެތުރުނީ ޚާއްޞަ ހުއްދައެއްގެ ދީފައި ރަށްރަށަށް ފޮނުވި ބައެއްގެ ސަބަބުން ނޫންތޯއެވެ؟ ކިތަންމެ ވަރަކަށް މަތިއޮމާންކުރިނަމަވެސް ޙަޤީޤަތަކީ މިއީ ނޫންކަމަށް ހެދޭނެކަމަކަށް ގިނަ ބައަކު ޤަބޫލެއް ނުކުރެއެވެ.\nވީމާ މިހިސާބުން ކޮށްލަންޖެހޭ ސުވާލަކީ ކަރަންޓީނުކުރަންޖެހޭ ބައަކު ކަރްންޓީނުނުކުރީ، ނުކުރަނީ މިސްކިތްތަކުގައި ޖަމާއަތުގައި ކުރާ ނަމާދުންތޯއެވެ؟ ޚާއްޞަ ހުއްދައެއް ދީފައި ރަށްތަކަށް މީހުން ފޮނުވީވެސް މިސްކިތްތަކުގައި ޖަމާއަތުގައި ކުރާ ނަމާދުންތޯއެވެ؟ އެހެން ނޫންކަމަށްވާނަމަ އެކަމުގެ ސަބަބުން ކުރިމަތިވި ކަމެއްގައި މިސްކިތުގައި ޖަމާއަތުގައި ކުރާ ނަމާދުކުށްވެރިކޮށް އަދަބުދޭން މަސައްކަތްކުރަނީ ކީއްވެގެންތޯއެވެ؟\nއެޙާލަތަށް ކަންކަން ހިނގައްޖެނަމަ މިސްކިތްތަކުގެ އަހުލުވެރިންނަށް ޖެހޭނީ ކަމުގެ ޒިންމާ އުފުލަންޖެހޭ މީހުން ހޯދައި އެމީހުންނާއިމެދު ޤާނޫނީ ފިޔަވަޅު އަޅަން މަސައްކަތްކުރުން ކަމަށްވުމަކީ ވަރަށް ގާތްކަމެކެވެ. ފުލުހުންނާއި ސިފައިންގެތެރޭގައި ވެސް މިކަމުގައި ބައިވެރިވާނެ ބައަކު ނުތިބެ ނުދާނެކަން ގިނަބައަކު ޔަޤީންކުރެއެވެ.\nތިމާމެން އަމިއްލައަށް ކޮންމެ ކަމެއް ގޯސްކޮށްފައި މިސްކިތްތައް ކުށްވެރިކޮށް މިސްކިތްތަކަކީ މާބިރުވެރިތަނެއްކަމަށް ދައްކައި މިސްކިތުގެ ޖަމާއަތާއި މީސްތަކުން ދުރުކުރަން މަސައްކަތްކުރާއިރު އުފެދޭ ސުވާލަކީ މިހައިތަނަށް އައިއިރުވެސް އެއްވެސް މިސްކިތަކުން އުފެދުނު އެއްވެސް ކްލަސްޓަރެއް ފެނިފައިވޭތޯއެވެ؟ މިސުވާލުކުރުމުން ކްލަސްޓަރެއް އުފެއްދުމަކީ ނުކުރާނެ ކަމެއްކަމަށް ބުނެވޭކަށް މިހާރަކު ނެތެވެ.\nޔަޤީންކުރެވޭ ކަމަކީ މިސްކިތައް ކޮވިޑާއި ގުޅިގެން ބަންދުކުރުމަށްފަހު ހުޅުވީންސުރެ މިއަދާއި ހަމައަށް ސުންނަތާއިއެއްގޮތަކަށް ދެފައާއި ކޮނޑު ޖައްސައިގެން ނަމާދުކުރާ އެއްވެސް މީހަކު ބައްޔަށް ޕޮޒިޓިވްވިކަން މިހައިތަނަށް އެނގެން ނެތްކަމެވެ. މިހެން ބުނުމުން އެފަދަ ޕޮޒިޓިވް ކޭސްތަކެއް ފެންމަތިނުކުރާނެކަމަށް ބެލެވޭކަށް ނެތެވެ.\nހަމަ އެއާއިއެކު ފާހަގަކުރަންޖެހޭ ކަމަކީ ގިނަ މީހުން ނަމާދުކުރަނީ ގައިދުރުކޮށް ތިބެގެންކަމެވެ. އެޗްޕީއޭއިން ދޭ އިރުޝާދުތަކަށް ފުރިހަމައަށް އިޙްތިރާމްވެސްކުރާކަމެވެ. ސަބަބުތަކުގައި ހިފަހައްޓައިގެން ތިބުމަށް އިސްލާމިކް މިނިސްޓްރީން ދޭ އިރުޝާދުތަކަށް އެންމެންހެން އަމަލުކުރާކަން މިސްކިތްތަކުން ދަނީ ފެންނަމުންނެވެ.\nރައްޔިތުން ދަނީ ވެކްސިންޖަހަމުންނެވެ. ކުރަން އޮތްކަމަކީ އަވަހަށް ވެކްސިންގެ2ޑޯޒް ހުރިހާ ރައްޔިތުންނަށް ފުރިހަމަކޮށްދިނުމެވެ. ރައްޔިތުންގެ 99 އިންސައްތަ މީހުން ތިބީ އަވަހަށް ވެކްސިން ޖަހަން ކެތްމަދުވެފައެވެ. ވީމާ ކުރަން އޮތް ކަމަކީ މިސްކިތުގެ ޖަމާޢަތް ހުއްޓުވުމެއް ނޫނެވެ.\nމަކަރުވެރިން ރާވާނެއެވެ. އެރޭވުންތައް ﷲ ތަޢާލާ ދެނެވޮޑިގެންވެއެވެ. އެފަދަ ރޭވުންތައް ބާޠިލުކުރައްވަވާނެކަން ކީރިތި ޤުރްއާނުން ވަރަށް ސާފުކޮށް އެނގެން އެބައޮތެވެ! ވީމާ ބައަކު ކިތަންމެ މަކަރުވެރި ރޭވުންތަކެއް ރޭވި ނަމަވެސް އާޚިރުގައި ނަޞްރު ލިބިގެންދާނީ މިއަދުގެ ޚުޠުބާގައި ބަޔާންކުރިފަދައިން ޙައްޤުގެ މަގުގައި ތިބި ތަޤްވާވެރިންނަށެވެ. އެކަމަށް ޝައްކުވެސް ކުރުމެއް ނެތެވެ! އެކަން ކީރިތި ޤުރްއާނުން އެނގި ޔަޤީންވާން އޮތުމުންނެވެ.\nމިސްކިތްތަކުގެ ޖަމާޢަތް ހުއްޓުވިއަ ނުދޭން މަސައްކަތްކުރައްވާ ޢިލްމުވެރިން ވެސް އެނގެއެވެ. އެއެންމެބޭފުޅުން ކުރައްވާ ހިތްވަރަށް ހަމަ އައްސަރިބަހާއި ސާބަސް ޙައްޤެވެ! ތިއަ ބޭފުޅުން ކުރައްވަމުން ގެންދަވާ މަސައްކަތްޕުޅުގައި ބަރަކާތް ލައްވަވައި ނަޞްރު ދެއްވަވާށި! އާމީން\nޔަޤީންކުރައްވާށެވެ! މިސްކިތްތަކުގެ އަހުލުވެރިން ތިބީ ތިއަބޭފުޅުންނާއިއެކުގައެވެ. ދުޢާކުރުންމަތީގައެވެ. ދުޢާއަކީ މުސްލިމުންގެ އެންމެ ވަރުގަދަ ހަތިޔާރެވެ!


"Andhiri dhaulatheh" fuluhun ge theraku neiy: Commissioner | Mihaaru\nޕޮލިސް ކޮމިޝަނަރު މުހައްމަދު ހަމީދު: ރައްޔިތުންގެ މަޖިލީހުގެ ރައީސް ފުލުހުންތަކަކަށް ކުރެއްވި ތުހުމަތު ޕޮލިސް ކޮމިޝަނަރު ވަނީ ދޮގު ކުރައްވާފައި. --ފޮޓޯ/މިހާރު\nއަނދިރި ދައުލަތެއް ފުލުހުންގެ ތެރެއަކު ނެތް: ކޮމިޝަނަރު\n27 ނޮވެމްބަރ 2019 - 17:55 41 comments\nހަރުކަށި ފިކުރަށް ވާގިވެރިވެ، ހަރަކާތްތަކެއް ހިންގާ "އަނދިރި ދައުލަތެއް" ފުލުހުންގެ ތެރޭގައި ނެތް ކަމަށް ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެ އެވެ.\nދީނީ ގޮތުން ހައްދުފަހަނަޅާފައިވާ ފިކުރަށް ނިސްބަތްކުރަމުން އަންނަ "އަނދިރި ދައުލަތަ"ށް ފުލުހުންގެ ތެރެއިން ބަޔަކު ލެނބިފައިވާ ކަމަށް ތުހުމަތު ކުރެއްވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. ރައްޔިތުންގެ މަޖިލީހުގެ ޖަލްސާގައި އެމަނިކުފާނު އިއްޔެ ވިދާޅުވީ ފުލުހުންނާއި ސިފައިން "އަނެއް ފަލްސަފާ" އަށް ލެނބި "އަނދިރި ދައުލަތަށް" ބައިއަތު ހިފާފައިވާ ބަޔަކު އެބަތިބި ކަމަށެވެ.\nFuluhunaai sifain vanee "an'dhiri" dhaulathah baiathu hifaafai: Nasheed\nރައްޔިތުންގެ މަޖިލީހުގެ ގައުމީ ސަލާމަތާއި ޚާރިޖީ ގުޅުންތަކާ ބެހޭ ކޮމިޓީގައި މެމްބަރުން ވަނީ، އެ ތުހުމަތާ ގުޅުވައި ޕޮލިސް ކޮމިޝަނަރާ ސުވާލުތަކެއް ކުރައްވައިފަ އެވެ. ޖަވާބުގައި ތަކުރާރުކޮށް ވިދާޅުވީ ފުލުހުންގެ ތެރޭގައި އެފަދަ އެއްވެސް ބިރުވެރިކަމެއް ނެތް ކަމަށެވެ.\n"އަޅުގަނޑުގެ ލީޑަޝިޕްގެ ދަށުގައި މިއަދު އޮތް ޕޮލިސް ސާވިސް އަކުންނެއް ހަރުކަށި ފިކުރު، ދީނާ ގުޅުވައިގެން ނަމަވެސް އަނިޔާވެރި އަމަލުތަކަކަށް އަރައިގަނެ އެފަދަ ފިކުރުތަކުގެ ތެރޭގައި ތިބި ބަޔަކަށް ވާގިވެރިވުމާއި އިސްލާމްދީނަށް ތައުހީނުކޮށް އިސްލާމްދީނާ ދެކޮޅުވުން ފަދަ އެއްވެސް ކަމެއްގައި ޝާމިލްވެ، އަމަލީ ގޮތުން ބައިވެރިވެ، ހިތްވަރުދީއެއް ނުހަދާނެ،" --ކޮމިޝަނަރު\nއޭނާ ވިދާޅުވި ގޮތުގައި ފުލުހުންގެ ތެރޭގައި އެފަދަ އެއްވެސް އަމަލެއް ހިނގާކަން މިހާތަނަށް ފާހަގަކުރެވިފައެއް ވެސް ނުވެ އެވެ.\nކޮމިޓީގައި ޕޮލިސް ކޮމިޝަނަރު ވާހަކަ ދައްކަވަނީ. --ފޮޓޯ/މަޖިލިސް\nކޮމިޝަނަރު ވިދާޅުވީ ދުނިޔޭގައި ލިސްޓުކޮށްފައިވާ ޓެރަރިސްޓް ޖަމާއަތްތަކުގެ ފިކުރަށް ތާއީދުކުރާ ނުވަތަ ގުޅިފައިވާ ބަޔަކު ރާއްޖޭގައި އެބަތިބި ކަމަށެވެ. އެއީ ކޮން ބައެއް ކަން، އެ މީހުން ބެހިފައިވާ ގޮތް އަދި ހަރަކާތްތައް ރާވައި ހިންގާ ގޮތް ވެސް ފުލުހުންނަށް ދެެނެގަނެވިފައިވާ ކަމަށް ވިދާޅުވި އެވެ.\nއޭނާ ވިދާޅުވި ގޮތުގައި ޓެރަރިޒަމްގެ ގާނޫނަށް ދާދި ފަހުން ގެނައި އިސްލާހުން ފުލުހުންނަށް ލިބުނު ބާރުތަކާ އެކު އެ މައްސަލަތަކުގައި އަޅަން ޖެހޭ ފިޔަވަޅުތައް އެޅުމުގެ މަސައްކަތް ކުރިއަށް އެބަދެ އެވެ.\nހަރުކަށި ފިކުރުތަކަށް ނިސްބަތްވާ މީހުންގެ ހަރަކާތްތަކާއި އެ މީހުން ކުށަށް އަރައިގަނެ ރިޕޯޓްކޮށްފައިވާ ތަފާސްހިސާބުތައް ކޮމިޓީއާ ހިއްސާކުރައްވަމުން ކޮމިޝަނަރު ވިދާޅުވީ އެފަދަ މައްސަލަތައް ރިޕޯޓްކުރުމާއި ފުލުހުން އަމިއްލަ އަށް އިސް ނަގައިގެން ބަލައި ފިޔަވަޅު އެޅުން މި އަހަރު އިތުރުވެފައިވާ ކަމަށެވެ. އޭގެއިން ދައްކައިދެނީ، ފުލުހުން ކުރާ މަސައްކަތް ބަލައިގަނެ، ފުލުހުންނާ މެދު ރައްޔިތުންގެ އިތުބާރު އުފެދުން ކަމަށް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ޕޮލިސް އިމްރާން އަބްދުﷲ، ހޯމް މިނިސްޓަރު މުހައްމަދު ހަމީދު (ޕޮލިސް ކޮމިޝަނަރު)


Hdh. Neykurendhoo | Mihaaru\nރާއްޖޭގެ އެންމެ ބޮޑު ކަނޑޫފާ، ހދ. ނޭކުރެންދޫ ކަނޑޫފަލުން 10،000 އެއްހާ ގަސް ވީނުވީއެއް ނޭނގި މަރުވެފައިވާތީ، އެކަން މަޖިލީހުގެ ސަމާލު ކަމަށް ގެނައުމަށްޓަކައި މަޖިލީހުގެ ރައީސް، ރައީސް މުހައްމަދު ނަޝީދަށް އެރަށު ފަލުން ހޮވި ކަނޑޫ މިއަދު ހަދިޔާ ކޮށްފި އެވެ.\nކަނޑުތަކުގެ ދިރުންތައް ދެމެހެއްޓުމާ އެކު އެ ދިރުންތަކުން ފައިދާ ހޯދުމަށް އެހީތެރިވެދޭން މަސައްކަތްކުރާ "ބްލޫ ޕްރޮސްޕެރިޓީ ކޯލިޝަން" އިން ރާއްޖޭގައި ފެށި ދިރާސާ އަަކީ ކަނޑުތަކުގެ...\nނޭކުރެންދޫ، ބާރަށު ކުޅި އަދި ކޭލަކުނު ހިމާޔަތްކޮށްފި\nހއ. ބާރަށު ކުޅި އާއި ހދ. ނޭކުރަންދޫ ކުޅި އާއި ހދ. ކޭލަކުނަކީ ހިމާޔަތް ކޮށްފައިވާ ތަންތަނުގެ ގޮތުގައި ރައީސް އިބްރާހިމް މުހައްމަދު ސޯލިހު މިއަދު ކަނޑައަޅުއްވައިފި އެވެ.\nހދ. ކޭލަކުނާއި ހދ. ނޭކުރެންދު އާއި ހއ. ބާރަށުގެ ކުޅި ހިމެނޭ ސަރަހައްދަކީ ހިމާޔަތްކޮށްފައިވާ ސަރަހައްދުތަކެއް ގޮތުގައި ކަނޑައެޅުމަށް ކެބިނެޓުގައި މިއަދު މަޝްވަރާކޮށްފި އެވެ.\nނޭކުރެންދޫގައި ޒުވާން އަންހެނަކު ގެނބިގެން މަރުވެއްޖެ\nހދ. ނޭކުރެންދޫގައި ޒުވާން އަންހެނަކު ގެނބިގެން އިއްޔެ މަރުވެއްޖެ އެވެ.\nSeptember 20, 2016 27\nފަރުހާދުގެ ހުނަރުން މިސްކިތްތަކަށް ޒީނަތްތެރިކަން\nޓީޗަރަކަށް އުޅުނުއިރު ލިބޭ ޗުއްޓީގައި އޭނާ ވަންނާނީ ކޮންމެވެސް ގެސްޓް ޝޮޕަކަށެވެ. ނޫނީ ފެންނާނީ ކޮންމެވެސް ތާރީހީ އިމާރާތެއް ވަށައި އެނބުރެނިކޮށެވެ. ކުރާނެ އިތުރު ކަމެއް ނެތިގެންނެއް ނޫނެވެ؛ ޝައުގުވެރިވާ ދާއިރާ އިން ކުރިއަށް ދާން ހިތުގައި ބިންވަޅު ނެގިފައި އޮތްލެއް ބޮޑުކަމުންނެވެ. އެއީ މާޒީ އެވެ.


Minivan kamuge aslu: Boduthakurufaanuge jihaadh\nމިނިވަން ކަމުގެ އަސްލު: ބޮޑުތަކުރުފާނުގެ ޖިހާދު\nބޮޑުތަކުރުފާނުގެ ހިތްވަރުފުޅު ގަދަކަމާބެހޭގޮތުން ވާހަކަދައްކާއިރު އެމަނިކުފާނަށް ލިބިލައްވާފައިވާ ހުނަރުވެރިކަމަށް ބަލާލަންޖެހެއެވެ. އެމަނިކުފާނަކީ އެހެން ކުދީންނާ ތަފާތު ވިސްނުންފުޅެއް ގެންގުޅުއްވި ޙިކުމަތްތެރި ބޭފުޅެކެވެ ޅަފުރާގައި ގިނަ ވަގުތު ހޭދަކުރެއްވީ ދޮންވެލި ތުނޑިމަތީގައި ދޫނި ހިއްޕަވަންކަމަށް ބުރާރު މުޙައްމަދު ފުޅު ލިޔުއްވާފައިވާ ބޮޑުތަކުރުފާނު ވާހަކައިގާވެއެވެ. ކޮންމެ ދޫންޏެއް ހިފުމުން އެސޮރުގެ މޮޔަކަމާމެދު ވާހަކަފުޅުދައްކަވައި އަދިވެސް ހިއްޕަވާނަމޭ ވިދާޅުވެފައި ދޫކޮށްލައްވަޔެވެ. މީގެ އިތުރުން އެމަނިކުފާނު ބޭދާޅީން ކިޔާވިދާޅުވާން އުޅުއްވި ދުވަސްވަރު އަމާޒަށް ބަޑިޖައްސަވާކަމަށް ތާރީޚީ ލިޔުންތަކުގައިވެއެވެ. މި ޙަރަކާތްތަށް ވިސްނާއިރު ވަރަށް މުހިއްމު ޙިކުމަތެއް ވާކަމާއި އަދި ކުޑައިރުން ފެށިގެންވެސް ހަނގުރާމައިގެ އުކުޅުތައް ދަސްކުރުމުގައި ގެންގުޅުއްވި ހިތްވަރުގަދަކަން ހާމަވެގެންދާ ކަމެކެވެ.\n16 ވަނަ ގަރުނު ޔޫރަޕްގެ ބޮޑުބާރަކަށްވި ޕޯޗްގީޒުން ދިވެހިރާއްޖެ އަޅުވެތި ކުރީ ބޮޑުތަކުރުފާނުގެ ޒުވާން ދުވަސްވަރެވެ. އެއީ ހިޖްރީސަނަތުން 1 ޝަޢްބާން 965 މީލާދީން 19 މެއި 1958އެވެ. ޕޯޗްގީޒުންގެ އަތްދަށަށް ދިވެހިރާއްޖެ ދިއުމާއެކު އެމީހުންގެ ވެރިޔާ އަނދިރި އަނދިރީންގެ ނުބައި ނުލަފާކަން އިންތިހާއަށްދިޔައެވެ. އަންހެނުންގެ އިތްފަތްފޭރި، އަނބިން ހުވަފަތް ކުރަމުން ދިޔައެވެ. ދިވެހީން ނަޞާރާ ދީނަށް ވެއްދުމަށް މަސައްކަތް ކުރިއެވެ. މިއަނިޔާވެރިކަމަށް މުޙައްމަދު ތަކުރުފާނަށް ކެތެއް ނުކުރެވުނެވެ. ކީއްވެގެންތޯ ހިތްޕުޅުގައިވާ ވަރުގަދަ ޤައުމީ ލޯބީގެ ސަބަބުންނެވެ އެންމެފަހުން ޕޯޗްގީޒުންގެ އަތްދަށުން ދިވެހި ގައުމު ސަލާމަތްކޮށް މިނިވަންކުރުމުގެ މަސައްކަތް ފެއްޓެވިއެވެ. ކަނޑުގެ ބާޒުގެ ނަމުން މަޝްހޫރުވެފައިވާ ގަދަފަދަ އަސްކަރީ ބާރާ ކުރިމަތިލުމަށް ނިންމެވިއެވެ. އަދި އެމަނިކުފާނުގެ ޙިކުމަތު ޢަމަލީގައި ދުރުވިސްނުން ބޭނުންކުރައްވައިގެން މަސައްކަތް ފެއްޓެވިއެވެ. އަމިއްލަ ވަޒަނުގައި ބިކަ ވެފައިތިބި ނިކަމެތި ދިވެހިން މިނިވަން ކުރުމަށް މުޙައްމަދު ތަކުރުފާނު ނިކުންނެވުން ވެގެން ދިޔައީ އެމަނިކުފާނަކީ ހިތްވަރުގަދަ ބަޠަލެއްކަން ހާމަވާ ކަމެކެވެ.\nއާދެ! ޕޯޗްގީޒުން ރާއްޖެ އަޅުވެތިކޮށްގެން ތިބި ދުވަސްވަރު ބޮޑުތިލަދުންމަތީގެ އަތޮޅު ވާރަކަށް ހުރީ ވިޔަޒޯރުއެވެ. ޤައުމީ ޖިހާދަށް ނިކުންނެވުމަށްޓަކައި ބޮޑުތަކުރުފާނު ފުރަތަމަ އެޅުއްވި ފިޔަވަޅަކީ ވިޔަޒޯރާ ގާތްކަން އުފައްދަވާ އޭނާގެ އިތުބާރު ހޯދުމެވެ. އެއަށްފަހު ވިޔަޒޯރުގެ މަދަދުވެސް ލިބޭގޮތުން "ޖިހާދުގެ އޮޑި" އާދެ! ކަޅުއޮއް ފުންމި ބެންނެވިއެވެ. އަޅުގަނޑު ދަންނަވާނީ މިކަމުގައިވެސް އެމަނިކުފާނުގެ ހިތްވަރު ގަދަކަން ހާމަކަމުގައެވެ. ސިއްރިޔާތުގައި ޖިހާދުގެ ރޭވުންތައް އުތީމުގައި ރާވަމުންދިޔައީ ކެރޭ ހިތްވަރުގެ ސަބަބުންނެވެ. އެންމެފަހުން އުތީމު ކަނދުވަލު މިސްކިތުގައި ފަތިސްނަމާދުކުރައްވައި ފަތަޙައަށް އެދިވަޑައިގެން2ރަކުޢަތުގެ ނަމާދެއްކުރައްވިއެވެ. އަދި ކާމިޔާބު ލިބުމުން ނޫނީ ޖިހާދުގެ މަސައްކަތް ހުއްޓަވާ ނުލުމަށް "ޖިހާދުގެ ލަޝްކަރުން" އެއްބަސްވިއެވެ. އާދެ! އުތީމު ތިންބެއިންނާއި ދެހާޖީންގެ އިތުރުން ނޮޅިވަރަމްފަރު އެދުރު ކަލޭފާނާއި ދުވާފަރު ދަންޑަހެލުވެސް މި ޖިހާދުގައި ބައިވެރިވީ އަޅުގަނޑު ޤަބޫލުކުރާ ގޮތުގައި މުޙައްމަދު ތަކުރުފާނުގެ ކިބައިން ފެންނަމުން ދިޔަ ހިތްވަރު ގަދަ ކަމުގެ ސަބަބުންނެވެ\nޕޯޗްގީޒުންނާއި ދެކޮޅަށް މުޙައްމަދު ތަކުރުފާނު ކުރެއްވި ޖިހާދުގައި ގޯވާއިން ބައެއް ހަތިޔާރު ގެންނެވާ ޢާއިލާގެ ބޭފުޅުން މަލިކަށް ބަދަލުކުރެއްވިއެވެ. މިކަމުގައި ކޮއްކޯފުޅު ޢަލީ ތަކުރުފާނު ބައިވެރިވެ ވަޑައިގެންނެވިއެވެ. މިގޮތުން މުޙައްމަދު ތަކުރުފާނުގެ ލަޝްކަރު ހެއްދެވި ގޮތަކީ ރޭގަނޑުގެ ކަނު އަނދިރީގާ ރާއްޖޭގެ ރަށްރަށަށް އަރާވަޑައިގެން، އެ ރަށް ރަށުގައި ތިބި ޕޯޗްގީޒުން މަރުއްވާ، ފަތިސްވުމުން ރާއްޖޭގެ ސަރަޙައްދުން ބޭރަށް ނިކުމެ ވަޑައިގަންނަވަނީއެވެ. މިހެން އުޅުއްވުމުގެތެރޭ ހއ. ތަކަންދޫއަށް އެރި ރެއެއްގައި ޕޯޗްގީޒުންގެ އަތްދަށުވެ، ޢަލީ ތަކުރުފާނު ޝަހީދުވިއެވެ. ނަމަވެސް ޕޯޗްގީޒުންގެ އަތްދަށުން ދިވެހިރާއްޖެ މިނިވަންކުރަން މުޙައްމަދުގެފާނު ކުރައްވަމުންދާ މަސައްކަތަށް އެއްވެސް އުނިކަމެއް އަޔަކު ނުދެއްވައެވެ. މިއިން އެނގެނީ މުޙައްމަދު ތަކުރުފާނަކީ ހިތްވަރުގަދަ ބަޠަލެއްކަމެވެ.\nމިއަދު އަޅުގަނޑުމެން ފާހަގަ މިކުރާ ޤައުމީ ދުވަހަކީ ބޮޑުތަކުރުފާނު ޕޯޗްގީޒުންގެ އަނިޔާވެރިކަމުން ޤައުމު މިނިވަންކުރެއްވުމަށް ހިތްވަރާއެކު ކުރެއްވި ޖިހާދުން ނަސްރާއި ފަތަޙަ ލިބުނު ދުވަހެވެ. ބޮޑުތަކުރުފާނާއި، އެމަނިކުފާނާއެކު ޖިހާދުކުރެއްވި ބޭފުޅުންނަކީ ހިތްވަރުގަދަ ޤައުމީ އަބްޠާލުން* ބަޠަލުން* އެހެންކަމުން މުޙައްމަދު ތަކުރުފާނުގެ ޒިކުރާ އާކުރަންޖެހެއެވެ. އެމަނިކުފާނުގެ ހިތްވަރުން ހިތްވަރު ލިބިގަންނަން ޖެހެއެވެ.\n"އޮތީ ގައުމީ ދުވަސްކަމުގާ ބަލައިގެންފައެ ދުވަސް ގައުމުން\nއުތީމު މަހާރަދުންނަށަ ސާބަހާ ޝުކުރާ އަރިސްކުރެއޭ "\nމަ ބިޢްލާ ހުވާ


Islam dheen gabool kurumun party inn vakivaan jehunu France ge zuvaanaa ge vaahaka\nއިސްލާމްދީން ގަބޫލުކުރުމުން ޕާޓީން ވަކިވާން ޖެހުނު ފްރާންސްގެ ޒުވާނާގެ ވާހަކަ\nމެކްސެންސް ބަޓީ އަކީ އާދައިގެ މުސްލިމެއް ނޫނެވެ. އުމުރުން އެންމެ 27 އަހަރުގައި އޭނާއަކީ ފްރާންސްގެ ސިޔާސީ ދާއިރާގައި ފާހަގަކޮށްލެވޭ މީހެކެވެ. މާޗް 2014 ގައި އޭނާ ވަނީ ނޮއިޒީ ލެ ގްރާންޑް އަވަށުގެ 60،000 މީހުން ތަމްސީލް ކުރަން ނޭޝަނަލް ފްރަންޓް ޕާޓީގެ ޓިކެޓުގައި އިންތިހާބުވެފަ އެވެ.\nއޭގެ މަސްތަކެއް ފަހުން ބަޓީ ވަނީ އޭނާ އިސްލާމްދީން ގަބޫލުކުރިކަން ރަސްމީކޮށް އިއުލާންކޮށްފަ އެވެ. އަދި އެއާއެކު ނޭޝަނަލް ފްރަންޓް ޕާޓީން ވަކިވާން ޕާޓީގެ ލީޑަޝިޕުން މަޖުބޫރު ކުރިވި އެވެ.\n"އަހަރެން ގަބޫލުކުރަނީ މިގައުމަށް ހިޖުރަ ކުރާ މީހުން ގަބޫލުކުރާ ކަލާނގެ. އަހަރެން އުފަންވީ ކެތޮލިކް ކްރިސްޓިއަނެއްގެ ގޮތުގައި. އެކަމަކު ބައިބަލް ކިޔަމުންދާއިރު އަބަދުވެސް އޭގައި ހުންނަ މައްސަލަތައް ފާހަގަވޭ. އެކަމަކު ގުރުއާން އެއްކޮށް ކިޔުމުން އަހަންނަށް ސާފުވި މި ދީނަކީ މާ ފުޅާ، މާ ހުޅުވިފައިވާ ދީނެއްކަން،" އޭނާ ބުނެފައި ވެއެވެ.\nބަޓީގެ އާއިލާ މީހުންނާއި، ގާތް އެހެން ކެތޮލިކް ކްރިސްޓިއަނުންނާއި، ނޭޝަނަލް ފްރަންޓް ޕާޓީއަށް، އޭނާ އިސްލާމްދީނާ މެދު ގަޔާވާ ސަބަބު ދެނެގަންނަން އުނދަގޫވި އެވެ. ބަޓީ ބުނެފައި ވަނީ އޭނާގެ މައިންބަފައިން އޭނާ އިސްލާމްވުމުން ހިތްހަމަނުޖެހޭތީ ވަރަށް ދެރަވާ ކަމަށެވެ.\n"އެމީހުންނަށް މިއީ ދެފަހަރަށް ބޭވަފާތެރިވުން ކަހަލަ ކަމެއް، ދީނާއި ޕާޓީވެސް ދޫކޮށްފައި. އަހަރެންގެ މަންމަމެންނަކީ އެ ޕާޓީން ގަބޫލުކުރާ ހިޖުރާ ކުރާ މީހުންނާ ދެކޮޅު ސިޔާސަތު ވަރަށް ޕްރޮމޯޓު ކުރާ ބައެއް،" ބަޓީ ބުނެފައި ވެއެވެ.\nބަޓީ ބުނީ އެޕާޓީގެ މައިގަނޑު ސިޔާސަތަކީ ހުރިހާ ހިޖުރާ ކުރާ މީހުން ބޭރު ކުރުން ކަމަށާއި، އެކަމާ މެދު އޭނާ އަބަދުވެސް ފިކުރު ކުރި ކަމަށެވެ. އެގޮތަށް އުޅުމުގެ ތެރޭގައި ޔަހޫދީއަކާއި މުސްލިމަކާ ބައްދަލުވި އެވެ.\n"މުސްލިމު މީހާ އިސްލާމްދީނާ މެދު ދެކުނީ ވަރަށް ސައިންޓިފިކް އަދި ޝައުގުވެރި ނަޒަރަކުން. އެހެންވެ އަހަރެންގެ ޝައުގުވެސް ޖެހުނީ".\n"އިސްލާމްދީނަކީ ކޮމްޕިއުޓަރު ޕްރޮގްރާމެއްގެ އެންމެ ފަހު އަޕްގްރޭޑް ކަހަލަ އެއްޗެއް. އެ ޕްރޮގްރާމުގެ އެންމެ ފަހުގެ ވާޝަން. އެއީ ކުރިން އައިސްފައިވާ ހުރިހާ އެއްޗެއް ގަބޫލުކުރުން (ފޮތް ބާއްވާލެއްވި ދީންތައް)،" ބަޓީ ދެކޭ ގޮތް ހާމަކޮށްފައިވެއެވެ.\n"އަހަންނަށް ވޯޓުދިން ބައެއް މީހުން ހިތްހަމަނުޖެހޭނެ. އެކަމަކު އަހަރެން އެމީހުންނަށް ބުނެދޭން ބޭނުންވަނީ އިސްލާމްދީނުގެ މިޝަނަކީ ހުރިހާ ފިރިހެނުންނާއި އަންހެނުން އެއްބައިވަންތަ ކުރުމޭ، ސައިނސުން ވަނީ ގުރުއާނުގެ ހުރިހާ އާޔަތެއްގެ ސައްހަކަން ކަށަވަރުވެފައި،" ބަޓީ ބުނެފައި ވެއެވެ.\nމީހުން އިސްލާމްދީން ރޯދަމަސް


ކުރު ފިލްމު މުބާރާތުގެ ފިލްމުތައް މިހާރު ބަލާލެވޭނެ\n7 މޭ 2022 - 08:39 0\nކުޑަ އީދު ބަންދުގެ ފޯރީގައި ބައެއް މީހުން އެ ދިޔައީ ފިލްމެއް ވެސް ބަލާނުލެވި އެވެ. ކަންބޮޑުވާނެ ކަމެއް ނެތެވެ. އީދަށް ފަހު ކޮންމެވެސް ވަރަކަށް ކުރިމަތިވާނެ ފޫހިކަން ފިލުވާލުމަށް މީޑިއާނެޓުގެ އެމްއެސް ވީޑިއޯ ކްލަބު އެ އޮތީ އެވެ. މީޑިއާނެޓްއިން ހުޅުވާލި ކުރު ފިލްމު މުބާރާތަށް ހުށަހެޅި ކުރު ފިލްމްތައް އެމްއެސް ވީޑިއޯ ކްލަބްއިން މިހާރު ބަލާލެވޭނެ އެވެ.\n"ރާއްޖޭގެ ކުރިއަރަމުން އަންނަ ހުނަރުވެރި ފިލްމް އުފެއްދުންތެރިން މިވަނީ ކުރު ފިލްމްތަކެއް ހުށަހަޅާފައި. ބެލުންތެރިންނަށް މި ފިލްމްތައް އެމްއެސް ވީޑިއޯ ކްލަބް މެދުވެރިކޮށް، ނުވަތަ އެމްއެސް ޑިޖިޓަލް އެޕަށް ސަބްސްކްރައިބް ކޮށްގެން ބަލާލެވޭނެ،" މީޑިއާނެޓުން ބުންޏެވެ.\nކުރު ފިލްމު މުބާރާތަށް ހުށަހެޅި ފިލްމުތައް\nހިމިތި: އިސްމާއިލް އާސިފް\nނަޒަރު: ލައިޓްސް އައުޓް\nމޫވީ ނައިޓް: މިފްޒާ ހަސަން\nހައްގު ނިޔާ: ރީޝާ ޝަރީފް\nދަ ލެޓަރ: އަލީ ޝާމިން\nހަށި: މުހައްމަދް ޝަނޫން\nގާޑަންތެރޭ އުދުހިލާ: ސްލޯ ޓޭޕް\nތިންވަނަ: 30,000 ރ.\nދެވަނަ: 50,000 ރ.\nއެއްވަނަ: 100,000 ރ.\nމިއީ ރާއްޖޭގައި ކުރު ފިލްމު މުބާރާތަކަށް ހުށަހަޅާފައިވާ އެންމެ އަގުބޮޑު އިނާމެވެ. ވަނަ ހޮވާނީ ފަނޑިޔާރުންގެ މާކްސް އާއި އެމްއެސްއިން ބަލާ ޔުނީކް ވިއުސް ހިމަނައިގެންނެވެ. މުބާރާތުގެ ގަދަ ތިނަކަށް ހޮވޭ ފިލްމުތައް އުފެއްދި ފަރާތްތަކަށް މީޑިއާނެޓާ ގުޅިގެން އިތުރު ފިލްމު، ސީރީޒް، އަދި އެކި ބާވަތުގެ ކޮންޓެންޓު އުފެއްދުމުގެ ފުރުސަތު ވެސް ލިބޭނެ ކަމަށް އެ ކުންފުނިން ބުނެފައިވެ އެވެ.\nމި މުބާރާތުގެ މަގުސަދަކީ ޒުވާން ހުނަރުވެރިންނަށް ފިލްމު ހެދުމަށް ފުރުސަތު ދިނުމާއި މީޑިއާނެޓުގެ ޕްލެޓްފޯމް މެދުވެރިކޮށް ދިވެހި އަމިއްލަ އުފެއްދުންތައް ބެލުންތެރިންނަށް ގެނެސްދިނުމެވެ.\nމީޑިއާނެޓުގެ އޮފީހެއް ހިޔާ ޓަވަރު 12 ގައި ހުޅުވައިފި\nރޯދަ މަހުގެ ކޮންމެ ދުވަހަކު މީޑިއާނެޓުގެ ހަދިޔާއެއް!\n"ދަރަކަ" ވީޑިއޯ ކްލަބަށް؛ މިފަހަރު ދިވެހި ކްރައިމް ސްޓޯރީއެއް


Mohamed Shafiu: ސުވަރުގޭގެ ތަޅުދަނޑި\nއަލްއަޚް ޢަބްދުﷲ ރަޝީދު\nތައުޙީދުގެ މިކަލިމަ لاإله إلاالله ގެ މާނަ އާއި މުރާދު ދެނެ ގަތުމުގައި އެއަށް ދޭންޖެހޭ ޙައްޤުތަކަކާއި ޝަރުތު ތަކެއްވާކަމަށް ވެސް ދަންނަބެކަލުން ވަނީ ބަޔާން ކޮށްދެއްވާފައެވެ. އެހެނީ އެޙައްޤުތަކާއި ޝަރުތުތަކާއި ނުލާއި ހަމައެކަނި ދުލުން ބުނާ މީހަކަށް އެހެން ބުނުކަމުކުން އެއްވެސް ލާބައެއް މަންފާއެއް ނެތެވެ\nޞަޙިހުލް ބުޚާރީގެ "باب فى الجنائز ومن كان آخر كلامه لاإله إلاالله " ގައި ރިވާވެގެންވެއެވެ. އެއްދުވަހެއްގައި وهب بن منبه އަށް ބުނެވުނެވެ. " لاإله إلاالله އަކީ ސުވަރުގޭގެ ތަޅުދަނޑިއެއް ނޫން ހެއްޔެވެ؟" އެކަލޭގެފާނު ވިދާޅުވި އެވެ. "ނޫނެކެވެ. އެހެނެއްކަމަކު އެއީ އޭގައި ދަތްތަކެއްވާ ތަޅުދަނޑި އެކެވެ. ތިބާ ދަތްތައްވާ އެތަޅުދަނޑި އާއި އެކު އަތުވެއްޖެ ނަމަ ތިބާއަށް އެދޮރު (ސުވަރުގޭގެ ދޮރު) ހުޅުވޭނެއެވެ. ނޫނީ އެ ދޮރު ހުޅުވުމެއްނެތެވެ. " އެހެންކަމުން ސުވަރުގެއަށް ވާސިލް ކޮށްދޭ ވަޞީލަތަކަށް މި ކަލިމަ ހެދުމަށްޓަކައި އަހަރެމެންނަށް ލާޒިމްވެގެންވަނީ އޭގެ މާނައާއި މަފްހޫމް ދެނެގަނެ އެކަލިމަ ވާޖިބުކުރާ ކަންތައްތަކަށް އަމަލުކޮށް އޭގެ ޝަރުތުތަށް ފުރިހަމަ ކުރުމެވެ.\nلاإله إلاالله ގެ ޝަރުތު ތަކަކީ ކޮބާ؟\nلاإله إلاالله ގެ ޝަރުތުތައް ހަތެކެވެ.\n1. العلْم المُنافي للْجهلِ : ޖާހިލުކަން ނަފީކުރާ ޢިލްމު. އެބަހީ ކަލިމައިގެ މާނައާއި މަފްހޫމު ދެނެގަނެ، އެއަށް ޖާހިލުވެ ނުހުރުން.\nالله تعالى ވަޙިކުރައްވާފައި ވެއެވެ. فَاعْلَمْ أَنَّهُ لَا إِلَهَ إِلَّا اللَّهُ (محمد 19) މާނައީ" ފަހެ الله تعالى ފިޔަވައި ޙައްޤުގޮތުގައި އަޅުކަންވެވޭ އިލާހަކު ނުވާކަން ކަލޭގެފާނު ދެނެވަދާއިގަންނަވާށެވެ."\n2. اليقين المُنافي للشك : ޝައްކުކަން ނަފީކުރާ ޔަޤީންކަން. އެބަހީ ކަލިމަ ކިޔުމަށް ފަހު الله تعالى ތަޢާލާގެ އުލޫހިއްޔަތާއި ދޭތެރޭ އެއްވެސް ޝައްކެއް ނުކުރުން. އަދި ކިއެއްތަ! އެއިލާހުގެ އުލޫހިއްތާއި ދޭތެރޭ ޔަޤީން ކުރުން.\nالله تعالى ވަޙިކުރައްވާފައި ވެއެވެ. إِنَّمَا الْمُؤْمِنُونَ الَّذِينَ آَمَنُوا بِاللَّهِ وَرَسُولِهِ ثُمَّ لَمْ يَرْتَابُوا وَجَاهَدُوا بِأَمْوَالِهِمْ وَأَنْفُسِهِمْ فِي سَبِيلِ اللَّهِ أُولَئِكَ هُمُ الصَّادِقُونَ (الحجرات 15) މާނައީ" މުއުމިނުން ކަމުގައި ވާކަން ކަށަވަރީ الله تعالى އަށާއި އެކަލާނގެރަސޫލާއަށް އީމާންވެ، ދެން (އެއީމާންކަމާއި މެދު) ޝައްކު ނުކުރާމީހުންނެވެ. އަދި އެއުރެންގެ މުދާތަކާއި ނަފްސުތަކުން الله تعالى ގެ މަގުގައި ޖިހާދު ކުރާ މީހުންނެވެ. އެއުރެންނީ ހަމަ ތެދުވެރިންނެވެ."\n3. القَبول المُنافي للرد: ރައްދު ކުރުން ނަފީ ކުރާ ޤަބޫލުކުރުން. އެބަހީ ކަލިމަ ކިޔުމަށްފަހު އޭގެ މާނަ ހިތުން ޤަބޫލުކުރުން އަދި ދުލުން ކިޔައި ހިތުން ރައްދު ނުކުރުން.\nالله تعالى މުޝްރިކުންނާއި ބެހޭގޮތުން ވަޙީކުރައްވާފައި ވެއެވެ. إِنَّهُمْ كَانُوا إِذَا قِيلَ لَهُمْ لَا إِلَهَ إِلَّا اللَّهُ يَسْتَكْبِرُونَ () وَيَقُولُونَ أَئِنَّا لَتَارِكُوا آَلِهَتِنَا لِشَاعِرٍ مَجْنُونٍ (الصافات35،36) މާނައީ" ހަމަކަށަވަރުން الله تعالى ފިޔަވައި ޙައްޤުގޮތުގައި އަޅުކަންވެވޭ އިލާހަކު ނުވާކަމަށް އެއުރެންނަށް ބުނެވިއްޖެނަމަ އެއުރެން ބޮޑާވެ ގަންނަކަމުގައިވޫއެވެ. އަދި އެއުރެން ބުނެތެވެ. މޮޔަވެފައިވާ ޅެންވެރިއެއްގެ ބަހަށް ތިމަންމެންގެ އިލާހުންތައް ތިމަންމެން ދޫކޮށްލާނެ ހެއްޔެވެ؟"\n4. الانقياد المُنافي للترك : ދޫކޮށްލުން ނަފީކުރާ ބޯލަނބައި ކިޔަމަން ގަތުން. އެބަހީ ކަލިމަ ކިޔުމަށްފަހު ކަލިމަ ވަޖިބު ކުރާ ކަންތައްތަކަށް ބޯލަނބައި ކިޔަމަންގަތުން އަދި ކަލިމަ ދުލުން ކިޔައި ކަލިމަ ވާޖިބު ކުރާކަންތައްތައް ދޫކޮށްނުލުން. الله تعالى ވަޙިކުރައްވާފައި ވެއެވެ. وَمَنْ يُسْلِمْ وَجْهَهُ إِلَى اللَّهِ وَهُوَ مُحْسِنٌ فَقَدِ اسْتَمْسَكَ بِالْعُرْوَةِ الْوُثْقَى وَإِلَى اللَّهِ عَاقِبَةُ الْأُمُورِ (لقمان 22) މާނައީ "ﷲ އެއްކައުވަންތަ ކުރާ ހާލު الله تعالى އަށް ކިޔަމަންވެ ކުރިމަތިލާ މީހާ (ދަންނާށެވެ.) ފަހެ އޭނާ އެންމެ ވަރުގަދަ ޢަޤީދާގައި ހިފަހައްޓައިފިކަން ކަށަވަރެވެ. އަދި ކަންކަމުގެ ނިމުންވަނީ الله تعالى ގެ ޙަޟުރަތަށެވެ."\n5. الإِخلاَص المُنافي للشرك : ޝިރުކު ކުރުން ނަފީކުރާ އިޚްލާޞްތެރިކަން. އެބަހީ ކަލިމަ ކިޔުމަށް ފަހު الله تعالى އާ އެއްވެސް އެއްޗެއް ޝަރީކު ނުކުރުން. އަދި ކިއެއްތަ! އެންމެހާ އަޅުކަމެއް އެ އިލާހަށް ޚާލިޞްކުރުން.\nالله تعالى ވަޙިކުރައްވާފައި ވެއެވެ. فَاعْبُدِ اللَّهَ مُخْلِصًا لَهُ الدِّينَ (الزمر 2) މާނައީ " الله تعالى އަށް ދީން ޚާލިޞްކުރާ ހާލު ކަލޭގެފާނު އެއިލާހަށް އަޅުކަންކުރަށެވެ."\n6. الصدق المُنافي للْكَذبِ : ދޮގުވެރިކަން ނަފީކުރާ ތެދުވެރިކަން.އެބަހީ ކަލިމަ ކިޔުމަށް ފަހު އޭގެ މާނައަށާއި މަފްހޫމަށް ތެދުވެރިވުން އަދި ދޮގުވެރި ނުވުން\nالله تعالى ވަޙިކުރައްވާފައި ވެއެވެ. أَحَسِبَ النَّاسُ أَنْ يُتْرَكُوا أَنْ يَقُولُوا آَمَنَّا وَهُمْ لَا يُفْتَنُونَ () وَلَقَدْ فَتَنَّا الَّذِينَ مِنْ قَبْلِهِمْ فَلَيَعْلَمَنَّ اللَّهُ الَّذِينَ صَدَقُوا وَلَيَعْلَمَنَّ الْكَاذِبِينَ (العنكبوت 3،2) މާނައީ "މީސްތަކުން ތިމަންމެން އީމާންވެއްޖައީމެ ބުނުމުން، އެއުރެން އިމްތިޙާނު ނުކުރައްވާ ދޫކޮށްލައްވާނެ ކަމަށް ހީކުރީހެއްޔެވެ؟ އަދި ހަމަ ކަށަވަރުން އެއުރެންގެ ކުރީގެ (އުންމަތްތަކުގެ) މީހުން، ތިމަން އިލާހު އިމްތިޙަނުކުރެއްވީމެވެ. ފަހެ (އީމާންކަމުގައި) ތެދުވެރިވި މީހުން، ހަމަކަށަވަރުން الله تعالى ދެނެވޮޑިގެންވެއެވެ. އަދި ހަމަކަށަވަރުން ދޮގުވެރިންވެސް އެ އިލާހު ދެނެވޮޑިގެންވެއެވެ."\n7. المَحبُة: ލޯބިވުން. އެބަހީ ކަލިމައިގެ މާނަ އަށާއި މަފްހޫމަށް ރުހުން.\nالله تعالى ވަޙިކުރައްވާފައި ވެއެވެ. وَمِنَ النَّاسِ مَنْ يَتَّخِذُ مِنْ دُونِ اللَّهِ أَنْدَادًا يُحِبُّونَهُمْ كَحُبِّ اللَّهِ وَالَّذِينَ آَمَنُوا أَشَدُّ حُبًّا لِلَّهِ (البقرة 165) މާނައީ " الله تعالى ފިޔަވައި އެކަލާނގެއާ އެކަލާނގެއާ އެއްފަދަ ޝަރީކުންތަކެއް ބަލައިގަންނަބަޔަކު މީސްތަކުންގެ ތެރެއިންވެއެވެ. الله تعالى ދެކެ ލޯބިވާފަދައިން އެޝަރީކުންތައްދެކެ އެބައިމީހުން ލޯބިވެއެވެ. އަދި އީމާންވި މީހުން الله تعالى ދެކެ މާބޮޑަށް ލޯބިވެއެވެ."\nއޭ ލޮބުވެތި އަޚުންނާއި އުޚުތުންނޭ! لاإله إلاالله އަކީ ތައުޙީދުގެ ބުންޔާދެވެ. އެކަލިމައެއްގެ މައްޗަށް ހުރިހާ އަމަލުތަކެއް ބިނާ ކުރަންޖެހޭ ކަލިމައެވެ. ކަލިމައިގެ މަނައާއި މަފްހޫމާއި މުރާދު ދެނެގަނެ އޭގެ ޝަރުތުތައްފުރިހަމަކޮށްފިނަމަ ކަލިމައިގެ މައްޗަށް ބިނާކުރާ ޢަމަލުތައް ޞައްޙަވުމައި މެދު އެއްވެސް ޝައްކެއްނެތެވެ. އަދި ކިއެއްތަ! އެފަދަ މީހަކީ ޙަޤީޤަތުގައިވެސް ނަޞީބު ވެރިއެކެވެ. الله تعالى ތަޢާލާ އަޅުގަނޑުމެންނަކީ ފުރިހަމަ މުއައްޙިދުން ކަމުގައި ލައްވައި ދުނިޔެއާއި އާޚިރަތުގެ ކާމިޔާބުގެ އަހުލުވެރިންގެ ތެރެއިން ލައްވާށި. އާމީން!\nPosted by Mohamed Shafiu at 3:05 PM\nLabels: ކެނދިކުޅުދޫ, ޢަބްދުﷲ ރަޝީދު, ޢަޤީދާ, ތައުޙީދަކީ ކޮބާ, ތަޥްޙީދު


ooredoo Crazy Race: Jet ski eh libidhaane\nއުރީދޫ ކްރޭޒީ ރޭހުގައި ޖެޓް ސްކީއެއް!\nރަށުގައި ދުއްވަން ޖެޓް ސްކީއެއް ބޭނުން ހެއްޔެވެ؟ އުރީދޫން މިހާރު ފަށާފައިވާ ކްރޭޒީ ރޭހުގައި މި ފަދަ އެތައް އިނާމުތަކެއް ހިމަނާފައި ވެއެވެ. ޓްރައި ކޮށްލަނިކޮށް ޖެޓް ސްކީއެއް ލިބުމުގެ ފުރުސަތު ބޮޑެވެ.\nކްރޭޒީ ރޭސްގެ ނަމުގައި އުރީދޫ ކުރިއަށް ގެންދަނީ ފޯރި ގަދަ އެސްއެމްއެސް މުބާރާތެކެވެ. މުބާރާތުގެ ބައިވެރިންނަށް އިނާމުގެ ގޮތުގައި ސެމްސަންގް ބަޑްސް އާއި އެޕަލް އެއާޕޮޑް އަދި ގެލެކްސީ ވޮޗްގެ އިތުރުން އެޕަލް ވޮޗް އާއި ސެމްސަންގް ގެލެކްސީ އެސް 10 ދެ އެވެ. އަދި ގްރޭންޑް ޕްރައިޒެއް ގޮތުގައި ޖެޓްސްކީ އެއް ދެ އެވެ.\nކްރޭޒީ ރޭހުގެ ކުޅުންތެރިންނަށް އިނާމުތައް ލިބޭނީ ވީހާވެސް ގިނަ ސުވާލަށް ޖަވާބު ދީ، އެންމެ ގިނަ ޕޮއިންޓް ހޯދުމުންނެވެ. ސުވާލު ތަކަށް ޖަވާބުދޭ ސްޕީޑް އަވަސްވާ ވަރަކަށް ލިބޭ ޕޮއިންޓުގެ އަދަދު ވެސް އިތުރު ވެގެންދެ އެވެ.\nތިން މަސް ދުވަހަށް ކުރިއަށްދާ މި ސުވާލު މުބާރާތުގައި ބައިވެރި ވެވޭނީ “GO” ޖެހުމަށް ފަހު 4242 ނަމްބަރަށް އެސްއެމްއެސް ކޮށްގެންނެވެ. ކްރޭޒީ ރޭހުގައި ބައިވެރިވާ މީހުނަށް އަގުހުރި އިނާމުތައް ހާއްސަކޮށްފައިވާއިރު ކޮންމެ ހަފުތާއަކާއި ކޮންމެ މަހަކު އަދި މުޅި މުބާރާތް ނިމުމާއެކު ލިބޭ އިނާމުތައް ވެސް ހުރެ އެވެ.\nކްރޭޒީ ރޭސް މެދުވެރިކޮށް ކޮންމެ ހަފުތާއަކު ދޭ އިނާމުތައް ދޭނީ ބައިވެރިންގެ ތެރެއިން ހޮވޭ މީހުންނަށެވެ. އެ ކުޅުންތެރިއެއްގެ ސްކޯ އިތުރުވާ ވަރަކަށް، ގުރުއަތުން މޮޅުވުމުގެ ފުރުސަތު ބޮޑުވެގެން ދާނެ އެވެ.


SunOnline: Transport ministry gai massala thakeh eba ulhey: Raees\nޓްރާންސްޕޯޓު މިނިސްޓްރީގައި މައްސަލަތަކެއް އެބަ އުޅޭ: ރައީސް\nޝަފްނާ ހުސައިން 07 Mar 2021, 21:30\nރައީސް ސޯލިހް ރަށްވެހިފަތިސް ކެމްޕެއިން ބައްދަލުވުމުގައި ވާހަކަ ދައްކަވަނީ ---\nޓްރާންސްޕޯޓު މިނިސްޓްރީގައި މައްސަލަތަކެއް އުޅޭ ކަމަށާއި، މަސައްކަތްތައް ވެސް ލަސްކަމަށް ގަބޫލުކުރައްވާ ކަމަށް ރައީސް އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ.\nކައުންސިލް އިންތިހާބަށް ތައްޔާރުވުމަށް ކެންޑިޑޭޓުންނާއެކު ކުރިއަށްގެންދާ "ރަށްވެހި ފަތިސް" ކެމްޕޭނު ޖަލްސާގައި ކެންޑިޑޭޓަކު ވަނީ ޓްރާންސްޕޯޓު މިނިސްޓްރީއާ ގުޅުންހުރި ބައެއް ކަންކަމާ ގުޅޭގޮތުން ސުވާލުކޮށްފަ އެވެ.\n"ޓްރާންސްޕޯޓު މިނިސްޓްރީގައި އެބަ އުޅޭ މައްސަލަތަކެއް. އޭގަ އެބަ އުޅޭ ބާރުތައް ފުށުއެރުމުގެ މައްސަލަތަކެއް. އޭގެ އިތުރަށް އަޅުގަނޑަށް ފެންނަނީ އެތަނުގެ މައްސަލަތައް ހިންގުން ލަސްކަމަށް،" ރައީސް ވިދާޅުވި އެވެ.\nރައީސް ވިދާޅުވީ އެ ގާނޫނު އުވާލައި ޓްރާންސްޕޯޓު މިނިސްޓްރީގެ އޮނިގަނޑަށް ގެނެވޭ ބަދަލުތަކާއެކު، މިނިސްޓްރީގެ ހިނގުން އަވަސްވެގެންދާނެ ކަމަށް ދެކެވަޑައިގަންނަވާ ކަމަށެވެ.\nރައީސް މިފަދައިން ވިދާޅުވި އިރު، ލައިސެންސް ދިނުން މެދުކަނޑާލާފައި އޮންނަތާ ގިނަދުވަސްވުމާއި، އަދިވެސް ޓްރާންސްޕޯޓުގެ އެހެނިގެން މައްސަލަތަކާ މެދު ހިތްހަމަނުޖެހިގެން ގިނަބަޔަކު ވަނީ މިއަދު އިހްތިޖާޖު ވެސް ކޮށްފަ އެވެ.\nރައީސް ސޯލިހަށް، މަޖިލިސް ރައީސް ރައްދު ދެއްވައިފި


H.Dh ge verikan hoadhan, rashu vaadheverikan!\nހދ. ގެ ވެރިކަން ހޯދަން ރަށު ވާދަވެރިކަން!\nހދ. އަތޮޅުގެ ހުރިހާ ރަށަކުން މީހުން އެއްތަންވާ ކުޅުދުއްފުށީ ހޮނިހިރު ބާޒާރުގެ ތެރެއިން - އަހުމަދު ޝުރާއު | އަވަސް\nމިއީ ރާއްޖޭގެ ތާރީހުގައި ފުރަތަމަ ފަހަރަށް އައި ހާލަތެކެވެ؛ ހދ. ކުޅުދުއްފުއްޓަށް 10،000 އާބާދީއެއް ލިބި އެ ރަށަށް ސިޓީއަކަށް އަންނަ މަހު ބަދަލުވާއިރު އިދާރީ ގޮތުން ހދ. އަތޮޅުން އެ ރަށް ނެއްޓިގެން ދާނެ އެވެ. ގާނޫނުގައިވާ ގޮތުން އަތޮޅު ވެރިކަން ކުރާނެ އާ ރަށެއް ކަނޑައަޅަން ޖެހޭނެ އެވެ. ވެރިކަން ކުރާ ރަށުގެ ގޮތުގައި ކުޅުދުއްފުއްޓަށް ލިބިފައިވާ ތަރައްގީތަކަށް ބަލައި، އަތޮޅުގެ އެހެން ގިނަ ރަށްތައް ވެސް ތިބީ އެކަމަށް ފެންބޮވައިގެންފަ އެވެ. އެކަމުގެ ވާދަވެރިކަން މިހާރު ވަނީ ބޮޑުވެފަ އެވެ.\nހދ. އަތޮޅުގެ ވެރިކަމަކީ މީގެ ކުރިން ވެސް ބަދަލުވެފައިވާ ކަމެކެވެ. އެންމެ ފުރަތަމަ އަތޮޅު ވެރިކަން ކޮށްފައިވަނީ ބިމުގެ ގޮތުން ބޮޑު ނޮޅިވަރަމްފަރުގަ އެވެ. ނަމަވެސް ހިތްފަސޭހަ ގޮނޑު ދޮށެއް އޮންނަ ނޮޅިވަރަމްފަރުގެ އާބާދީ ކުޑަވެ، ކުޅުދުއްފުށީގެ އާބާދީ ސުޕީޑްގައި އިތުރުވާތީ ރައީސް މައުމޫން އަބްދުލްގައްޔޫމްގެ ވެރިކަމުގައި ކުޅުދުއްފުއްޓަށް އަތޮޅުގެ ވެރިކަން ބަދަލުކުރީ އެވެ.\nއަލުން ވެރިކަން ބަދަލުވުމުގެ މަރުހަލާ ފެށެން ކައިރިވެފައިވާއިރު އެކަމަށް އެންމެ ބޮޑަށް ފައި ނަގާފައިވަނީ ނޮޅިވަރަމްފަރުންނެވެ. އެ ރަށަކީ މިހާރު އިތުރު ތިން ރަށެއްގެ ރައްޔިތުން ވެސް ދިރިއުޅުމެން އަންނަ ރަށެކެވެ. އެއީ މާވައިދޫ އާއި ކުނބުރުދޫ އަދި ފަރިދޫގެ ރައްޔިތުންނެވެ. އެހެންވެ، ނޮޅިވަރަމްފަރުގެ އާބާދީ މިހާރު އަންނަނީ ބޮޑު ތަނުން އިތުރުވަމުންނެވެ.\nނޮޅިވަރަމްފަރު ކައުންސިލްގެ ރައީސް އަހުމަދު އިބްރާހިމް ވިދާޅުވި ގޮތުގައި އަތޮޅުގެ ވެރިކަން އެ ރަށަށް ލިބެން ރަށުގެ ރައްޔިތުން ވަރަށް ބޮޑަށް ބޭނުންވެ އެވެ. އެހެންވެ އެކަމުގެ ޝައުގުވެރިކަން އެ ރަށު ކައުންސިލުން މިހާރު ކަމާބެހޭ ފަރާތްތަކުގައި ވަނީ ފާޅު ކޮށްފަ އެވެ.\nއޭނާ ވިދާޅުވި ގޮތުގައި ވެރިކަން ކުރާ ރަށަކަށް ނޮޅިވަރަމްފަރު ހަދަންޖެހޭ އެންމެ ބޮޑު ސަބަބަކީ އެ ރަށަކީ މުސްތަގުބަލުގައި ވެސް ބޮޑު އާބާދީއަކަށް ދިރިއުޅެވޭނެ ރަށަކަށްވާތީ އެވެ. ނޮޅިވަރަމްފަރަކީ އަތޮޅުގެ ވެރި ރަށަށް ހެދުމަށް ވަރަށް އަވަހަށް ކެމްޕެއިނެއް ފަށާނެ ކަމަށް ކައުންސިލްގެ ރައީސް ވިދާޅުވެ އެވެ.\nހދ. ނޮޅިވަރަމްފަރުގެ ރުއްގަނޑުގައި ބަޔަކު މަޑުކޮށްލައިގެން - ނާޒިމް ހަސަން | އަވަސް\nމި ކަމުގައި ނޮޅިވަރަމްފަރާ އެންމެ ބޮޑަށް ވާދަކުރަނީ ހަނިމާދޫ އެވެ. ހަނިމާދޫއަކީ އިންޓަނޭޝަނަލް އެއާޕޯޓެއް އޮތް ރަށެކެވެ. އެހެންވެ، އަތޮޅުގައި ކުޅުދުއްފުށީ ނަގާފައި އުމްރާނީ ގޮތުން އެންމެ ތަރައްގީ ރަށަކީ ހަނިމާދޫ އެވެ. އާބާދީގެ 2،200 މީހުން ތިއްބަސް އެ ރަށުގައި 3،000 އެއްހާ މީހުން ދިރިއުޅެ އެވެ. އެއާޕޯޓާއި އެ ރަށުގައި ހަދާފައިވާ ސިޓީ ހޮޓެލްގައި ވަޒީފާ އަދާކުރާ މީހުން ގިނަ އެވެ. އޭގެ އިތުރުން ވެސް ކަސްޓަމްސް، އިމިގްރޭޝަން، ޕޯސްޓް ފަދަ ހިދުމަތްތައް ވެސް ހަނިމާދޫގައި ލިބެ އެވެ.\nހަނިމާދޫ ކައުންސިލްގެ ރައީސް އަބްދުލް ސަލާމް އަލީ ވިދާޅުވި ގޮތުގައި ހަނިމާދޫއަކީ ކުޅުދުއްފުށި ފިޔަވައި އެންމެ ގިނަ މީހުން ދަތުރުކުރާ ރަށެވެ. އެންމެ ގިނަ ވަސީލަތްތައް ވެސް ހުރި ރަށެވެ. އެހެންވެ އެ ރަށުގެ ރައްޔިތުންގެ ގަބޫލުކުރާ ގޮތުގައި ސިޓީއަކަށް ކުޅުދުއްފުށި ބަދަލުވުމުން އަތޮޅުގެ ވެރިކަން ކުރާ ރަށަކަށް ވާން ޖެހޭނީ ހަނިމާދޫ އެވެ. އިތުރަށް ވެސް ވަޒީފާ އުފެދި، ތަރައްގީ ކުރެވޭނެ ރަށަކަށް ހަނިމާދޫ ވާނެތީ އެވެ. ވެރިކަން ކުރާ ރަށެއްގެ ގޮތުގެ ހަނިމާދޫ ހަދަން އެ ރަށުން ވަނީ ތައްޔާރުވެފައެވެ.\nހަނިމާދޫގެ މަގެއްގައި ދުވަސްވީ އަންހެނަކު ހިނގާފައިނ އަންނަނީ - ފޮޓޯ: މުހައްމަދު އަފްރާހް | އަވަސް\nކުޅުދުއްފުށި ނަގާފައި ހދ. އަތޮޅުގައި ދެން އެންމެ އާބާދީ ބޮޑު ރަށަކީ ކުޅުދުއްފުއްޓާ ކައިރީގައި އޮންނަ ނޮޅިވަރަމެވެ. ރަށުގެ އާބާދީއަކީ 2،600 އެވެ. އެހެންވެ، އެ ރަށަކީ ވެސް ވެރިކަން ކުރާ ރަށުގެ ޝަރަފު ހޯދަން ފައި ނަގާފައިވާ ރަށެކެވެ. އެ ރަށުގެ ކައުންސިލްގެ ރައީސް އިބްރާހިމް ރަޝީދު ވިދާޅުވި ގޮތުގައި އާބާދީއަށް ބެލި ކަމަށްވިޔަވެސް އަތޮޅުގެ ވެރިކަން ދެން އޮންނަން ޖެހޭނީ ނޮޅިވަރަމަށެވެ.\nއޭނާ ވިދާޅުވި ގޮތުގައި އެ ރަށަކީ ބިމުގެ ގޮތުން ބޮޑު ރަށެކެވެ. ގުދުރަތީ ވަސީލަތްތައް މަދެވެ. އެހެންވެ، ތަރައްގީގެ ގޮތުން ގިނަ ވަސީލަތްތަކެއް ނޮޅިވަރަމަށް ހައްގެވެ. ވެރިކަން ކުރާ ރަށްތަކަކީ ސަރުކާރުތަކުން ހާއްސަ އިސްކަމެއް ދީގެން ތަރައްގީ ކުރާ ރަށްތަކެއްކަން އޭނާ ފާހަގަކުރެއްވި އެވެ. އެކަންކަން ހާސިލު ކުރުމަށް ކައުންސިލުން ގަދައަޅާ މަސައްކަތް ކުރާނެ އެވެ.\nހދ. ނޮޅިވަރަމްގެ މަގެއް --\nދެން މި ލިސްޓަށް އަންނަ ރަށަކީ ރާއްޖޭގެ އެހެން ރަށްތަކުގެ ހުޅަނގުން ރަށްތަކާ ނެއްޓި އެކަހެރިކޮށް އުފެދިފައިވާ މަކުނުދޫ އެވެ. އަތޮޅުގެ ރަށެއްގެ ގޮތުގައި އޮތް ނަމަވެސް ޖިއޮގްރަފީ ގޮތުން އެއީ ވަކިން އޮންނަ އަތޮޅެކެވެ. އެ ރަށުގައި އޮންނަ ބޮޑު ފަޅުގެ ދިގުމިނުގައި 17.2 ނޯޓިކަލް މޭލް ހުރެ އެވެ. ރ. އަތޮޅުގެ ރަށްތަކާ ދާދިގާތަށް ފަޅުގެ ދިގުމިން ގޮސްފައިވެ އެވެ.\nމަކުނުދޫ ކައުންސިލްގެ ރައީސް މުހައްމަދު ޝާކިރު ވިދާޅުވި ގޮތުގައި، އަތޮޅު ވެރިކަން ކުރާ ރަށެއްގެ ގޮތުގައި މަކުނުދޫ ހެދުމަކީ އެ ރަށުގެ ރައްޔިތުން ވަރަށް އެދޭ، މާބޮޑަށް ވެސް ބޭނުންވާ ކަމެކެވެ.\nކުޅުދުއްފުށި ފިޔަވައި އެންމެ ގިނަ މީހުން ދަތުރުކުރަނީ ހަނިމާދޫއަށް. ގިނަ ވަސީލަތްތައް ވެސް ހުރީ މިތާނގައި. އެހެންވެ ރައްޔިތުންގެ ގަބޫލުކުރާ ގޮތުގައި ސިޓީއަކަށް ކުޅުދުއްފުށި ބަދަލުވުމުން އަތޮޅުގެ ވެރިކަން ކުރާ ރަށަކަށް ވާން ޖެހޭނީ ހަނިމާދޫ\nއަބްދުލް ސަލާމް | ހަނިމާދޫ ކައުންސިލްގެ ރައީސް\nވެރިކަން ކުރާ ރަށްރަށުގެ އަސާސީ ހިދުމަތްތައް ރަނގަޅު ކުރުމަށް ސަރުކާރުން ވަރަށް ބޮޑު އަހައްމިޔަތު ކަމެއްދެ އެވެ. މަކުނުދޫއަށް އެ ފުރުސަތު ހޯދައި ހިދުމަތްތައް ރަނގަޅު ކުރުމަށް އެ ރަށުގެ ރައްޔިތުން އެދެ އެވެ.\nއާބާދީގައި 1،834 މީހުން ދިރިއުޅޭ މަކުނުދޫއަކީ ވަކިން އޮންނަ ރަށަކަށްވުމުން އެ ރަށަށް ވެރިކަން ބަދަލު ކުރުމަކީ އެހެން ރަށްރަށުން ގަބޫލުވާނެ ކަމެއް ކަމަކަށް ނުބެލެވެ އެވެ.\nމަކުނުދޫގެ މަގެއް މަތި - ނާޒިމް ހަސަން | އަވަސް\nކުޅުދުއްފުށި ނުހިމަނައި މީހުން ދިރިއުޅޭ 12 ރަށް އެބަ އޮތެވެ. އާބާދީގެ ގޮތުން މާބޮޑު ނޫން ނަމަވެސް، އޭގެ ތެރެއިން ބައެއް ރަށްރަށުގެ ޝައުގުވެރިކަން ވެރިކަން ކުރާ ރަށަށް ވާން އެބަ އޮތެވެ. އޭގެ ތެރޭގައި ދީނީ ތައުލީމްގައި ފާހަގަ ކޮށްލެވޭ ވައިކަރަދޫ ހިމެނެ އެވެ.\nވައިކަރަދޫ ކައުންސިލްގެ ރައީސް އަހުމަދު ނަސީމް ވިދާޅުވި ގޮތުގައި އެއީ އެ ރަށުގެ ރައްޔިތުން ވެސް ބޭނުންވާ ކަމެކެވެ. އެ ރަށަކީ އަތޮޅުގެ މެދު ތެރޭގައި އޮތް ފަސޭހައިން ދަތުރު ކުރެވޭ ރަށަކަށްވާތީ އެވެ. ވައިކަރަދޫގެ އާބާދީ 1،855 މީހުނަށް އަރަ އެވެ.\nއަތޮޅުގައި ދެން މީހުން ދިރިއުޅޭ ރަށްތަކަކީ ކުމުންދޫ އާއި ނޭކުރެންދޫ އާއި ނެއްލައިދޫ އާއި ނާވައިދޫއާއ ހިރިމަރަދޫ އާއި ކުރިނބި އަދި ފިނޭ އެވެ.\nވައިކަރަދޫގެ ގޮނޑުދޮށް .-- ފޮޓޯ: ވައިކަރަދޫ ކައުންސިލް\nރާއްޖޭގެ އުތުރުގައި ފުރަތަމަ ފަހަރަށް ސިޓީއެއް އުފަންވެގެންދާއިރު، އެ ސަރަހައްދަށް އަންނަ ބަދަލުތަކާއި ރަށްތަކުގެ މެދުގައި އުފެދިގެން ދާނެ ވާދެވެރި ކަމަކީ ކުރިއަށް އޮތް ތަނުގައި ފެނިގެންދާނެ ޝައުގުވެރި މަންޒަރުތަކަކަށް ވެގެންދާނެ އެވެ. އަދި، ވެރިކަން ކުރާ ރަށެއް ހޮވުމުގައި ސަރުކާރުން އަމަލު ކުރާނެ ގޮތަކީ ވެސް މިހާރު އިންތިޒާރު ކުރެވޭ ކަމެކެވެ.\nމީގެ ކުރިން އައްޑޫ އަތޮޅާއި ފުވައްމުލައް، ސިޓީއަކަށް ހެދިއިރު މި ހާލަތު އައިސްފައިނުވަނީ އޭރު ސިޓީއަކަށް ހަދާފައިވަނީ މުޅި އަތޮޅު ކަމަށްވާތީ އެވެ. އުތުރުގެ ފުރަތަމަ ސިޓީ ވެގެން ދާނީ ވަކި ރަށެއް ސިޓީއަކަށް ވެގެންދާ ވެސް ފުރަތަމަ ފަހަރަށެވެ.\nކުޅުދުއްފުށި ނާވައިދޫ ހަނިމާދޫ\nމޫސުން ގޯސްވުމުން ލަންކާ ބޯޓުތައް ކުޅުދުއްފުށީ ބަނދަރަށް


India "Dhillifaiva" Fake Photo Eh Share Kurumun Amitabh Ah Malaamaaiy - Vaguthu\nއިންޑިއާ "ދިއްލިފައިވާ" ފޭކް ފޮޓޯއެއް ޝެއާކުރުމުން އަމީތާބަށް މަލާމާތް\nކޮވިޑް-19 އާ ގުޅިގެން އެތައް ބައެއްގެ މެދުގައި ވަނީ ކަންބޮޑުވުމާއި ހާސްކަން އުފެދިފައެވެ. އަދި އެ ބަލި ފެތުރިދާނެ ކަމުގެ ބިރަށްޓަކައި ދުނިޔޭގެ އެހެން ގައުމުތަކެކޭ އެއް ފަދައިން އަވަށްޓެރި އިންޑިއާގައި ވެސް ވަނީ ސަލާމަތީ ފިޔަވަޅުތައް ވަރުގަދަކޮށްފައެވެ.\nއެގޮތުން އިންޑިއާ ފުރަބަންދުކޮށްފައިވީ ނަމަވެސް އިންޑިއާގައި ކޮވިޑް-19 ގެ ކޭސްތައް އިތުރުވަމުންދާކަން ފާހަގަކޮށްލެވެއެވެ.\nސްކޫލް، ތިއޭޓާ، އޮފީސް، މޯލްތައް، ޖިމް ފަދަ ތަންތަން ބަންދުކޮށް ގޭގައި ތިބުމަށް މީހުންނަށް ވަނީ އަމުރުކޮށްފައެވެ.\nމީގެއިތުރުން ފިލްމްތަކާއި، ޓީވީ ސީރީޒްތަކުގެ ޝޫޓިންތައް ވެސް މިވަގުތު އެ ގައުމުގައި ވަނީ ހުއްޓާލާފައެވެ.\nއެ ގައުމުގައި އޮތް 21 ދުވަހުގެ ފުރަބަންދުގެ އުސޫލުތަކަށް ތަބާވުމަށް އެ ގައުމުގެ ފަންނާނުން ދަނީ ސަޕޯޓަރުންނަށް ނަސޭހަތްތެރިވަމުންނެވެ.\nއަދި އެ ގައުމުގެ ބޮޑުވަޒީރު ނަރެންދްރަ މޯދީ ދަނީ މި ދަނޑިވަޅުގައި ބުރަކޮށް މަސައްކަތް ކުރާ އެކި ފަރާތްތަކަށް ހިތްވަރު ދިނުމަށް ތަފާތު އެކި ހަރަކާތްތައް މުޅި ގައުމުގައި ބާއްވާފައެވެ.\nއެ ހަރަކާތްތަކަކީ ގޭތެރޭގައި ތިބެގެން ކުރިއަށް ގެންދެވޭނެ ފަދަ ހަރަކާތްތަކެކެވެ.\nއެގޮތުން މީގެ ކުރިން އެ ގައުމުގައި ހުރިހާ މީހުން ދަގަނޑު ތެލީގައި ވަކި ވަގުތުކޮޅެއް ވަންދެން ތަޅާފައިވެއެވެ. އެކަމުގެ ބޭނުމަކީ ސިއްހީ މަސައްކަތްތެރިންނަށް ހިތްވަރުދިނުމެވެ.\nދާދި ފަހުން އެ ގައުމުގެ ބޮޑު ވަޒީރު ވަނީ ހުރިހާ ގެއެއްގައި ވެސް9ޖަހާ އިރު ތެޔޮ ބައްތިތައް ދިއްލާ ގެ އަލިކުރުމަށް، ޚާއްސަ ހަރަކާތެއް ހިންގާފައެވެ. އެ ހަރަކާތުގައި ޓޯޗް ފަދަ އަލި ކުރެވޭ ޒާތުގެ އާލާތްތައް ވެސް ބޭނުން ކުރިއެވެ.\nމި ހަރަކާތުގެ ބޭނުމަކަށްވީ މި ދަނޑިވަޅުގައި އެންމެން ތިބީ ގުޅިގެންކަން ދެއްކުމާއި، މި ކާރިސާ އާއި ހަނގުރާމަކުރާ ފަރާތްތަކަށް ހިތްވަރު ދިނުމެވެ.\nމި ދަނޑިވަޅުގައި ތަފާތު އެކި ސަބަބުތަކާ ހުރެ އިންޑިއާގެ މަގްބޫލް ބަތަލް އަމީތާބް ބަޗަން އަބަދުވެސް ސުރުހީތަކުން ޖާގަ ހޯދައެވެ. އެއީ އޭނާ މި ދަނޑިވަޅުގައި ގޭގައި ހުރެގެން ހިއްސާކުރާ ތަފާތު މެސެޖާއި، ފޮޓޯ އަދި ވީޑިއޯގެ ސަބަބުންނާއި، މި ދަނޑިވަޅުގައި އޭނާ ފޯރުކޮށްދޭ އެހީތެރިކަމުގެ ސަބަބުންނެވެ.\nމި ފަހަރު އޭނާ ސުރުހީއަކަށް މި އެރީ އެހާ ކަމުދާ ސަބަބަކާއި ހުރެއެއް ނޫނެވެ.\nކުރިން އިޝާރާތްކުރި ބައްތިތައް ދިއްލި ހަރަކާތަށް ފަހު މީސްމީޑިއާގައި ސެޓެލައިޓް ފޮޓޯއަކުން އިންޑިއާ ދިއްލިފައިވާ މަންޒަރު ފެންނަ ފޭކް ފޮޓޯއެއް ދައުރުވިއެވެ.\nއަމީތާބު މި ފޮޓޯ އޭނާގެ ޓްވިޓާގައި ހިއްސާކުރުމުން އެތައް ބަޔަކު ދަނީ އޭނާ އަށް މަލާމާތް ކުރަމުންނެވެ.\nއޭނާ އެ ޓުވީޓްގައި ބުނެފައި ވަނީ މުޅި ގައުމު އަނދިރިކަމުގައި އޮތް އިރު އިންޑިއާ އޮތީ ދިއްލިފައި ކަމަށެވެ. އެ ފޮޓޯއިން ބުނެދޭ ވާހަކައަކީ އެއީ ކަމަށްވެސް އޭނާ ބުންޏެވެ.\nއަދި އިންޑިއާއަކީ އެއްބައެއް ކަމަށް އޭނާގެ ޓްވީޓްގައި ބުނެފައިވެއެވެ. އަމީތާބު ފަދަ ތަރިއަކަށް އެއީ ފޭކް ފޮޓޯއެއް ކަން ނޭނގުމުން މީހުން ދަނީ އޭނާ އަށް ފާޑުކިޔަމުންނެވެ.\nދަރަވަންދޫގައި އެއްގޮތަކަށް ވެސް މާސްކު އަޅައިގެން ނޫޅޭ: ނަސީމް\nއޭޕްރީލް 11, 2020 10:17\nThe whole ިindި ިiސ fake a\nއޭޕްރީލް 11, 2020 19:00\nފެޭކު. ހަމަ ހުސް ފޭކު.


Dhemafirin Abadhu Zuvaabu Kuran Jeheytha? Mi Kankamaai Medhu Visnaalaa - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 49 މިނެޓް ކުރިން\n2 މަސް ކުރިން ( ޖުލައި 28, 2020 )\nދެމަފިރިންގެ ގުޅުމަށް ގިނަ ދުވަސް ވާ ވަރަކަށް ހަމަނުޖެހުން ބޮޑުވެ ދެމަފިރިންގެ ދެމެދުގައި ހިތްހަމަނުޖެހުން އިތުރުވެއެވެ. ދެމަފިރިންގެ ދެމެދުގައި އޮންނަ ގުޅުން ހީނަރުވެ ޒުވާބުކުރުން އާއްމުވެއެވެ. ހިތްހަމަނުޖެހުންތައް ކޮންމެ ގުޅުމެއްގައި ވެސް ހުންނާނެއެވެ. އެހެން ނަމަވެސް އަބަދު ޒުވާބު ކުރަން ޖެހޭނަމަ އެއީ ވިސްނާލުން މުހިންމުކަމެކެވެ.\nނޭނގި ނަމަވެސް ދެމަފިރިންގެ ގުޅުން ގޯސްވެ، ޒުވާބު ގިނަވުމަށް މަގުފަހިވާ ކަންތައްތަކެއް ހުރެއެވެ.\nއޭގެ ތެރެއިން ފުރަތަމަ ކަމަކީ އެކަކު އަނެކަކަށް ދޭ ސަމާލުކަން ކުޑަވުމެވެ. ބައިވެރިޔާ އަށް ކަމުދާނެ ކަންކަން ކޮށްދިނުމާއި ކުދި ކުދި ހަދިޔާތައް ދިނުމަކީ ދެމަފިރިންގެ ގުޅުން ބަދަހިކުރުމަށްޓަކައި ވަރަށް މުހިންމުކަމެކެވެ. އާއްމުކޮށް ރައްޓެހިވެގެން އުޅޭ އިރު ވަރަށް ވަރުން އުޅުނު ނަމަވެސް ގިނަ ފިރިންނަށް ކައިވެންޏަށް ފަހު އަނބިންނަށް ދޭން ޖެހޭ ސަމާލުކަމެއް ނުދެވެއެވެ.\nއަދި ބައެއް ފަހަރު ރައްޓެހިވެގެން އުޅޭ އިރު ކުރާ ހުރިހާ ކަމަކީ ކައިވެނިކުރުމަށް ފަހު އަބަދު ކުރެވޭނެ ކަންކަމަށް ވެސް ނުވެދާނެއެވެ. ކޮންމެއަކަސް މި ސަބަބާއި ހުރެ ދެމަފިރިންގެ ދެމެދުގައި ޒުވާބުކުރުން ގިނަވެއެވެ.\nއެކުގައި ހޭދަ ކުރާ ވަގުތު، ރަނގަޅުކުރުން\nއެންމެ އާއްމުކޮށް ޒުވާބުކުރާ އެއްކަމަކީ ވަގުތު ނުދިނުން، ނޫނީ އަޅާނުލުމުގެ ވާހަކައެވެ. އެކަމަކު ޤަބޫލުކުރަން ޖެހޭ ހަގީގަތަކީ ކޮންމެ މީހަކީ ވެސް ދިރިއުޅުމަށް މަސައްކަތް ކުރާނެ، އެކުވެރިންނާއި އާއިލާވެސް އޮންނާނެ މީހެއްކަމެވެ. ރަނގަޅު ހަރުދަނާ ގުޅުމެއް ޤާއިމްކުރުމަށް ދެމަފިރިންގެ ވަކި ވަކިން ވަގުތު ހޭދަކުރުން ވެސް މުހިންމެވެ.\nމާގިނަ ވަގުތު އެކުގައި ހޭދަކުރުމުގެ ބަދަލުގައި އަބަދުވެސް ތަފާތު ކޮންމެވެސް ކަމެއް ރާވާށެވެ. ދުއްވާލަން ނޫނީ ކާން ދާން ދޭތެރެއަކުން ވަގުތު ހުސްކުރާށެވެ. މޫދަށް ނޫނީ އަތިރިމައްޗަށް ހިނގާލަން ދިއުން ކަހަލަ ކަމެއް ކުރާށެވެ. އެކުގައި ހިތްހަމަޖެހޭ ފަދަ ވަގުތުތަކެއް ހޭދަ ނުކުރެވުމަކީ ވަރަށް ފަސޭހައިން ޒުވާބު ގިނަވާން މަގުފަހިވާކަމެކެވެ.\nގޮތްދޫކޮށް، ދޫދޭން ދަސްކުރުން\nއެކަކު އަނެކަކަށް ދޫދިނުމަކީވެސް ވަރށް މުހިންމު ކަމެކެވެ ގޮތް ދޫނުކުރުމާއި، މާ ކުދިން ހިނގާފައި ހުންނަ ކަންކަމުގެ ވާހަކަ އަބަދު ދެއްކުމަކީ ޚާއްސަކޮށް ފިރިހެނުން ވަރަށް ރުޅި އަންނަ ކަމެކެވެ. އެހެންކަމުން ފިރިމީހާގެ ބޮލުގަ ރިހުމަކަށް ނުވެ ވޭތޯ ބަލާށެވެ. ގެއަށް އަންނަ ކޮންމެ ފަހަރަކު ކޫސަނި ޝަކުވާ ކުރާނަމަ އޭނާ ގޭގައި ހޭދަކުރާ ވަގުތު އިތުރަށް ކުޑަވެ މައްސަލަތައް އިތުރަށް ގޯސްވުމަކީ އެކަށީގެންވާ ކަމެކެވެ.\nމިއީ އާއްމުކޮށް އަނބިންނަށް ނޭނގި ނަމަވެސް ކުރެވޭ ކަމެކެވެ. ރަހުމަތްތެރިންނާއި އެކު ފިރިން ވަގުތު ހޭދަކުރާ އިރު އެ މީހުންގެ މިނިވަންކަން އެ މީހުންނަށް ދޭށެވެ. ގޭމުކުޅުން ނޫނީ، ފުޓްބޯޅަކުޅުން ފަދަ ކަންކަމަކީ އެ މީހުން ބޯ ހަމަޖައްސާލަން ކުރާ ކަންކަމެވެ. އެހެންކަމުން އެފަދަ ކަންކަމާއި މެދު ޝަކުވާ މަދު ކުރާށެވެ.\nއަދި ޒުވާބުކޮށް ހަޅޭއްލެވުމުގެ ބަދަލުގައި މަޑުމަޑުން ވާހަކަދައްކާށެވެ. ރުޅި އައިސްގެން ބަސްބުނުން މަދު ކުރާށެވެ. އޭރުން ޒުވާބު މަދުވާނެއެވެ.\nޖުލައި 28, 2020 19:53\nފިރިހެނުން އުޅޭނެ ގޮތަކައް އުޅުމުގު ފުރުސަތު ދީފަ އަނބިމީހާ އަނގަ ހިމޭނުން ލައިގެން ހުރީމަ އެއްވެސް ޒުވާބެއް ނުހިންގާނެ.\nޖުލައި 28, 2020 23:26\nޜެއާދުވާލު ދަރިންގެރޯއަޑާ ކޯޅޭއަޑާ ސަކުވާގެ އަޑުއަހަން އަބިމީހާ ގޭގަ އިންނަންވީ ފިރިހެނުން ދުވަންވީ ރައްޓެހިންނާއެކު ހިތްހަމަޖައްސަން ވަރިވީމަ ބުނާނެ ވަރިވާ ވާހަކަ??\nޖުލައި 28, 2020 23:47\nދެން ކަލޭ ވެސް ދާންވީނު ބޯ ހަމަޖައްސަން އުޅޭނެ ގޮތަކަށް އުޅެން. ކާކުބުނީ ނުދާށޭ.


އާ ސީޕްލޭން ޓާމިނަލްގެ ލައުންޖުތައް ކުއްޔަށް ދޭން ހުޅުވާލައިފި – Haftha\nFri, 18 September, 2020, 3:03 pm\nއާ ސީޕްލޭން ޓާމިނަލްގެ ލައުންޖުތައް ކުއްޔަށް ދޭން ހުޅުވާލައިފި\nވެލާނާ އިންޓަނޭޝަނަލް ޓާމިނަލް (ވީއައިއޭ)ގެ އާ ސީޕްލޭން ޓާމިނަލްގެ ލައުންޖުތައް ކުއްޔަށް ހިފާނެ ބަޔަކު ހޯދަން އިއުލާން ކޮށްފި އެވެ.\nއެއާޕޯޓް ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ކުރި އިއުލާނެއްގައި ބުނީ، ސީޕްލޭން ޓާމިނަލް އިމާރާތުގެ "އެކްޒެކެޓިވް ލައުންޖު" ގެ ގޮތުގައި ކަނޑައެޅިފައިވާ ސަރަހައްދުތައް ކުއްޔަށް ހިފާނެ ފަރާތް ތަކެއް ހޯދަން ބޭނުންވާ ކަމަށެވެ.\nއެކަމަށް ޝައުގުވެރިވާ ފަރާތްތަކުން މި މަހުގެ 23 ވަނަ ދުވަހުގެ ހެދުނު 11:00 ގެ ކުރިން، ސިޓީ, ފެކްސް ނުވަތަ އީމެއިލް މެދުވެރިކޮށް ޝައުގުވެރިކަން ފާޅުކުރުމަށް އެދޭ ކަމަށް އިއުލާނުގައިވެ އެވެ.\nޝައުގުވެރިކަން ފާޅުކުރާ ފަރާތްތަކުން އެފަރާތެއްގެ ފުރިހަމަ ނަމާއި އެޑްރެސް، އީމެއިލް އަދި ގުޅޭނެ ނަންބަރުތައް ފޯރުކޮއްދެއްވަން ވާނެއެވެ.މިގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި، ތައްޔާރު ކުރެވިފައިވާ ބީލަން ފޮތް އީމެއިލް ކުރެވޭނެ ކަމަށެވެ.\nއިއުލާނުގައި ބުނެފައިވާ ގޮތުން، އެކަމަށް ކުރިމަތިލާ ފަރާތްތަކަކީ ސީޕްލޭން، ޓުއޯރ ނުވަތަ ރިސޯޓު އޮޕަރޭޓަރަކަށް ވާންޖެހޭނެ އެވެ. އަދި 10,000 ޑޮލަރު (ނޫނީ އެޔާ އެކަށީގެންވާ ދިވެހި ރުފިޔާ) ބިޑު ސެކިއުރިޓީއެއްގެ ގޮތުގައި ކުއްޔަށް ހިފަން ބޭނުންވާ ކޮންމެ ސަރަހައްދަކަށް ހުށަހަޅަން ވާނެ އެވެ.\nބީލަންތައް ހުށަހެޅުމުގެ ސުންގަޑިއަކީ އަންނަ މަހުގެ 11 ވަނަ ދުވަހުގެ ހެނދުނު 11:00 އެވެ. ބީލަންތައް ހުޅުވުމަށް ހަމަޖެހިފައިވަނީ ވެސް އެދުވަހު އެވެ.\nވީއައިއޭ އާ ސީޕްލޭން ޓާމިނަލް ރައީސް އަބްދުﷲ ޔާމީންގެ ވެރިކަމުގައި ވީއައިއޭ ތަރައްގީ ކުރުމުގެ މަޝްރޫއުގެ ދަށުން ހެދި އާ ސީޕްލޭން ޓާމިނަލްއަކީ އެމްއޭސީއެލް އިން 55 މިލިއަން ޑޮލަރު (848 މިލިއަން ރުފިޔާ) ހަރަދުކޮށްގެން ހަދާފައިވާ އިމާރާތެކެވެ.\nއާ ރަންވޭގެ މަސައްކަތް ކުރާ ޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ)އާ ހަވާލުކޮށްގެން އެތަނުގެ އަމަލީ މަސައްކަތް ފަށާފައިވަނީ މިދިޔަ އަހަރުގެ ޖަނަވަރީ މަހުގެ ފަހުކޮޅު އެވެ. އެ އިމާރާތް ހަދާފައިވަނީ 3.2 ހެކްޓަރު (32،000 އަކަމީޓަރު) ގެ ބިން ހިއްކައިގެންނެވެ.\nއެ ޓާމިނަލް ނިންމާ މި އަހަރުގެ މެއި މަހު ބޭނުން ކުރަން ފެށޭނެ ކަމަށް އެމްއޭސީއެލް އިން މީގެ ކުރިން ބުނި ނަމަވެސް ސީޕްލޭން ޓާމިނަލް ޓްރާންސް މޯލްޑިވިއަން އެއާވޭސް (ޓީއެމްއޭ) އަށް އެއްކޮށް ދޭން އުޅޭ ކަމަށް ބުނެ މައްސަލަ ހޫނުވި އެވެ. ނަމަވެސް ސަރުކާރު މެދުވެރި ވެގެން މިހާރު ވަނީ ޓީއެމްއޭ އަށް 6،400 އަކަމީޓަރުގެ ޖާގަ އަކަމީޓަރަކަށް 10.35 ޑޮލަރުގެ ރޭޓުން ދެ އަހަރު ދުވަހަށް ދޭން ނިންމައިފަ އެވެ. ދެ އަހަރު ދުވަހުގެ ތެރޭގައި މުޅި ސީޕްލޭން ޓާމިނަލް ހިންގަން ފަށަން ޖެހޭނީ އެމްއޭސީއެލުންނެވެ.


Council Inthihaabah 95 Million Rufiyaa Beynunvey: EC - Vaguthu\nކައުންސިލް އިންތިޚާބަށް 95 މިލިއަން ރުފިޔާ ބޭނުންވޭ : އީސީ\nއެޗްޕިއޭއާއެކު އީސީން ބޭއްވި ބައްދަލުވުމެއްގެ ތެރެއިން - ފޮޓޯ: އީސީ\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީގެ ކޮމިޓީތަކުގެ އިންތިހާބު ބޭއްވުމަށް 95 މިލިއަން ރުފިޔާ ބޭނުންވާ ކަމަށް އިލެކްޝަންސް ކޮމިޝަން (އީސީ) އިން މިއަދު ވިދާޅުވެއްޖެއެވެ.\nކައުންސިލް އިންތިހާބަށާއި އަންހެނުންގެ ތަރައްގީގެ ކޮމިޓީތަކުގެ އިންތިހާބުގެ މަޝްވަރާއަށް އެކުލަވާލާފައިވާ ގައުމީ ލަފާ ދޭ ކޮމިޓީގައި ވާހަކަ ދައްކަވަމުން އީސީގެ މެންބަރު ފުއާދު ތައުފީގް ވިދާޅުވީ އިންތިހާބަށް ބަޖެޓް ދީފައިވަނީ 51 މިލިއަން ރުފިޔާ ކަމަށެވެ. އަދި އިތުރަށް 44.9 މިލިއަން ރުފިޔާ ބޭނުންވާ ކަމަށް ފުއާދު ވިދާޅުވިއެވެ.\n"މިހާރު ދިމާވެފައިވާ ހާލަތުގެ ސަބަބުން މި ތިބީ އިގްތިސާދީ ތަދުމަޑުކަމެއްގައި، މި ހާލަތުގައި ތިބިއިރު ބަލިމަޑުކަމުގެ ސަބަބުން އިންތިހާބުގެ ހަރަދު އިތުރަށް ބޮޑުވެގެން މި ދަނީ، އަޅުގަނޑުމެންގެ ހިސާބުތައް ދައްކާ ގޮތުން އިތުރަށް ގާތްގަނޑަކަށް 44.9 މިލިއަން ރުފިޔާ ހޭދަވެގެން ދާނެ،" ފުއާދު ވިދާޅުވިއެވެ.\nއެހެންކަމުގައިވާނަމަ މި އިންތިހާބު ވެގެން ދާނީ ރާއްޖޭގައި ބޭއްވޭ އެންމެ ހަރަދު ބޮޑު އިންތިހާބަށެވެ. އިންތިހާބުގެ ހަރަދު ބޮޑުވެގެން ދަނީ ކޮވިޑް-19 ގެ ބަލިމަޑުކަމުގެ ހާލަތު އޮތުމުން އަޅަން ޖެހޭ ފިޔަވަޅުތަކަށެވެ. މި ގޮތުް ސެނެޓައިޒާ، މާސްކް ފަދަ ތަކެތި ފޯރުކޮށްދިނުމަށް ދާނެ ހަރަދާއި ގައިދުރުވުމުގެ ހަމަތަކުގެ މަތިން އިންތިހާބު ބާއްވާތީ ވެސް އިތުރު ހަރަދުތައް ހިނގާނެ ކަމަށް ބެލެވެއެވެ.\nމީގެ ކުރިން ވެސް އީސީއިން މި ކަމުގެ ކަންބޮޑުވުން ފާޅުކުރިއެވެ. މި އަހަރަށް ލަފާކުރާ ދައުލަތުގެ ބަޖެޓް ދިރާސާކުރި ކޮމިޓީއާ ބައްދަލުކޮށް އީސީއިން އޭރު ވިދާޅުވެފައިވާ ގޮތުގައި ވެސް 51 މިލިއަން ރުފިޔާއަކީ ކުޑަ ބަޖެޓެކެވެ. އޭރު އީސީއިން ވިދާޅުވެފައިވަނީ އިންތިހާބު ބޭއްވުމަށް 77 މިލިއަން ރުފިޔާ ބޭނުންވާ ކަމަށެވެ. މިހާރު އެ ކޮމިޝަނުން ވިދާޅުވާ އަދަދު 95 މިލިއަން ރުފިޔާއަށް އިތުރުވެއެވެ.\nއީސީއިން މިއަދު ހާމަކުރި ގޮތުގައި އިންތިހާބު ބޭއްވުމަށް ނިންމާފައިވަނީ އޭޕްރީލް މަހުގެ 10 ވަނަ ދުވަހުގައެވެ. އަދި އެ ތާރީޚަށް އިންތިހާބު ބޭއްވުމަށް ޓަކައި އަންނަ ހުކުރު ދުވަހު އިންތިހާބުގެ މަސައްކަތް ފަށާނެ ކަމަށް ވެސް އެ ކޮމިޝަނުން މިއަދު ވިދާޅުވިއެވެ.\nއެންމެ ފުރަތަމަ މިދިޔަ އަހަރުގެ އޭޕްރީލް މަހު ބޭއްވުމަށް ތާވަލުކުރި ކައުންސިލް އިންތިހާބު ފަސްކުރަން ޖެހުނީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވުމުގެ ސަބަބުންނެވެ. މުޅި ދުނިޔެއަށް ފެތުރިގެން އައި އެ ބަލިމަޑުކަން ރާއްޖޭގައި ފެތުރެމުން އަންނަ މި ހާލަތުގައި އީސީއިން ދެން މަސައްކަތް ކުރީ މި އަހަރުގެ މާޗު މަހު އިންތިހާބު ބޭއްވުމަށެވެ.\nއެކަމަކު، ފެބްރުއަރީ މަހާ ހަމައަށް އާންމު ސިއްހަތުގެ ކުއްލި ނުރައްކަލުގެ ހާލަތު ދިގު ދަންމާލުމުގެ ސަބަބުން އެ މަހު އިންތިހާބު ނުބޭއްވޭނެ ކަމަށް އީސީއިން ނިންމިއެވެ. އެއީ އިންތިހާބުގެ ވަގުތީ ގާނޫނުގައި އޮންނަ ގޮތުން އިންތިހާބު ބޭއްވެނީ ސިއްހީ ކުއްލި ހާލަތު އުވާލުމަށް ފަހުގައެވެ. އެކަމަކު މިހާރު މަޖިލީހުން ވަނީ އެ ހާލަތުގައި ވެސް އިންތިހާބު ބޭއްވޭ ގޮތަށް ގާނޫނަށް އިސްލާހު ގެނެސްފައެވެ.\nލ. މާބައިދޫ ކައުންސިލް ރައީސްގެ ހުވާކުުރުން ފަސްކުރަން އަމުރުކޮށްފި!\nޖެނުއަރީ 26, 2021 15:23\nއިންޑިއާގެ ސަފީރަށްގުޅާލާ ވަގު ތުންޕަކާސް\nޖެނުއަރީ 26, 2021 15:50\nހާދަ ބައިވަރެއް! މި އަހަރަށް ކާން ބޭނުންވާ ބައިވެސް ލައިގެންތަ ހިސާބުކިތާބު ހެދީ!\nކީއްކުރާ ފައިސާތޯ.. ކޮންމެރަށަކަށް 1 މިލިއަން ހޯދާ ... ދެން ފައިސާ ދިރުވާލާ...\nޖެނުއަރީ 26, 2021 19:29\nއެވަރު މަދު އަދި 100 މިލިއަން ައިތުރުކޮއްލާ\nޖެނުއަރީ 26, 2021 20:59\nތިޔައިންތިހާބުން މާލެސިޓީއަށް ވާނެފައިދާއެއްނެތް. މާލެ/ހުލުމާލެ/ވިލިގިލި/ތިލަފުށި/ގުޅީފަޅުގެ ބިމުގެ މިލްކް ވެރިކަން ލާމަރުކަޒީ ޤާނޫނާ ޚިލާފަށް ނަސީދު އަދި އަސްލަންޓޭ އަޑީގައި ތިބެގެން އެޗެޑީސީއަށް ދީ ނިންމާފަވަނީ! މާލެސިޓީކައުންސިލް އަށް ބޮޑުމުސާރަ ދީފައި މޭޔަރ ކައުންސިލަރ ވިހާމަރުވާ މީހުންގެ ލިސްޓް ބަލަހައްޓާކައް ހޮވުމުގެ ބޭނުމެއްނެތް. # އިންތިހާބު ބޮއިކޮޓް ކޮއްލާނީ! #ނޯވޯޓް ނޯގޯތި.\nޖެނުއަރީ 26, 2021 21:12\nތިތަނުގެ އޯޑިޓް ރިޕޯޓު ބަލަންޖެހޭ.\nތިވަރަށް ފައިސާ ނުދާނެ، ތީހަ މަ ބަޑުއަޅާއެތިކޮޅު، އެއް މިލިއަން ރުފިޔާ ހޭދަނޮކޮށްވެސް އިންތިހާބު ބޭއްވިދާނެ.\nއޮން ލައިންކޮށް ބޭއްވީ މަ ނި މުނީ، ނިކަ މެތި ރައްޔިތުންގެ ފައިސާއަށްވީ މަ ހިތުހުރިގޮތަކަށް ހަދާނެ، ތި މީހުންގެ ޖީބުން ދޭންވީ މަ ނުކެރޭނެ އެއްރުފިޔާވެސް ހޭދަ ކުރާކަށް.\nއެހެން މީހެއްގެ ކިބައިން ކަންޔާ ބަޑުފަޅައިގެންދާވަރަށް ކެވޭނެ،\nޖެނުއަރީ 26, 2021 23:27\n95 މިލިޔަނެކޭނޫނޭ ބުނަންވީ 95 ބިލިޔަން ބުނުއްވާ.\nޖެނުއަރީ 27, 2021 00:38\nއެވަރުން އިންތިހާބު އޮޅުވާލެވޭނެތަ؟


500000 rf ah Eagles in TC ah match vikkaaleetha?\nފަސްލައްކަ ރުފިޔާ އަށް އީގަލްސްއިން ޓީސީ އަށް މެޗު ވިއްކާލީތަ؟\nއީގަލްސް ކުޅުންތެރިންނަށް ވާހަކަ ދައްކާލަނީ: އީގަލްސްއިން މެޗު ވިއްކާލި ކަމަށް ދެކެވުނު ވާހަކަ ޓީސީން ވަނީ ދޮގުކޮށްފައި.\nއުރީދޫ ދިވެހި ޕްރެމިއާ ލީގުގައި މިއަދު ހަވީރު އީގަލްސް އާއި ޓީސީ ކުޅުނު މެޗުގެ ކުރިން ސޯޝަލް މީޑިޔާގައި ދެކެވެމުންދިޔަ ވާހަކައަކީ އީގަލްސް އިން މެޗު ވިއްކާލި ވާހަކަ އެވެ. އަދި މެޗަށް ފަހު ދެ ޓީމުގެ ކޯޗުން ވެސް އެންމެ ބޮޑަށް އަލިއަޅުވާލި އެއް ކަމަކީ ވެސް އެއީ އެވެ.\nލީގުގައި މިރޭ ނިއުރޭޑިއަންޓާއި މާޒިޔާ ކުޅޭ މެޗަށް ފަހު ކޮންމެ ޓީމަކަށް ވެސް އޮންނާނީ ބާކީ އެންމެ މެޗެކެވެ. ލީގު ޗެމްޕިއަންކަން ކަމަށް ވާދަކުރަނީ ލީގުގެ އެންމެ ފަހު މެޗުގައި ވާދަކުރަން ޖެހިފައިވާ ޓީސީ އާއި ނިއު އެވެ. ނިއު އަށް 30 ޕޮއިންޓް ލިބިފައިވާއިރު މިއަދުގެ މެޗާ ހަމައަށް ޓީސީ އަށް ލިބިފައިވަނީ 27 ޕޮއިންޓެވެ.\nނިއުރޭޑިއަންޓް ސްޕޯޓްސް ކުލަބު ނަމަކަށް ކިޔާ ގްރޫޕުގައި މެޗު ވިއްކާލި ކަމަށް ބުނެ ޕޯސްޓްކޮށްފައިވާ ބައެއް ވާހަކަތައް.\nމިހެންވެ ނިއުރޭޑިއަންޓް ސްޕޯޓްސް ކުލަބު ކިޔާ ފޭސްބުކް ގްރޫޕަކުން ވަނީ ޓީސީ އަށް އީގަލްސްއިން މެޗު ވިއްކާލި ކަމަށް ތުހުމަތުކޮށްފަ އެވެ. މެޗު ވިއްކާލި އަދަދަކީ 500000ރ. ކަމަށް ވެސް ބުނެފައިވެ އެވެ. އަދި މިއީ ތެދެއްނަމަ މިކަން ބަލަން އެފްއޭއެމަށް ވެސް އެ ގްރޫޕުގައި ގޮވާލާފައިވެ އެވެ.\nނަމަވެސް މިއަދު 0-0 އިން އެއްވަރުވި މެޗަށް ފަހު އީގަލްސްގެ ކޯޗު އިހުސާން އަބުދުލްގަނީ (ސާންތީ) ވަނީ އެކަން ދޮގުކޮށްފަ އެވެ.\nއީގަލްސް ކުޅުންތެރިންނަށް ކޯޗިން ޓީމު އިރުޝާދުދިނީ. ކޯޗު ސާންތީ ވަނީ މެޗު ވިއްކާލި ކަމަށް ވާހަކަ ދެއްކުމުން ވަރަށް ބޮޑަށް ހިތްހަމަނުޖެހިފައި.\n"ބަޔަކު މީހުން އީގަލްސްގެ އަގުވައްޓާލަން މިއުޅުނީ. އީގަލްސްއިން މެޗު ވިއްކާނުލާނެކަން ސާބިތުކޮށްދޭން އީގަލްސް މިއަދު ނުކުތީ. އަޅުގަނޑު ކޯޗަކަށް ހުންނަ އެއްވެސް ޓީމަކުން އެކަހަލަ ކަމެއް ނުކުރާނެ. އަދި އެއީ އަޅުގަނޑު ގަބޫލުކުރާނެ ކަމެއްވެސްނޫން. ބަޔަކު މީހުން އެގޮތަށް އެވާހަކަ ދެއްކި ނަމަވެސް އީގަލްސް މިއަދު ނުކުތީ އެއީ ހަގީގަގެއްނޫންކަން ދައްކައިދޭން. ސީދާ އަޅުގަނޑާ ދިމާލަށް ވެސް ބައެއް މީހުން ބުނެފައި އެބަހުރި، ވަރަށް ގިނަ މީހުން ގުޅަން ވެސް ގުޅި އެވާހަކަ އަހަންވެގެން،" ސާންތީ ބުންޏެވެ.\nއޭނާ އަދި ބުނީ އީގަލްސް މެޗު ވިއްކާލި ކަމަށް ބުނެ ދެއްކި ވާހަކަތަކަކީ މިއަދުގެ މެޗުގެ ނަތީޖާ ނިއުރޭޑިއަންޓް ބޭނުންވާ ގޮތަށް ނެރެން ޖެހި އުކުޅަކަށް ވެސް ވެދާނެ ކަމަށެވެ. އަދި ލީގު ޗެމްޕިއަންކަން ޓީސީ ނުވަތަ ނިއު އަށް ލިބުނަސް އީގަލްސްގެ ފަރުވާލެއް ނެތް ކަމަށެވެ.\n"ކޮންމެހެނެއްވިޔަސް އެމީހުންނަށް މިއަދު އެކަން ކާމިޔާބުވެސް ވެއްޖެކަންނޭނގެ އެގޮތަށް ވާހަކަ ދައްކައިގެން. އީގަލްސްއަށް މައްސަލައެއްނެތް މި ލީގު ކޮންމެ ބަޔަކަށް ލިބުނަސް. އީގަލްސް ކުޅޭނީ ކޮންމެ މެޗަކުން ވެސް މޮޅުވާން،" 21 ޕޮއިންޓާއެކު ހަތަރުވަނާގައި އޮތް އީގަލްސްގެ ކޯޗު، ސާންތީ ބުންޏެވެ.\nޓީސީގެ ކޯޗު ނިޒާމްބެ\nމެޗު އެއްވަރުވުމުން 28 ޕޮއިންޓާއެކު ދެވަނާގައި އޮތް ޓީސީގެ ކޯޗު މުހައްމަދު ނިޒާމް (ނިޒާމްބެ) ވަނީ ނިއު އަށް ވަރަށް ބޮޑަށް ރައްދުދީފަ އެވެ.\n"ބުނަން ބޭނުންވަނީ ޓީސީން ފައިސާ ހަރަދު ކުރާނެއޭ. ޓީސީން ފުރަތަމަ ފައިސާ ހަރަދު ކުރާނީ ޓީސީގެ ކުޅުންތެރިންނަށް. ދެ ވަނަ ކަމަކަށް ވަރަށް ބޭނުން އެހެން ޓީމުތަކުގައި މުސާރަނުދީ ތިބި ކުޅުންތެރިންނަށް ފައިސާދޭން. އެއީ އެކުޅުންތެރިންނަށް އެހީތެރިވުމުގެ ގޮތުން. ބަޔަކަށް މުސާރަނުދީ ކުޅުވާކަށް ޓީސީ ބޭނުމެއްނޫން،" ޓީސީން މެޗު ގަތް ކަމަށް ދެކެވުނު ވާހަކަތަކަށް އިޝާރާތްކޮށް ވަރަށް ބޮޑަށް ހިތްހަމަނުޖެހިފައި ހުރެ ނިޒާމްބެ ބުންޏެވެ.\nއޭނާ އަދި ބުނީ މިއަދުގެ މެޗު އެއްވަރުވި ނަމަވެސް ލީގުގެ ފަހު މެޗުގައި ނިއު ތަފާތުގޮތަކަށް ބަލިކޮށް ލީގު ޗެމްޕިއަންކަން ޓީސީ ހޯދާނެ ކަމަށެވެ.\nދިވެހި ޕްރެމިއާ ލީގް ޓީސީ\nޔޫވީ ބަލިކޮށް ޓީސީ ކުރިއަށް ޖެހިލައިފި\nސަސްއާއެކު މޯހަންގެ ފުރަތަަމަ މޮޅުން ހަމަޖެހުމެއް\nއެޗްޕީއޭއިން އިޖާބަ ނުދިނުމުން ރައީސްގެ އަރިހަށް\nގުރީން ބަލިކޮށް ޓީސީ ހަތަރަކަށް\nއަލިފާނާ ނުކުޅޭތި، އަނދާ ހުލިވެދާނެ: ޗައިނާ


ފުވައްމުލަކު ދަންވައް.. - Fuvahmulah Times\n5 އަހަރު ކުރިން • ލިޔުނީ: އައިޝަތު ޔުސްރާ\nފުވައްމުލަކުގެ “ވޭރެގަމި ދަޑޮމަތި” ނަކަމަށް ކިޔާ ސަރަހައްދަކާއި “ފުނާޑި ދަޑޮމަތި” ކިޔާ ސަރަހައްދެއް އޮވެއެވެ. މި ދެ ބިމުގައި ވަރަށް ފަހަކާ ޖެހެންދެންވެސް ވަރަށް ބޮޑެތި ބިޔަ ދަނބުގަސްތައް ހުއްޓެވެ. ކޮންމެއަކަސް ދަނބަކީ ވަރަށް މުހިއްމު އެއްޗަކަށްވާތީ މި ދެބިމަށް ދަނބުވަލޭވެސް ކިޔައި އުޅެއެވެ.\nދަނބު ލަކުޑި ފާހަގަކުރެވިފައިވަނީ ގިނަ ކަންތައްތަކުގައި ބޭނުންކުރެވޭ މޮޅު ލަކުޑިއެއްގެ ގޮތުގައެވެ. މިއީ އޮޑިދޯނިފަހަރު ބަނުމަށާ މަރާމާތު ކުރުމަށް ބޭނުންކުރާ ލަކުޑިއެކެވެ. މީގެ އިތުރުން ދަނބު ދަރަކީ އުވަދަވަންވެސް އެއްޒަމާނެއްގައި ފުވައްމުލަކު މީހުން ބޭނުންކުރި އެއްޗެކެވެ. ދަނބަކީ ފުރަ ބަންޑާރަ ލަކުޑިއަކަށްވާތީ ދަނބު ލަކުޑިއާ ދަނބު ދަރު އެޒަމާނުގައި ލިބެނީ އޮޑިދޯނިފަހަރު ބަނުމަށެވެ. އެހެންކަމަށްވާތީ އިހުޒަމާނުގައި ފުވައްމުލަކުގައި ގިނަ އަދަދަކަށް ދަނބުގަސްތައް ހުއްޓެވެ. މިއަދު އޭރާ އަޅާ ބަލާއިރު ދަނބުގަސްތައް ނިސްބަތުން މަދުނަމަވެސް އަދިވެސް ފުވައްމުލަކަކީ ދަނބު ގަސްތައް ގިނަ ރަށެކެވެ.\nދަނބު ގަހުގެ އެންމެ ޚާއްސަ އެއްޗަކީ އޭގައި އަޅާ މީރު މޭވާ ކަމަށްވާ ދަނބެވެ. އަބަދުވެސް ދަނބު މޫސުމަކީ ފުވައްމުލަކަށް އަންނަ ޢީދެއްގެ ގޮތުގައި ގިނަ ބަޔަކު ޤަބޫލުކުރެއެވެ. ނަތީޖާއެއްގެ ގޮތުގައި ރަށުގެ ކުދިބޮޑު އެންމެ ދަނބު ބިންނަންދެއެވެ. ފަހުގެ ތާރީޚެއްގައި އެންމެ ގިނައިން ދަނބު އެޅި އަހަރަކަށް މިއަހަރު ވާނެއެވެ. އެހެން ފަހަރުތަކާ އަޅައިބަލާއިރު މިފަހަރު ދަނބުމޫސުން މިވަނީ ދިގުލައިގެން ގޮސްފައެވެ. ދަނބަކީ އަނގަޔަށް މީރު މޭވާއެކެވެ. އެހެންކަމުން ދަނބުގެ ޑިމާންޑު މިފަހަރު އިންތިހާއަށް ބޮޑުވެފައިވާކަން ފާހަގަކުރެވެއެވެ. ދަތުރުފަތުރުގެ ފަސޭހަކަމާއެކު މިފަހަރު ރަށުން ބޭރަށް ގިނަ އަދަދަކަށް ދަނބުވަނީ ފޮނުވާފައެވެ. އެގޮތުން ފުވައްމުލަކުން ފުރާ ކޮންމެ މީހެއްކަހަލަ ގޮތަކަށް ދަނބުކޮތަޅެއް ނުވަތަ ދަނބުފުޅިއެއް ގެންގޮސްފައިވެއެވެ. ހަމަ މިއާއެކު ސޯޝަލް މީޑިއާގައި ދަނބުގެ ފޯރި މާ ގަދަހެންވެސް ހީވެއެވެ. ރީތިގޮތްގޮތަށް ދަނބުގެ ފޮޓޯ ނެގުމަށްފަހު ހޭޝް ޓެގު “ދަނބު” ހޭޝްޓެގު “ދަންވައް” ޖެހުމަށްފަހު ގިނަ ބަޔަކު ފޮޓޯތައް ވަނީ އަޕްލޯޑުކޮށްފައެވެ. އަދި ދަނބު ބޭނުންވެގެން އެކި ފަރާތްތަކުން ކުރަމުން އަންނަ ކޮމެންޓުތަކާއެކު ދަނބުގެ ވާހަކަ ނުދައްކާ ހަމައެކަކުވެސް ނެތޭ ދެންނެވިދާނެއެވެ.\n♣ އޮއި މަށަ ދަންވަކައް ފެނޮވާލަ ހެއުނިވެންނޭނޭ..\nދަނބުގެ ވިޔަފާރިވެސް އާދަޔާ ޚިލާފަށް ގިނަވެއްޖެއެވެ. ރަށުގެ ތާރުމަގު، މުޙައްމަދު ޖަމާލުއްދީން ނައިބުތުއްތު މަގުގެ އެއްކޮޅުން އަނެއްކޮޅަށް ދަތުރުކޮށްލާއިރު ދަނބު ވިއްކާ ފަރާތްތަކާ ވަރަށް ގިނައިން ބައްދަލުވާނެއެވެ. ދަނބު ބިންނަން ނުދެވޭ ފަރާތްތަކަށް ދަނބު ވިއްކާގެން ދުވާލެއްގެ މައްޗަށް 3000 ރުފިޔާ ލިބޭ ކަމަށް ބަނގުލަދޭޝްގެ މީހަކު ބުންޏެވެ. އަދި ދަނބު ގަންނަނީ މާލެ އަށާއި ރިސޯރޓް ތަކަށް ފޮނުވަން ކަމަށް ގަންނަފަރާތުން ބުނެއެވެ.\nދަނބުގެ މި ފޯރިއާއެކު އިޖުތިމާޢީ ރީތި އާދަތައްވެސް އާންމުވެއްޖެއެވެ. އިހުޒަމާނުގައި ދަނބު ބިންނަން ދިޔުމަކީ މައިންބަފައިންނަށް ސިއްރުން ކުރަންޖެހޭ ކަމެކެވެ. ނަމަވެސް މިއަދު އާއިލާ އެންމެން އެކުގައި ދަނބު ހައިކިނގް އަށް ނިކުމެ އުފާވެރި ވަގުތުތައް ހޭދަކުރެވެއެވެ. އަދި މުދައްރިސުންނާ ދަރިވަރުންވެސް ދަނބު ބިނުމަށް ދަނބު ވަލަށް ދެއެވެ. މިއީ އަޅުގަނޑުމެންގެ ވެށީގެ ކަންކަން ދިރާސާކޮށް ހޯދައި ބެލުމަށް ލިބޭ ކިހާ ރަނގަޅު ފުރުސަތެއް ހެއްޔެވެ.\nމިއަދު ދަނބުގަސްތަކަކީ އެއްވެސް އަޅާލުމެއް ނެތި އަމިއްލަ ހެދެމުން އަންނަ ގަސްތަކަކަށް ވެއްޖެއެވެ. މި ގަސްތައް އިންދާ ހައްދައި ބަލަހައްޓާނެ މީހަކު ނެތެވެ. މިހެން ކަންތައް ވާނަމަ ދަނބު ގަސްތައް ފުވައްމުލަކުގެ ވެށިގެން ނެތިގެން ދިޔުމުގެ ބިރު ހީވެއެވެ. ދަނބުގަސްތަކަކީވެސް ބަޔަކު ބަލަހައްޓާ އެއްޗަކަށް ހަދަން އެބަޖެހެއެވެ. ޚާއްސަކޮށް ފުވައްމުލަކުގެ ވެށީގައި ހުރި ދުވަސްވީ ދަނބުގަސްތައް ބެލެހެއްޓުމާމެދު ކަމާގުޅުންހުރި ފަރާތްތަކުން ވިސްނަންއެބަޖެހެއެވެ. އެހެންނޫންނަމަ މިކަހަލަ ދެތިން ދަނބު މޫސުމް އައިސް ނިމިގެންދާއިރު ދަނބުގަސްތަކުގެ ބިޔަ ގޮފިތައް ކަނޑައި، ބިންދައި، ދަނބުގަސްތައް ބަލިކަށިވެ މުލުން ލުހެލައިގެން ހިނގައިދާނެއެވެ.\nކެޓެގަރީ: ޚަބަރު އިޖްތިމާއީ ތާރީޚް